
MRLJA NA VJENČANOJ HALJINI 


Gospodin Bog će na sudnji dan pred svim ljudima i anđelima 
otkriti sva naša djela, pa i najtajnije misli, jer evo šta veli Duh 
sveti po apostolu Pavlu: »On će rasvijetliti, što je sakriveno u tami 
i objaviti nakane srdaca«.') Stoga će se u taj čas osuđeni grešnici 
silno zastidjeti pred Bogom i ljudima. Pa da se pokriju njihovi gri¬ 
jesi, povikat će gorama i bregovima: »Padnite na nas i sakrijte nas 
od lica Onoga, koji sjedi na prijestolju, jer dođe veliki dan srčbe!« ! ) 

Sada će sigurno mnogi od nas reći: »Ako je tome tako, onda i 
nekoji sveci Božji neće puno bolje proći! Jer ima ih, koji su prije 
svoga obraćenja bili veliki grešnici. Tako na primjer sv. Augustin, 
Kamilo Lellis, Andrija Korzini i drugi. Zato će i oni, kad se pred 
svim ljudima otkriju njihovi grijesi, biti osramoćeni kao i oni osu¬ 
đeni grešnici«. 

Tako to izgleda nama ljudima, pa ipak bit će drukčije. Evo, 
kako to krasno tumači sv. Gertruda (+1302). 

Ako se na raskošnoj vjenčanoj haljini — veli svetica — pojavi 
kakva gadna mrlja, vješta će krojačica tako sakriti ovu mrlju, da 
će haljina biti još ljepša, nego što je prije bila. Naime, ona će baš 
na onom mjestu, gdje je mrlja, svojom iglom i svilom izraditi ka¬ 
kav lijep cvijet ili drugi ukras. Stoga će se ljudi još više diviti lje¬ 
poti te vjenčane haljine, iako možda znaju, da je prije na njoj bila 
velika mrlja. 

Isto je tako, nastavlja svetica, s dušama svetaca i pravednika 
Božjih. Evo zašto! Naš božanski Spasitelj uspoređuje nebo sa svad¬ 
bom Sina Božjega i veli u sv. evanđelju: »Kraljevstvo je nebesko 
slično kralju, koji priredi svadbu sinu svome!« 3 ) 

Zato svaki čovjek, koji hoće da bude pripušten na tu božansku 
svadbu, mora doći obučen u blistave svatovske haljine. A to je mi¬ 
lost posvećujuća, koju smo primili već kod sv. krštenja. Stoga sve¬ 
ćenik, kad dijeli ovaj sv. sakramenat, pruža djetetu bijelu košulji¬ 
cu i ovako govori; »Primi bijelu haljinu i ponesi je neokaljanu 
pred sud Gospodina našega Isusa Krista, da imaš život vječni!« 

Ali, kako smo čuli, bilo je svetaca Božjih, koji su ovu nebesku 
svadbenu haljinu okaljali teškim grijesima. Međutim, oni su se ka¬ 
snije od svega srca kajali i gorko plakali, što su svojim grijesima 
uvrijedili najboljeg Oca nebeskog. Evo na primjer šta veli evanđe¬ 
lje o sv. Petru apostolu. On je sjedio u dvorištu velikog svećenika 
Kaife, dok je Spasitelj stajao na sudu. I tu se je triputa odrekao 
Isusa. Evo, kako je to bilo: 

— K njemu pristupi jedna sluškinja, te mu reče: »I ti si bio 
s Isusom Galilejcem!« On to zanijeka pred svima i reče: »Ne znam 
što govoriš!« Dok je odlazio prema vratima, pristupiše k Petru svi 
prisutni, te mu rekoše: »Ti si zbilja njihov, jer te izdaje i tvoj na¬ 
čin govora«. Tada se Petar poče kleti i preklinjati: »Ne poznam to¬ 
ga čovjeka!« Ali malo iza toga od svega se je srca pokajao, što se 
je odrekao Isusa, jer sv.evanđelje veli: »Iziđe napolje, te gorko za- 
plaka!« 4 ) 

A tako su radi svojih grijeha plakali i ostali pravednici. Ovo 
kajanje svetaca Božjih bilo je tako drago Ocu nebeskom, da su se 
njihove suze pokajnice pretvorile u najljepše bisere i drago kame¬ 
nje. A Božji će anđeli — završava sv. Gertruda — tim biserima po¬ 
kriti sve one mrlje na njihovoj svadbenoj haljini, pa će ona zablis¬ 
tati još ljepšim sjajem. 

A sada bi dobro bilo, da i mi pregledamo svoju svadbenu ha¬ 
ljinu. Da li se ona još blista nebeskim sjajem, kako se je blistala 
iza sv. krštenja, ili smo je možda okaljali kojim teškim grijehom? 
Stoga nemojmo čekati, nego se odmah pokajmo za svoje grijehe i 
pomirimo s dragim Bogom u sv. Ispovijedi, jer možemo još danas 
umrijeti. Zato nam Spasitelj dovikuje: »Pripravni budite, jer ne 
znate dana ni časa!« 5 ) 

ZLATNO ZRNO PŠENICE 


Ima jedna duhovita narodna priča, koja kao da je izvađena iz 
sv. evanđelja. — Jedan seljak, veli ta priča, nosio punu vreću pše¬ 
nice u mlin. Usput sretne siromaha, koji pruži ruku i zamoli milo¬ 
stinju. Seljak odriješi vreću i potraži najmanje zrno pšenice, pa ga 
dade siromahu govoreći: »I ja sam velika sirotinja, ne mogu ti vi¬ 
še dati!« Svaki od nas, kad čuje ove riječi, odmah će kazati, da je 
ono malo zrno pšenice bilo puno ruganja i prezira prema onom si¬ 
romahu. 

Sutradan — veli priča — ukaže se tome seljaku anđeo Božji i 
reče mu: »Onaj prosjak jučer bio je sam Gospodin Bog. On me 
šalje, da ti se u njegovo ime zahvalim i vratim ono zrno pšenice«. 
Anđeo stavi to zrno u ruku seljaka i odmah ga nestade. 

Seljak je dugo vremena stajao kao ukopan i nije mogao doći 
k sebi od prevelikog uzbuđenja. Na koncu se snađe i pogleda u 
svoj dlan, gdje je anđeo ostavio ono zrno. No sad se istom poče 
snebivati od čuđenja. Na dlanu je stajalo ono isto zrno pšenice, 
ali od suhoga zlata! Kad je seljak to vidio, poče se lupati po čelu 
i vajkati: »Eh da sam znao da je ono bio Bog, dao bih mu najkrup¬ 
nije zrno — dao bih mu punu šaku — ili još bolje cijelu vreću!« 

Ali sad je bilo kasno jadikovati. 

A da se nešto slično i nama ne dogodi, poslušajmo jednu zgo¬ 
du iz života glasovitog socijalnog radnika, biskupa Kettelera 
(+1877). — Jednog dana on je sreo na putu nekog siromaha, koji 
je izgledao vrlo žalostan i potišten, pa ga upita, zašto je tako ža¬ 
lostan. Siromah mu odgovori, da je malo prije bio kod toga i toga 

bogatog seljaka i prosio milostinju, ali mu nijesu ništa dali. Onda 
je zamolio, da mu dadnu barem štogod jesti, ali i to su mu odbili. 

Kad je to biskup čuo, odmah posjeti obitelj toga seljaka, jer 
im je kuća bila u blizini. Naravno da su ga objeručke dočekali, te 
iznijeli pred njega vina, rakije, šunke, kolača i drugih Božjih daro¬ 
va. 

Sad im biskup u ime Božje progovori: 

— Vi ste mene ovako lijepo primili, jer sam biskup, i to je u 

redu. Ali malo prije bio je kod vas jedan veliki siromah, a vi ga 
nijeste primili, nego ste ga grubo odbili. Stoga poslušajte, šta nam 
veli Sin Božji u sv. evanđelju: »Zaista vam kažem, štogod ste uči¬ 
nili jednome od moje najmanje braće, meni ste učinili!« 1 ) A ta naj¬ 
manja braća Isusova jesu u prvom redu siromasi. Dakle ako lju- 
bezno primimo siromaha, primili smo samoga Boga — ako mu udi¬ 
jelimo milostinju, dali smo to samom Bogu — ako siromaha odbi¬ 
jemo, odbili smo samoga Boga! 

Stoga su svi sveci i pravednici Božji dijelili siromasima i ša¬ 
kom i kapom. Evo na primjer šta mi pripovijeda moj brat Dr. La- 
dislav Brajko, poznati liječnik u Osijeku. On je mnogo drugovao 
s pokojnim slugom Božjim Ivanom Merzom. Merz je — veli mi 
brat — iz daljine opazio siromaha i odmah turio ruku u džep, da 
mu štogod udijeli. Osim toga Merz se je obvezao, da će desetinu 
od svojih dohodaka davati siromasima prema onim riječima sv. 
Pisma: »Desetina pripada Gospodinu«. 2 ) 

Slično su radili svi ostali sveci i pravednici Božji, jer su u 
svakom siromahu gledali samoga Isusa. A Bog im nije ostao du¬ 
žan, nego je tu ljubav uzvratio svojim preobilnim blagoslovom već 
ovdje na zemlji, a vječnom krunom gore na nebesima. Ili da osta¬ 
nemo kod one narodne priče, za obično zrno pšenice vratio im je 
zlatno zrno! 

Evo šta o tom vraćanju veli naš božanski Spasitelj u sv. evan¬ 
đelju: »Dajte i dat će vam se! Mjeru dobru, nabijenu stresenu pre¬ 
obilnu sasut će u vaše krilo!« 3 ) Dakle nagrada će biti tako velika, 
da je i sam Krist u neprilici, kako bi to ljudskim riječima izrazio. 
Zato uspoređuje Oca nebeskog s domaćinom, koji hoće da nas na¬ 
gradi vrećom, punom do vrha Božjeg blagoslova i za dušu i za ti¬ 
jelo. Stoga tu vreću stresa i zbija, da što više blaga stane u nju. 

JE LI BOG UMRO! 


Sveti prorok David ovako kliče dragom Bogu u svome psalmu: 
»Ako moradnem proći i kroz klanac smrti, ne bojim se, jer si ti 
sa mnom!« 1 ) Dakle ima neograničeno pouzdanje u Boga, jer dobro 
zna i vjeruje, da Otac nebeski vodi brigu o njegovoj duši i tijelu, 
bdije nad njim i po danu i po noći. Zato se ničega ne boji, pa je 
spreman da se uhvati u koštac i sa nepobjedivom silom ovdje na 
zemlji, a to je smrt! 

A nije David osamljen! Prije njega bili su isto takovi junaci 
Abraham, Izak, Jakov, Mojsije. A iza Davida, Izaija, Jeremija, Dani- 
el, Estera, Judita, Tobija, braća Makabejci, a zatim sveci i mučenici 
Novog zavjeta. Svi su oni imali neograničeno pouzdanje u Božju 
providnost, pa se nijesu ničega bojali, ni same smrti! A za njima 
pođoše svi pravi kršćani. Mi ćemo ovdje spomenuti samo jednu 
ženu. 

Ona je bila udata i u braku imala dosta djece. A njezin muž 
je stalno pobolijevao i nije bio nikada potpuno zdrav. Stoga je ho¬ 
dao uvijek potišten i zamišljen. Mučile su ga brige o budućnosti 
njegove obitelji. Šta će biti od njih, ako on danas-sutra legne u 
krevet i umre! Od čega će oni živjeti. 

A žena ga je bez prestanka tješila i sokolila, jer je čvrsto vje¬ 
rovala u Oca nebeskog i njegovu Providnost. Ali nije ništa poma¬ 
galo, on je i dalje bio uvijek potišten i zamišljen. Međutim jednog 
jutra, dok su pili kavu, opazi on da mu je žena vrlo žalosna, samo 
što ne zaplače! Zato je upita: 

— Šta je s tobom ženo! Zašto si jutros tako žalosna i zamišlje¬ 
na? A ona mu uzdišući odgovori: 

— Sanjala sam ove noći strašan san, pa i sada zadršćem od 
straha, kad pomislim šta sam sve u snu pretrpjela. 

— A kakav je to bio san, upita ju muž. 

— Sanjala sam, odgovori žena, da je dragi Bog umro i da smo 
ga pokopali. Cijelu sam noć preplakala na njegovu grobu ... 

— Ne luduj ženo, odgovori joj muž. Kako će Bog umrijeti! 

— Ali velim ti! Ja sam bila na njegovu sprovodu i gledala, ka¬ 
ko su ga spustili u grob ... Međutim muž ju je i dalje uvjeravao, 
da Bog ne umire i ne može umrijeti. 

— Pa zar je dragi Bog još živ! začudi se tobože žena. 

— Naravno da je živ! potvrdi muž. — Nato će mu ona: 

— Eto vidiš dragi, ti sam veliš ,da je Bog živ. Pa zašto se onda 
toliko mučiš i brineš, kao da je Bog umro! Njegov Sin dovikuje 
nam u sv. evanđelju: »Vama su i sve vlasi na glavi izbrojene!« 2 ) 
Dakle On vodi brigu i o svakoj dlaci na našoj glavi, pa ni jedna 
dlaka ne pada na zemlju bez njegove odredbe i znanja! Zato gore 
glavu! Otac nebeski neće nas ostaviti ni zaboraviti, makar nas sve 
ovdje na zemlji ostavilo i zaboravilo! 

Muž je vidio, da žena ima potpuno pravo i od onog dana pos¬ 
tade posve drugi čovjek. Kada su ga zaokupile turobne misli i bri¬ 
ge, on bi odmah pomislio na predobrog Oca nebeskog, koji vodi 
brigu i o svakoj vlasi na njegovoj glavi. I ta mu je misao uvijek 
rastjerala svu tugu kao što proljetno sunce razgoni magle po doli¬ 
nama. 

Sveti se Augustin služi jednom usporedbom, da nam tu istinu 
još bolje stavi pred oči. On uspoređuje dragog Boga s liječnicima 
ovdje na zemlji i na koncu veli: »Prepustimo se s neograničenim 
pouzdanjem rukama toga Liječnika. Jer On najbolje zna, gdje će i 
kada zarezati, bilo na duši ili na tijelu!« 

A sada poslušajmo, šta mi je rekao jednog dana poznati katoli¬ 
čki pisac i kritičar, inače moj kolega iz travničke gimnazije pok. 
Petar Grgeč. — Ja sam mu se gorko tužio na mnoge jade i nevolje. 
On me je pozorno slušao i na koncu mi reče iste riječi, što ih je ona 
žena rekla svome mužu: »Ivane gore glavu! Bog nije umro! Mi će¬ 
mo se moliti Bogu i raditi sve što možemo. A onda prepustimo svu 
brigu Ocu nebeskom!« 

Tako je Petre! A na to nas poziva i Duh sveti, koji nam doviku¬ 
je po svome proroku: »Svu svoju brigu baci na Gospodina i On će 
te pokrijepiti!« 3 ) 

U SVOJE RANE SAKRIJ ME! 


Kad je naš božanski Spasitelj umro na križu — veli sv. evanđe¬ 
lje — »jedan vojnik probode mu rebro kopljem«. 1 ) Naravno, tim je 
udarcem probio i njegovo božansko Srce. Kad su sveci Božji čitali 
ove riječi sv. evanđelja, odmah su se upitali, zašto je Otac nebeski 
htio, da se srce njegova Sina probode i otvori? Na ovo pitanje odgo¬ 
vara nam sveta Crkva u misi presv. Srca Isusova, gdje ovako pjeva: 
»Vječni Bože! Ti si htio, da tvoj jedinorođeni Sin, viseći na križu, 
bude proboden vojnikovim kopljem, da njegovo otvoreno Srce, bu¬ 
de mir pobožnima, a raskajanima utočište spasenja!« 

Da bolje razumijemo ove riječi svete Crkve, spomenut ćemo je¬ 
dnu uredbu, koju je Mojsije, po nalogu Božjem, ustanovio u izrael¬ 
skom narodu. Po toj uredbi određeno je 6 gradova u Palestini za 
utočište zločincima. 2 ) A evo zašto je to bilo potrebno. U ono vrije¬ 
me vladao je običaj, ili bolje zakon, koji je glasio: »Život za život, 
oko za oko, zub za zub, ruka za ruku, noga za nogu!« 3 ) Stoga, ako 
je netko ubio čovjeka, odmah se je digla rodbina, da sudi ubojici, 
jer zakon je glasio »život za život!« 

I taj se je ubojica mogao spasiti jedino tako, da brže-bolje pob- 
t jegne u jedan od tih gradova, određenih za utočište prestupnicima. 
Čim je stupio nogom u taj grad, nitko mu nije smio ništa nažao uči¬ 
niti, dok sud ne izvidi, je li ubio čovjeka hotimice ili nehotice, u sa¬ 
moobrani ili na pravdi Boga. 

Kad ovo imamo na pameti, bit će nam jasne riječi svete Crkve 
u misi presv. Srca Isusova. Jer svi smo mi grešnici i »ako tvrdimo, 
da nemamo grijeha, sami sebe varamo« veli sv. Pismo. 4 ) A pravda 
Božja traži kaznu za grijehe, jer veli Isus u sv. evanđelju da će lju- 

đi »polagati račun za svaku nekorisnu riječ« 5 )- Pa kuda čemo uteči 
oci Božje pravde i spasiti se? Evo kuda! 

Malo prije smo čuli, da je Otac nebeski i u novom Zavjetu ot¬ 
vorio utočište svim grešnicima, a to je ona rana na presv. Srcu Isu¬ 
sovu, za koju veli sv. Crkva, da je »raskajanim ljudima utočište spa¬ 
senja«. 

Stoga ljubimo i štujmo presv. Srce Isusovo i molimo Spasite¬ 
lja, da nas obrani od Božje pravde i sakrije u svoju ranu. To su či¬ 
nili sve sveci i pravednici Božji. Tako je na primjer sv. Ignacije Lo- 
jola (+1556) sastavio onu divnu molitvicu, koja počima riječima 
»Dušo Kristova«. U toj molitvi, među ostalima, ovako uzdiše: »O do¬ 
bri Isuse usliši me! U svoje rane sakrij me!« Dakle moli Isusa, da 
mu njegove rane, osobito ona na presv. Srcu, budu utočište, gdje če 
se sakriti od pravedne srčbe Božje. 

Pođimo i mi za primjerom svetaca i pravednika Božjih. Narav¬ 
no, nije dosta samo ustima opetovati one riječi sv. Ignacija, nego 
se pritom moramo od svega srca kajati za svoje grijehe. A da se 
lakše pokajemo, poslušajmo jednu zgodu, koju čitamo u analima 
starih pustinjaka. 

Jednog je dana upitao neki pustinjak svoga anđela čuvara neka 
mu rekne, šta je dragom Bogu najmilije ovdje na zemlji. Nato mu 
anđeo odgovori: »Reci mi najprije ti, šta je po tvojem mišljenju 
najdraže Ocu nebeskom ovdje na zemlji. Sada pustinjak poče nab¬ 
rajati: 

— Malo dijete u svojoj nevinosti ... Ne! odgovori mu anđeo. 
— Djevica, koja se je potpuno posvetila Bogu ... Ne! — Pustinjak 
je dalje nabrajao i spominjao mnoge pravednike, ali je uvijek dobio 
isti odgovor »Ne«! 

Na koncu reče pustinjak anđelu: »Kaži mi dakle ti, šta je Ocu 
nebeskom najmilije ovdje na zemlji«. Tada mu anđeo pokaže tam¬ 
nicu, u kojoj je ležao jedan robijaš okovan lancima, pa gorko pla¬ 
kao i kajao se za svoje grijehe. Anđeo upre prstom u robijaša i reče 
pustinjaku: »Evo brate, šta je Ocu nebeskom najmilije ovdje na 
zemlji: iskreno i duboko pokajanje radi svojih grijeha«. 

To čitamo u analima starih pustinjaka. A da je zaista tako, uči 
nas sam Sin Božji u svojoj prispodobi o izgubljenoj ovci, gdje na 
koncu veli da če »u nebu biti veće veselje zbog jednog grešnika, ko¬ 
ji se obrati, nego zbog devedeset i devet pravednika, kojima ne tre¬ 
ba obraćenja«. 6 ) 

KOLIKO JE LJUDSKO SRCE? 


Naše je srce maleno, po prilici kao šaka odraslog čovjeka. Ali 
ako to srce počmemo mjeriti, otkrit ćemo da se u njemu krije ne¬ 
kakav beskrajni ponor, kojega ne može nitko i ništa ispuniti. I slo¬ 
bodno skinite zvijezde s neba pa bacite u taj bezdan, nećete mu ni 
dna pokriti, a kamoli ga ispuniti! — Da se o tom uvjerimo, ne treba 
daleko ići, dosta je malo se okrenuti oko sebe i čitati novine. Mi će¬ 
mo ovdje iznijeti samo jedan slučaj. 

Bilo je to godine 1926. u talijanskom gradu Komo. Jednog jut¬ 
ra nađoše u hotelskoj sobi obješena čovjeka, koji je bio veoma ele¬ 
gantno odjeven. Kad su ga počeli pretraživati, otkriše legitimaciju, 
iz koje se vidjelo, da je to jedan od najbogatijih ljudi u onom kra¬ 
ju. Na koncu nađoše jedno pisamce, u kojem on piše: »Ubijam se, 
jer ne mogu podnijeti osamijenosti i dosade života«. 

Ovo nam pisamce daje odgovor na jedno veliko pitanje. Naime 
mnogi ljudi misle, da se u bogatstvu nalazi sreća ljudskog srca. I 
zaista, u novcu se kriju skoro sva dobra ovog svijeta. Jer za novac 
možeš kupiti najskupocjenija odijela, raskošne vile, najslađa jela i 
sva ostala uživanja, što ih ova zemlja može pružiti čovjeku. 

Zato gledamo na svoje oči, kako mnogi ljudi bjesomučno jure 
za novcem. I u toj pomamnoj jurnjavi ne paze ni na što, nego va¬ 
raju, kradu, otimaju, dapače ubijaju, samo da zgrnu što više zem¬ 
aljskoga blaga. 

Ali ono pisamce otkriva nam, da je sve to velika varka i obma¬ 
na. Jer kad bi u novcu bila sreća ljudskog srca, onda bi onaj boga¬ 
taš iz Koma bio itekako sretan čovjek. A eto, on sam priznaje, da 
je vrlo nesretan i više ne može izdržati. 

Zato nas Duh ovako opominje po svome proroku: »Ako vam se 
umnoži imetak, neka vam srce ne prione uz to blago!« 1 ) A naš bo¬ 
žanski Spasitelj veli u sv. evanđelju: »Zaista, kažem vam, teško je 
bogatašu ući u kraljevstvo nebesko«. 2 ) 

A sada okrenimo stranicu i potražimo sreću ljudskog srca na 
drugom mjestu. Mnogi ljudi misle, da se sreća nalazi u spolnim uži¬ 
vanjima i tjelesnoj ljubavi, koja se tako blještavim stilom opisuje 
u mnogim romanima i veliča po našim kinematografima. A tome 
se ne treba puno čuditi, jer ta je ljubav često puta vrlo zamamna 
i opojna. Zato mnogi ljudi pomamno piju iz čarobne čaše tjelesnih 
uživanja, misleći da će u toj čaši naći svoju sreću. 

Ali i to je velika varka i obmana! Jer svagdanje iskustvo uči 
nas, da se na dnu te opojne čaše redovito krij^u gorke suze kajanja i 
razočaranja, a često puta neizlječive bolesti, revolver, konopac, lizol. 
Zato moli se Bogu — veli sv. Pismo — »da te čuva od preljubnice, 
jer njezini putovi vode k mrtvima«. 3 ) A na drugom mjestu veli: 
»Nemojte se varati! Ni bludnici ni preljubnici neće ući u kraljev¬ 
stvo Božje. — Njihova je sudbina u jezeru, koje gori ognjem!« 4 ) 

I tako prođite sva uživanja i radosti, što ih ovaj svijet može 
pružiti čovjeku, pa ćete se uvjeriti, da se u ljudskom srcu zaista 
krije nekakav beskrajni ponor. I možete u taj ponor baciti sve bla¬ 
go i sve naslade ovoga svijeta, ljudsko srce uza sve to ostat će pra¬ 
zno, nemirno i nesretno. 

A odakle to dolazi? »Dolazi odatle — odgovara sv. Augustin — 
jer Bog nas je stvorio za sebe, a ne za ovu zemlju. Stoga je naše 
srce nemirno, dok ne otpočine u njemu«. Zato nam dovikuje naš 
božanski Spasitelj: »Tko je žedan — sreće! — neka dođe k meni i 
pije. Tko pije od vode, koju ću mu ja dati, neće nikad ožednjeti«. 5 ) 

Pa kako bi bilo, da i mi prislonimo svoja usta na ovo božansko 
Vrelo! Jer možda su kojemu od nas već ispucale usne od silne žeđe 
za srećom, koju je badava tražio na vrelima zemaljskih radosti. 

NAJBOLJI PRIJATELJ 


Sv. Franjo Saleški veli, da je Kalvarija sveučilište ljubavi. I s 
pravom to veli, jer dosad su svi ljudi, koji su često i pozorno pro¬ 
matrali raspetoga Isusa na križu, počeli ljubiti Boga »svim srcem 
svojim i svom dušom svojom«. 1 ) Mi ćemo se sada popeti na brdo 
Kalvariju i tu postaviti dva pitanja. Šta vidimo i šta čujemo na tom 
sveučilištu ljubavi? Evo šta! 

Tu vidimo Sina Božjeg na križu razapeta i njegovu glavu trnj- 
em okrunjenu. — Vidimo oštre čavle, kojima su krvnici prikovali na 
drvo njegove ruke i noge. — Gledamo na njegovim prsima duboku 
ranu, koju mu zadade svojim kopljem onaj vojnik pod križem. — 
Vidimo i zadnje kapi krvi, što iz te rane padaju na zemlju. 

A šta čujemo? Upravo ništa, jer mrtvi Spasitelj na križu šuti i 
ne miče se! Pa ipak svaki onaj trn u glavi, svaki čavao u rukama i 
nogama, svaka ona kap krvi dovikuje nam one riječi Kristove iz sv. 
evanđelja: »Bog je tako ljubio svijet, da je žrtvovao Sina svoga je¬ 
ci i norođenoga, da ne propane ni jedan, koji vjeruje u njega, nego 
da dođe u život vječni!« 2 ) 

Bezbrojni su grešnici čuli taj glas Isusov sa križa i obratili se 
Bogu. Mi ćemo spomenuti samo jednoga od njih. — Glasoviti kato¬ 
lički pisac, biskup Egger (+1906) piše u svojoj knjizi »Žrtva svete 
mise« o jednom mladom časniku, kojeg su roditelji brižno odgojili. 
Učili su ga moliti se Bogu i slali u školu, da uči vjeronauk. Ali kas¬ 
nije, živeći u pokvarenom društvu, izgubio je vjeru i odao se mno¬ 
gim grijesima, osobito bludnosti. Spomenimo još i to, da je bio ne¬ 
oženjen, dakle bez svoje obitelji. 

Jednog dana pao je s konja i teško se ozlijedio. Naravno, od¬ 
mah su ga prenijeli u bolnicu. Ali uza sve nastojanje liječnika, na- 
došle su komplikacije i stvar postade veoma ozbiljna. Radilo se o 
životu i smrti. 

A njega je u bolnici dvorio jedan vojnik, inače vrlo dobar seo¬ 
ski mladić, kršćanin od glave do pete. Njemu je bilo žao mladog 
oficira, da umre bez svete ispovjedi i propane zauvijek. Zato mu je 
više puta spominjao svete sakramente i nagovarao, da se pomiri s 
Bogom. Ali mladi je časnik uvijek to odbio i govorio, da mu to nije 
potrebno! Međutim onaj vojnik nije mirovao i evo šta je smislio. 
Jednog jutra uniđe k bolesniku i reče mu: 

— Gospodine, došao je neki čovjek i želi da vas posjeti. On ka¬ 
že, da vam je najbolji prijatelj još od djetinjstva. 

— Dobro, uvedi ga, odgovori bolesnik. — Vojnik izađe i malo 
zatim vrati se, noseći u rukama raspelo Isusovo. Upre prstom u ras¬ 
petog Spasitelja i reče bolesniku: 

Evo gospodine, ovo je vaš najbolji prijatelj. Jer nitko se do sa¬ 
da nije dao iz ljubavi prema vama do krvi bičevati, trnjem okruniti 
i razapeti na križ. A evo ovaj na križu prolio je i zadnju kap krvi za 
vaše vječno spasenje ... I vojnik ostavi raspelo na stoliću kraj kre¬ 
veta, pa izađe napolje. 

Kad je bolesni časnik ostao sam, uze i nehotice onaj križ u svo¬ 
je ruke, te poče izbliza promatrati Isusa raspetoga. Dugo je gledao 
pognutu glavu i na njoj krunu od oštrog trnja. Onda poput nevjer¬ 
nog apostola Tome stavi prst u onu ranu na grudima Isusovim. Isto 
je tako opipao čavle na Kristovim rukama i nogama. 

Pipajući te čavle, sjeti se Božjih riječi, što je još kao dječak 
često puta slušao u propovijedima i u školi: »Može li žena zabora¬ 
viti svoje dijete? Pa kad bi koja i zaboravila — nastavlja Bog — ja 
tebe neću zaboraviti. Jer gle, ja sam te urezao u svoje dlanove!« 3 ) — 
Istom mu sada postadoše jasne ove riječi. Jer njega je Spasitelj 
onim oštrim čavlima zaista urezao u svoje ruke! I ove mu rane ne 
daju, da ga ikad zaboravi! 

Led je bio probijen. Griješnom časniku postade odjednom jas¬ 
no da mu je Isus zaista najbolji prijatelj, koji ga neće nikad napus¬ 
titi, makar ga i svi prijatelji ovdje na zemlji ostavili i zaboravili! 

Još istog dana pomirio se je s dragim Bogom u svetoj ispovijedi. A 
Otac mu je nebeski poslije kratkog vremena povratio i tjelesno 
zdravlje. 

Stoga je s pravom rekao sv. Franjo, da je Kalvarija sveučilište 
ljubavi. A davno prije njega rekao je sv. Augustin, da je križ »Isu¬ 
sova katedra«. 

Stoga upišimo se i mi na to Božje sveučilište, pa često klekni- 
mo pred Isusov križ. Pritom zamolimo Spasitelja, da svojom ljuba¬ 
vi privuče k sebi i naše nemirno, griješno i rasplakano srce. 


17 




7 


NAJBOLJA PEDAGOGIJA! 


Kad svećenici u svojim propovijedima opominju roditelje, da 
posvete veliku brigu odgoju svoje djece, mnogi se roditelji ovako 
ispričavaju: »Eeeeee! Lako je njemu govoriti. Ali neka pokuša i uz¬ 
me k sebi jedno dijete, pa će vrlo brzo vidjeti, da je teško dobro 
odgojiti djecu. Osobito danas, kad mnogi ljudi oko nas svim sila¬ 
ma nastoje, da iz srca tvog djeteta iščupaju svako dobro zrno, koje 
si ti ondje posijao«. 

Šta ćemo odgovoriti na ovo? Ništa drugo nego, točno tako je! 
Dobar je odgoj veoma teška stvar, i to ne samo danas, nego oduvi¬ 
jek. Evo na primjer šta veli sv. Ivan Zlatousti, koji je živio 1500 go¬ 
dina prije nas: »Odgoj je — veli on — umjetnost nad umjetnosti¬ 
ma! I lakše je isklesati najljepši kip ili naslikati najdivniji portret, 
nego odgojiti dijete, kako treba!« 

Sigurno će mnogi roditelji, učitelji i drugi odgojitelji, kad pro¬ 
čitaju ove riječi sv. Ivana, u jedan glas potvrditi: »Točno tako je! 
Dobar je odgoj vrlo teška stvar!« 

Tko će dakle naučiti roditelje toj umjetnosti nad umjetnosti¬ 
ma? O tom su napisane cijele knjige i čitave biblioteke! A ima i po¬ 
sebna znanost, tako zvana pedagogija, koja nas uči, kako treba od¬ 
gajati djecu. Ali cijela ta pedagogija sa svim svojim pravilima, sama 
po sebi, malo koristi. Evo tome dokaza. 

Ima dosta školovanih roditelja, koji znaju napamet sva pravila 
moderne pedagogije, pa ipak im djeca malo vrijede. — I obratno! 
Poznavao sam u svom životu dosta nepismenih žena, koje su savrše¬ 
no odgojile svoju djecu. 

Siguran sam, da će mnogi čovjek, koji je odrastao na selu, kad 
ovo pročita, uskliknuti sa suzom u očima: »Tako je! Moja je mati 
bila nepismena. Pa ipak nas je odgojila bolje od svih profesora pe¬ 
dagogije«. Stoga se samo od sebe nameće pitanje, gdje su i od koga 
su ove žene naučile tu umjetnost nad umjetnostima? Mjesto odgo¬ 
vora na to pitanje evo jedne zgode iz života slavnog francuskog bis¬ 
kupa Fenelona (+1715). Jednog dana dođe k njemu neka žena i po¬ 
če mu se gorko tužiti na svoju djecu: 

— Presvijetli, ne znam šta ću s njima! Ja im bez prestanka go¬ 
vorim o dragom Bogu i njegovim zapovijedima. Ali ništa ne koristi, 
djeca svaki dan gora! — A biskup joj odgovori: 

— Dobro je to, što im govoriš o Bogu i njegovim zapovijedima. 
Ali zapamti dobro, da moraš još više razgovarati s dragim Bogom 
o njima ... Žena nije razumjela biskupove riječi pa ga upita: 

— A šta znači razgovarati s Bogom o svojoj djeci? 

— To znači, odgovori joj biskup, da se moraš svaki dan moliti 
Bogu- za njih. Stoga moli Oca nebeskog, neka ti on pomogne, da ih 
dobro odgojiš. 

Ove su riječi biskupa Fenelona i te kako istinite, jer evo šta ve¬ 
li Sin Božji u sv. evanđelju: »Ništa ne možete učiniti bez mene!« 1 ) 
Dakle bez njegove pomoći i milosti ne možemo ni najlakše stvari 
obaviti. Pa kako ćemo onda bez njega dobro odgojiti djecu, kad od¬ 
goj spada među najteže probleme roditelja, kako smo vidjeli. Stoga 
je imao pravo onaj estonski pastor, koji je na zidu svoje kancelari¬ 
je velikim slovima napisao ove riječi: »Dvoje se ne može bez Boga! 
Dobro odgojiti djecu i nositi svoj križ!« 

Zato poslušaj mudri savjet biskupa Fenelona pa često »razgo¬ 
varaj s dragim Bogom o svojoj djeci«. I On će te najbolje poučiti, 
kako ćeš ih odgajati. Onda će i tvoja djeca napredovati »u mudros¬ 
ti i milosti pred Bogom i pred ljudima« kako veli sv. evanđelje o 
dječaku Isusu. 2 ) 

RODILA VUKA! 


Mnogi roditelji, kad im se rodi dijete, odmah ga stave na vagu, 
pa ako je dosta teško, ovako se hvale pred svojim prijateljima: »Eh 
da ga vidite, koliki je! Ima toliko i toliko kila, čitav momak!« Onda 
ga brižno njeguju i hrane, brinu se da dobije dosta raznih vitamina 
itd. 

Nitko toga ne osuđuje, jer oni su dužni pred Bogom i pred lju¬ 
dima, da se brinu za zdravlje svoga djeteta. Ali kršćanska majka ne 
smije ostati samo kod toga. Jer ako bi samo to činila, ne bi se ni po 
čem razlikovala od životinja, recimo od lavice ili tigrice, koje tako¬ 
đer hrane svoje mlade. Nego kršćanska je majka dužna ići puno 
dalje! Ona mora uvijek imati na pameti one riječi Duha svetoga, 
koji dovikuje svim pravednicima: »Vi ste hram Boga živoga!« 1 ) 

Prema tome svako je dijete iza svetog krštenja hram Božji, pa 
i tvoje! A možemo slobodno ići još dalje i kazati, da ovdje na zemlji 
nema i ne može biti boljeg i svetijeg pravednika od djeteta iza sve¬ 
tog krštenja. Jer njegova duša nije okaljana nikakvim pa ni najma¬ 
njim grijehom. 

Eto dakle majko, šta moraš najviše ljubiti kod svoga djeteta. 
Moraš ljubiti Boga, koji prebiva u njegovu srcu. Zato si dužna tako 
ga odgajati, da nikada kojim teškim grijehom ne okalja onaj hram 
Božji u svom srcu. A moraš ga svjetovati, da se brižno čuva i svag¬ 
danjih lakih grijeha. 

A tko će ti pomoći u tom svetom i najvažnijem poslu? Tko dru¬ 
gi nego ona najsvetija Majka, što je ikad živjela ovdje na zemlji, 
bi. Djevica Marija! Jer do sad su sve majke, koje su svoju djecu 
stavile pod njezinu zaštitu, uspjele u odgoju svoje djece. Mogli bis¬ 

mo ovo dokazati stotinama i tisućama primjera iz povijesti. Ali do¬ 
sta će biti, da ovdje spomenemo samo jednog vuka, kojeg je BI. 
Gospa pretvorila u pitomo janje. 

Taj vuk je bio sv. Andrija Corsini. Njegovi su roditelji živjeli 
u talijanskom gradu Fiorenzi. A nijesu imali djece, premda su već 
dosta godina živjeli u braku. Stoga su bez prestanka molili Oca ne¬ 
beskog, da ih blagoslovi barem jednim djetetom. Uz to su pred Go¬ 
spinom slikom obećali Bogu, da će svoje dijete, ako bude sin, od¬ 
gojiti za svećenika. Na koncu Bog usliši njihove molitve i točno na 
dan sv. Andrije apostola godine 1302. stekoše sina. Zato mu dadoše 
ime Andrija. 

Čim se je rodio, staviše ga pod zaštitu Majke Božje. Naravno, 
glavna im je briga bila, da svoga jedinca dobro odgoje. Zato su ga 
od malih nogu učili, da se pobožno križa i moli Bogu. A što je glav¬ 
no, uvijek su mu prednjačili dobrim primjerom. 

Ali nažalost ljudska je narav više sklona na zlo nego li na dob¬ 
ro, jer evo šta veli Duh sveti u knjizi Postanka: »Misli ljudskog sr¬ 
ca sklone su na zlo od njegove mladosti!« Pa tako je bilo i kod An¬ 
drije. Rđav primjer nekojih drugova više je djelovao na njega nego 
sve pouke i dobar roditelj. On je zanemario molitvu, nije bio pos¬ 
lušan roditeljima, počeo je psovati itd. 

Majka se je bez prestanka molila BI. Gospi za njega, uz to ga 
je opominjala i karala, ali sve je bilo uzalud. Andrija se ne poprav¬ 
lja! I tako jednog dana, kad je opet bio neposlušan, mati se razlju¬ 
ti i ovako mu odbrusi: »Sad vidim lopove, da si ti onaj vuk, što sam 
ga rodila!« — Andrija je otišao i cijeli dan razmišljao o tim riječi¬ 
ma svoje majke. Sutradan dođe k njoj i zamoli je da mu rekne, o 
kakvom se to vuku radi. 

Sada mu mati reče: »Ja sam dan prije tvoga rođenja sanjala, da 
sam rodila vuka, koji se je idući u obližnju karmelićansku crkvu 
pretvorio u janje. Sad vidim, završi mati, da si ti onaj vuk, što sam 
ga rodila ... Ali janje! Šta je s janjetom?« 

U taj čas takne Andriju milost Božja. On je jasno upoznao, da 
je radi svoje neposlušnosti, nemara u molitvi, psovke i drugih gri¬ 
jeha zaista vuk, kojeg je njegova mati rodila. Zato se odmah uputi 
u obližnju karmelićansku crkvu. Tu je pred oltarom One, kojoj je 
od majčine utrobe posvećen, čvrsto obećao, da će se popraviti. 

Poslije stupi u red Karmelićana, gdje je postao svećenik, onda 
biskup i na koncu svetac Kristove Crkve. Eto, šta čine majčine mo¬ 
litve! 

DJECA BOŽJA! 


Francuski kralj Ljudevit XV. (+1774) vodio je vrlo raskalašen 
život. Premda je imao zakonitu ženu, okružio se je mnogim tako 
zvanim metresama. Među njima je bila i zloglasna Pompadour, ko¬ 
joj je kralj poput roba morao ispuniti svaku želju. 

Ljudevit je među svojom djecom imao i kćerku Lujzu, koja je 
od svog djetinjstva gledala sve sablazni, što ih njezin otac daje ci¬ 
jelom narodu. Stoga je posve prirodno, da nije bila nikakva svetica, 
nego pravo svjetsko dijete. 

Pa ipak ona se je već u svojoj mladosti odrekla svih časti i sve¬ 
ga bogatstva kraljevske obitelji, te stupila u najstroži Red svete 
Crkve »Bosonoge Karmelićanke«. Evo, šta ju je na to potaklo. 

Nju je dvorila jedna mlada, ali vrlo dobra i pobožna građan¬ 
ska djevojka. I ta je dvorkinja jednog dana vrlo oprezno prigovo¬ 
rila Lujzi, što se nije dobro ponijela prema jednoj osobi. Nato Luj- 
za plane i oštro je izgrdi govoreći: 

— Ti moraš uvijek imati na pameti i ne smiješ nikad zaboravi¬ 
ti, da sam ja kraljeva kći i princeza! — A dvorkinja joj na to odgo¬ 
vori: 

— Ako ste vi kraljeva kći, ja sam dijete Božje, kako nas uči 
sam Gospodin Bog ... 

Dijete Božje! Ova se riječ duboko usjekla u srce mlade prin¬ 
ceze i ona poče o tome razmišljati. A njezino razmišljanje — što je 
i posve prirodno! — završilo je ovim zaključkom. Ako je ta obična 
građanska djevojka zaista dijete Božje, onda joj pripada veće dos¬ 
tojanstvo i čast, nego svim prinčevima i princezama ovdje na zem¬ 
lji! 

Ove misli nijesu dale Lujzi mira. Stoga potraži katekizam i sv. 
Pismo, da vidi šta nas o tom uči Gospodin Bog i njegova Crkva. Tu 
je pročitala ove riječi sv. evanđelja o Isusu Kristu: »Svima, koji ga 
primiše, dade vlast, da budu djeca Božja!« Onda je listala dalje i 
došla do prve poslanice sv. Ivana apostola, koji veli: »Pogledajte, 
koliku nam je ljubav iskazao Otac, da se zovemo djeca Božja i jes¬ 
mo!« 2 ) A sv. Pavao apostol piše u ime Božje prvim kršćanima: »Sam 
Duh svjedoči, da smo djeca Božja!« 3 ) Dakle uči nas dragi Bog, da 
su svi pravednici djeca Božja! 

Lujza je puno razmišljala o toj divnoj nauci svete vjere. Pa da 
lakše sačuva to dostojanstvo Božjeg djeteta, ostavila je sjaj i ras¬ 
koš kraljevskog dvora, te se povukla u najstrožiji samostan, gdje 
je dobila ime »Sestra Terezija od sv. Augustina«. Umrla je na glasu 
svetosti godine 1787. dakle dvije godine prije velike francuske revo¬ 
lucije. 

Naravno, ona se je u samostanu puno molila i činila pokoru za 
obraćenje svoga oca. I Bog je uslišio njezine molitve. Otac je — po 
Lujzinu nagovoru — odstranio iz dvora svoju zadnju metresu Gos¬ 
pođu Dubarry. Onda se je skrušeno ispovjedio i umro ljubeći križ. 

A sada bacimo jedan pogled na sebe. I mi smo kod sv. Kršte¬ 
nja postali djeca Božja. Zato nam je tada svećenik — među ostalim 
obredima — stavio na glavu maramu govoreći: »Primi bijelu halji¬ 
nu i ponesi je neokaljanu pred sud Gospodina našeg Isusa Krista!« 
Dakle Otac je nebeski, kod Krštenja, obukao našu dušu u blistavo 
odijelo svoje djece. 

Pa ispitajmo malo svoju savjest, šta je bilo od te bijele krstne 
haljine? Možda smo je svojim griješnim životom davno svukli i ba¬ 
cili od sebe. Pa jesmo li zato postali sretniji? Možda ćemo na ovo 
zadnje pitanje odgovoriti gorkim suzama razočaranja. 

Ali makar mi bili i najveći grešnici Isus nas ipak ne odbacuje 
od sebe, jer evo šta nam dovikuje u sv. evanđelju: »Nijesam došao, 
da zovem pravednike, nego grešnike!« 4 ) Zato sve svoje pouzdanje 
stavimo u ruke našeg božanskog Spasitelja i zavapimo sa sv. Crk¬ 
vom: »Od svakog zla i svakog grijeha, oslobodi nas Isuse! — Srce 
Isusovo, pomirište grijeha naših, smiluj nam se!« 

NA BOŽJEM SUDU 


»Određeno je ljudima jedan put umrijeti, a zatim dolazi sud!« 
ovako veli Duh sveti u poslanici apostola Pavla Hebrejima. Ove ri¬ 
ječi Duha svetoga imali su sveci Božji uvijek na pameti, i o njima 
svaki dan razmišljali. A za njima pođoše svi pravi kršćani. Evo na 
primjer šta čitamo u životopisu slavnog njemačkog cara i španjol¬ 
skog kralja Karla V. (+1558). 

On se je tri godine prije svoje smrti odrekao carske srune i po¬ 
vukao u samostan San Yuste, da se ondje u tišini i molitvi sprema 
na smrt. A jednog je dana zamolio redovnike, da odsluže za njega 
sv. misu zadušnicu, točno onako kako će biti, kad on umre. I dok su 
redovnici pjevali svetu misu, on je bio na koru i to promatrao, raz¬ 
mišljajući o svojoj smrti i sudu Božjem. 

Kod nas neće biti tako! Mi nećemo ovdje na zemlji prisustvova¬ 
ti svojoj misi zadušnici. Ali mjesto toga imajmo uvijek na pameti, 
da će brzo, možda vrlo brzo doći čas, kad će se i za nas služiti sv. 
misa zadušnica. A dok se bude služila misa, mi ćemo stajati na sudu 
Božjem i polagati vječnom Sucu strogi račun za sva svoja djela i »za 
svaku ispraznu riječ!« 2 ) zapisanu u knjizi sveznajućeg Boga. A sve¬ 
ta Crkva će zabugariti: 

Otvara se knjiga jada. 

Knjiga griješnog ljudskog rada, 

Da se iz nje sudi sada! 

Kada Sudac sudit stane, 

Sve će tajne biti znane, 

Sve grehote pokarane! 

I tada će za svakoga od nas pasti najsudbonosnija odluka, koja 
se više ne može mijenjati. A kako će glasiti ta odluka? Nebo? — Či- 
stilište? — Ili ne dao Bog! Pakao? Toga nitko ne zna. Ali jedno zna¬ 
mo posve sigurno, da mi možemo sada, dok smo živi, promijeniti 
ovu odluku na svoju korist. Evo kako! 

Mi smo malo prije čuli, da će sveznajući Sudac otvoriti knjigu 
našeg života, iz koje će nas suditi. I nema te ruke, koja bi mogla 
iz te knjige izbrisati makar jedno slovo. Ali sveta nas vjera uči, da 
nam je milosrdni Bog ostavio jednu olovku, ili ako hoćete nebesku 
gumu, kojom možemo sada, dok smo živi, izbrisati iz te sudbonos¬ 
ne knjige sve svoje grijehe, makar bili ne znam kako veliki i mno¬ 
gobrojni. A ta Božja guma zove se sakrament sv. ispovjedi. Narav¬ 
no, prije nego što kleknemo u ispovjedavaonicu, moramo se iskreno 
pokajati za svoje grijehe i čvrsto obećati Ocu nebeskom, da ćemo 
se popraviti. Onda će nam duša »postati bijela kao snijeg!« 3 ) 

Dakle pođimo za primjerom svih svetaca i pravednika Božjih, 
te mislimo često na to da će doskora doći čas naše smrti i suda Bo¬ 
žjeg. Ali sjetimo se često i one »gume« Božje, pa u svetoj ispovjedi 
očistimo svoju dušu od grijeha. A da sve to lakše izvršimo, zazovi- 
mo u pomoć svoga Oca nebeskog i uzdahnimo sa sv. Crkvom: 

Grešnicu si opravdao, 

Raj zločincu obećao, 

Pa i meni nadu dao! 

Molim u svoj sniženosti, 

Srca puna skrušenosti, 

Daj mi umrijeti u milosti! 

JEDAN IZUM BOGATAŠA 


Ima dosta ljudi, koji ne vjeruju u život vječni na nebesima. Oni 
vele, da su nebo izumili bogataši i popovi, da mogu lakše pljačkati 
lakovjerne ljude. Jer ljudi će puno strpljivije podnositi njihovo 
pljačkanje, ako se nadaju vječnom blaženstvu, koje ih čeka iza smr¬ 
ti u nekakvom nebu! Dakle prema njihovu mišljenju, nebo je izum 
bogataša i ništa drugo! 

A sada pogledajmo, šta veli zdrav ljudski razum o tome. Ima li 
zaista nebo, ili je to samo izmišljotina bogataša i popova? Mjesto 
odgovora na to pitanje evo jedne zgode iz života čuvene gospođe 
Garnier, koja je sredinom prošlog stoljeća osnovala u francuskom 
gradu Lionu »Družbu sestara za njegovanje neizlječivih bolesnika«. 

Jednog su dana donijeli u njezinu bolnicu neku ženu, koja je 
dulje vremena teško bolovala. I za nekoliko dana spomene gospo¬ 
đa Garnier pred tom bolesnicom Boga ... »Kakav Bog! odgovori joj 
ta žena ljutito. Da ima Boga, ne bi on dopustio, da se ja toliko pa¬ 
tim!« 

Na to je gospođa Garnier ušutila i dalje s materinskom ljubav¬ 
lju i velikom ustrpljivošću dvorila nju i ostale bolesnike. Prošlo je 
otada nekoliko mjeseci. I jednog dana njih su dvije opet razgovara¬ 
le o svojim poteškoćama. U razgovoru pade riječ i o nebu. Na to se 
bolesnica malo zamisli i prošapta više za sebe: 

— Nebo ... nebo ..! Nebo mora biti! Jer kad ga ne bi bilo, os¬ 
tala bi ova sestra nenagrađena za sve žrtve, što ih iz ljubavi prema 
meni i drugim bolesnicima podnosi, i to bez ikakve nagrade ovdje 
na zemlji. A to ne može nikako proći bez nagrade. Ove žrtve moraju 
negdje biti nagrađene! 

Evo, ova je žena instiktivno osjetila, da iza ovog zemaljskog ži¬ 
vota mora biti jedno mjesto, gdje će pravednici za svoje žrtve i dru¬ 
ga dobra djela primiti nagradu, koju nijesu primili ovdje na zem¬ 
lji. A to je nebo! 

Međutim, ova je žena stvorila taj zaključak, gledajući ljubav i 
požrtvovnost samo jedne osobe, to jest gospođe Garnier. A mi 
znademo iz povijesti svetaca i pravednika Božjih, a gledamo to i na 
svoje oči, kako mnoge plemenite duše — ima ih na milijone po 
kugli zemaljskoj! — ostavljaju sve što imaju, dapače odriču se i obi¬ 
teljskog života, samo da mogu nesmetano služiti svom bližnjemu, 
među ostalim i njegovati bolesnike! A sve to bez ikakve nagrade ov¬ 
dje na zemlji. Stoga je ona bolesnica posve logično zaključila, da 
mora biti nebo, gdje će te osobe biti nagrađene vječnim blaženst¬ 
vom u zagrljaju Oca nebeskog. A to nas uči i sam Sin Božji, koji 
veli u sv. evanđelju: »Zaista kažem vam! Nema nikoga, koji radi 
mene ostavi braću ili sestre, ili majku ili oca, a da ne bi u budućem 
svijetu primio život vječni!« 3 ) 

Eto dakle, šta veli zdrav ljudski razum o tom izumu bogataša. 
Zato su svi narodi, Asirci i Babilonci, Egipćani, Grci i Rimljani, Ger¬ 
mani i Slaveni, Kinezi i Japanci, Bušmani i Hotetoti vjerovali u ži¬ 
vot iza smrti, gdje će pravednici biti nagrađeni, a grešnici kažnjeni.I 
tada će se udovoljiti pravdi, koje nema na zemlji. 

Naravno, ljudski razum, sam po sebi, ne može si stvoriti pravu 
sliku o životu iza groba. Zato nam je dragi Bog poslao svoga Sina 
Isusa Krista, da nas o tome pouči. I evo, šta On dovikuje svima, ko¬ 
ji se iz ljubavi prema Njemu žrtvuju i trpe ovdje na zemlji: »Raduj¬ 
te se i kličite od veselja, jer vas čeka velika nagrada na nebesima!« 2 ) 
A sv. Pavao apostol kliče u ime njegovo: »Oko nije vidjelo, uho nije 
čulo, ljudsko srce nije osjetilo, šta je Bog pripravio onima, koji ga 
ljube!« 3 ) 

POČETAK MUDROSTI 


Mi se ljudi često puta bojimo kojekakvih trica i kučina. Evo na 
primjer, što mi je pripovijedao jedan stari profesor bogoslovije, 
kad sam bio u sjemeništu. Jednog dana — veli on — izbije k nama 
općinski namještenik, noseći u rukama željeznu pločicu, na kojoj 
je bilo napisano 13. Kad je došao, zamoli direktora, da na zgradu 
bogoslovije stavi tu pločicu. Naime, u toj se je ulici provodila nova 
numeracija svih kuća. Ali nitko nije dozvolio, da mu se na kuću 
stavi 13, jer to je nesretan broj! — Naravno, direktor je odmah 
udovoljio njegovoj molbi. 

A ima dosta ljudi, koji ne bi ni za živu glavu započeli kakav 
važniji posao u petak, jer taj je dan nesretan! — Dakle, mi se ljudi 
bojimo nevinog broja 13 i petog dana u tjednu! Još više bojimo se 
mnogih ljudi, da nas ne prevare kod kupovanja, a bojimo se tako¬ 
đer njihova ogovaranja, klevetanja i drugih podvala. 

Međutim ima dosta ljudi, koji se ne boje Gospodina Boga, te 
nogama gaze sve Božje zapovijedi, od prve do desete. Psuju i kunu 
njegovo presveto ime, varaju svoje bližnje na svakom koraku, a da 
ne govorimo o bludnosti i drugim grijesima. 

Pa ipak Boga se moramo najviše bojati, jer veli njegov Sin u 
sv. evanđelju: »Ne bojte se onih, koji ubijaju tijelo, a duše ne mogu 
ubiti. Nego bojte se Onoga, koji može i dušu i tijelo uništiti u pak¬ 
lu!«’) A u knjizi Otkrivenja dovikuje nam Duh sveti: »Bojte se Bo¬ 
ga, jer je došao čas njegova suda!« 2 ) Stoga ćemo progovoriti nekoli¬ 
ko riječi o strahu Božjem. 

Još u sv. Pismu staroga Zavjeta poučio nas je dragi Bog po Iz- 
aiji proroku, da ima 7 darova Duha svetoga. Među njima se nalazi 

i »dar straha Božjega«. 3 ) Osim toga veli Duh sveti: »Strah je Božji 
početak mudrosti«. 4 ) I te riječi opetuje više puta u sv. Pismu. 

Šta sve može učiniti strah Božji, pokazat će nam život jedne 
svetice, a to je sv. Katarina Kortonska (+1297). Ona nije uvijek bila 
svetica, nego velika grešnica. Kao mlada djevojka živjela je punih 
9 godina u griješnim ođnošajima s jednim mladićem. 

Jednog dana ugovore njih dvoje sastanak: večeras na tom i tom 
mjestu izvan grada, u toliko sati. Tko dođe prvi, neka čeka. U odre¬ 
đeno vrijeme ode ona vrlo vesela tamo. Mladić nije još došao i ona 
poče čekati: pol sata — jedan sat — sat i pol ... ali on ne dolazi! 
Stoga se ona žalosna vrati kući. Sutradan nema mladića, prekosut¬ 
ra isto tako, kao da je u zemlju propao. Dakle on ju je prevario i 
napustio! 

Iza nekoliko dana pođe ona sa svojim psom na šetnju, da se 
malo rastrese. Ali kad su bili baš na onom mjestu, gdje su zadnji 
put ugovorili sastanak, pas joj se silno uznemiri. Poče okolo ner¬ 
vozno njuškati i trčkarati. Margareta poleti za njim i on ju dovede 
do povelike hrpe granja. Pas poče još jače štektati i uleti u to gra¬ 
nje. 

Margareta odstrani polako te grane i skameni se od snebiva¬ 
nja! Pod granjem u jednoj jami ležao je mrtav njezin mladić i već 
se je raspadao. Tko ga je i zašto ubio, nije nikad saznala. Ali dok 
je ona sva izvan sebe buljila u iznakaženo lice toga mladića, odjek¬ 
ne u njezinu srcu spasonosno pitanje: 

— Margareta, gdje bi ti sada bila, da su i tebe s njim ubili? A 
to je moglo vrlo lako biti! Tvoja bi sudbina bila na sve vijeke za¬ 
pečaćena, jer veli Duh sveti: »Strašno je upasti u ruke Boga živo¬ 
ga!« 5 ) 


I uhvati ju veliki strah od pravednog suda Božjega. Stoga od¬ 
leti k svojoj kući i uzme škare, te odreže prekrasnu kosu, koja je 
mnoge miadiće zavela na grijeh. Živjela je još 23 godine, čineći ve¬ 
like pokore i kajući se za svoje grijehe. A Bog ju je mnogim čude¬ 
sima proslavio ovdje na zemlji i nagradio vječnom slavom gore na 
nebesima. 

Evo, šta može učiniti spasonosni strah Božji, velike grešnike 
pretvara u svece. Sve je ovo dobro razumio prorok David, koji je 
u svojoj mladosti pao u velike grijehe: preljuba, ubojstva i sab¬ 
lazni cijelom narodu. Stoga je svaki dan uzdisao Ocu nebeskom: 
»Gospodine, prohodi svojim strahom moje srce!« 6 ) 

Pođimo i mi bar izdaleka za Davidom i drugim svecima, pa 
usrdno molimo dragog Boga, da nam ulije u srce veliki dar Duha 
svetoga »spasonosni strah Božji!« 

ABECEDA CARA AUGUSTA 


Sveta Crkva uči nas, da imade 7 glavnih grijeha. Ovi se grijesi 
zovu zato glavni, jer iz njih, kao iz kakvog paklenog korjena, niču 
svi ostali grijesi. To vrijedi na poseban način za glavni grijeh srdi- 
tosti. Jer kao što od male iskre nastaje čestoputa veliki požar, ta¬ 
ko i od srditosti dolaze sve psovke i kletve, svađe i tučnjave, uboj¬ 
stva i mnogi drugi grijesi. Zato veli Duh sveti u knjizi Izreka: »Na¬ 
praši t čovjek počini mnoge grijehe«. 1 ) A sv. Jakov apostol ovako 
nas opominje u ime Božje: »Ovo znajte moja braća! Svaki čovjek 
mora biti spor na srčbu! Jer čovječja srčba ne čini, što je praved¬ 
no pred Bogom«. 2 ) 

Šta ćemo dakle činiti, kad u našem srcu plane ova paklena is¬ 
kra? Sv. Franjo Saleški daje nam ovaj savjet. Dok si srdit — veli 
on — nemoj ništa odlučivati. Jer srditost pomuti čovjeku pamet, i 
on tada počini mnoge stvari, za koje se poslije gorko kaje. Zato 
i veli Duh sveti: »Nagao čovjek čini ludosti«. 3 ) 

Ovu životnu mudrost uvidjeli su već stari pogani svojim zdra¬ 
vim razumom. Evo šta o tom čitamo u životopisu velikog rimskog 
cara Augusta. On je po svojoj naravi bio veoma sklon na srčbu, 
koja mu je vrlo smetala u njegovom upravljanju državom. Stoga 
jednog dana upita svoga savjetnika Athenodora, šta će raditi kad 
ga spopadne bijes i srčba? A ovaj mu je odgovorio: 

— Kad plane srditost u tvojem srcu, odmah prestani sa svim 
svojim poslovima i nemoj ništa odlučivati ni poduzimati. Međutim 
izbroji triput sva slova grčke abecede: alfa-beta-gama-delta ... i go¬ 
ni sve do — omega! Onda nastavi sa svojim poslovima. 

Car ga je poslušao. I redovito, dok je nabrajao slova te abece¬ 
de, nestalo je srčbe u njegovu srcu i on se je smirio. Onda je s la¬ 
koćom nastavio svoj rad i stvarao odluke, koje su čestoputa bile 
vrlo sudbonosne za njegove podanike. 

Svaki čovjek uviđa, da je ovaj savjet svjetskih mudraca i sve¬ 
taca Božjih veoma pametan. I kad bi to ljudi poslušali, to jest kad 
ne bi ništa radili iz srditosti, nestalo bi psovke i kletve, mnogih 
svađa i tučnjava među ljudima. 

Ali sve što smo dosada rekli vrijedi osobito kod odgoja djece, 
pa ćemo o tome napisati nekoliko riječi. — Naime u odgoju mora 
se kojiput upotrebiti i kazna, a kadkad i oštra kazna. Ali roditelji 
i ostali odgojitelji ne smiju nikad kazniti dijete, dok su srditi i uz¬ 
buđeni. Jer u srčbi — kako smo malo prije rekli — počini čovjek 
mnoge stvari, za koje se poslije gorko kaje. Stoga dovikuje sv. Pa- 
vao apostol u ime Božje roditeljima: »Ne ogorčujte svoje djece, da 
ne postanu malodušna!« 4 ) 

Dijete mora uvidjeti, da ga roditelji nijesu kaznili zato, što su 
srditi, pa hoće da na njem iskale svoj gnjev. Nego da su upotrebili 
kaznu zato, jer ga ljube, pa žele da ga tom kaznom poprave. Kad 
to upozna dijete, neće mu kazna biti teška, a kad odraste, blago- 
sivat će svoje roditelje, što su u njegovu odgoju upotrebili i kaz¬ 
nu, jer su ga ljubili. 

Naravno, bez ponizne i pobožne molitve neće nam pomoći ni 
stotinu abeceda cara Augusta, jer veli Sin Božji u sv. evanđelju: 
»Bez mene ne možete ništa učiniti« 5 ) a kamo li ugasiti onu pakle¬ 
nu iskru srčbe u svom srcu! Stoga zavapimo često sa sv. Crkvom: 
»Isuse blaga i ponizna Srca, učini srce moje po Srcu svome!« 

DVA PLACA 


Isus nam u sv. evanđelju potanko opisuje sudnji dan, kad će 
Bog suditi svim ljudima. »Tada će se — veli Isus — pojaviti na 
nebu znak Sina čovječjeg, a to je križ! I proplakat će svi narodi 
na zemlji!« 1 ) A zašto će svi plakati, kad ugledaju križ? Mi ćemo po¬ 
kušati da odgovorimo na to pitanje i počet ćemo sa grešnicima. 
Stoga poslušajmo ovu zgodu, koju nam pripovijeda glasoviti pisac 
Arseni je Housage u svojoj knjizi »Confessiones«. 

— Prije nekoliko dana, veli on, pozvao me jedan gospodin, da 
pođem s njim u lov. Ja sam se tome pozivu odazvao. I tako loveći 
prošli smo na jednom raskršću kraj velikog križa, što su ga tu po¬ 
digli stanovnici toga mjesta. Ja sam skinuo šešir i pozdravio ras¬ 
pelo. 

— A on se je nato počeo grohotom smijati i rugati raspetom 
Isusu. Među ostalim nahuckao je svoga psa, da laje na križ. Ali i 
to mu nije bilo dosta, veli Housage. Nego je uzeo u svoju ruku pre¬ 
dnju šapu toga psa, pa je njegovom šapom napravio na njemu 
znak svetoga križa, govoreći vrlo glasno: »U ime Oca i Sina i Du¬ 
ha svetoga!« 

Kad ovo čitamo, zgražamo se od čuđenja, jer ne ide nam u 
glavu, da čovjek može toliko podivljati. Pa ipak nije ovaj bezbož¬ 
nik osamljen, jer ima dosta ljudi, koji mrze Isusov križ upravo 
đavolskom mržnjom, i bacaju ga s velikim prezirom iz svojih ku¬ 
ća. 

Pa kako će njima biti pri duši, kada na sudnji dan ugledaju 
Isusov križ, kojem su se oni toliko rugali i po njemu pljuvali? Na¬ 
ravno, zaplakat će od očaja i straha pred vječnim Sudcem, koji će 

odmah iza toga doći, da im sudi! Plakat će, jer znadu šta ih čeka 
— vječna propast. 

A sada bacimo pogled na drugu stranu sudnjega dana. Tu će 
stajati pravednici, koji će također zaplakati, kad ugledaju križ, jer 
Isus kaže, da će svi plakati. Ali plač ovih pravednika bit će tako 
različit od gorkih suza onih grešnika, kolika je razlika između ne¬ 
ba i pakla. Mi ćemo spomenuti samo dva takova pravednika. Po- 
slušajmo najprije, šta nam pripovijeda jedna sestra Milosrdnica. 
Ona je dvorila nekog teškog bolesnika, koji je bio dobar kršćanin. 
I jedne noći on ju upita: 

— Recite mi Sestro bez okolišanja, šta kažu liječnici o mojoj 
bolesti? A ja sam mu odgovorila: 

— Kad me pitate, reći ću vam istinu. Oni vele, da iz ove noći 
nećete živ izaći. Nato je bolesnik duboko uzdahnuo, a onda mi re¬ 
če: 


— Dajte mi Sestro križ! Kad sam mu ga dala, poljubio je ra¬ 
ne Isusove na rukama, nogama i na Srcu. Pritom je uzdisao: »Isu¬ 
se, budi milostiv meni grešniku! Ne daj ti svoga Franje!« Malo iza 
toga, veli Sestra, izdahnuo je, s križem u ruci. 

A sada evo, što mi je pripovijedao pok. banjalučki biskup fra 
Jozo Garić. — Za vrijeme prvog svjetskog rata, veli biskup, jedan 
je čovjek bio osuđen na smrt strijeljanjem. Kad su ga, svezana lan¬ 
cima, dotjerali na mjesto, gdje će ga strijeljati, upita ga koman¬ 
dant, ima li još nešto reći? 

— Imam, odgovori osuđenik. Molim vas, da mi samo za jedan 
časak odvežete ruke. 

Molbi su mu udovoljili. Pa kad mu odvezaše ruke, on se je 
prekrižio i s najvećom pobožnošću glasno izgovorio: »U ime Oca i 
Sina i Duha svetoga«. Odmah iza toga odlučno je rekao: »A sada 
pucajte!« Iza jedne sekunde pao je mrtav. 

I ovi će pravednici, veli Isus, proplakati na sudnji dan, kad se 
na nebu pojavi križ Isusov. Ali plakat će od prevelikog uzbuđenja 
i veselja, kad vide da je Isus sa svojim svetim križem ostao pob¬ 
jednik nad đavlom i svim neprijateljima našeg vječnog spasenja. 


34 


A ova konačna pobjeda križa bit će i njihova pobjeda, pošto je do¬ 
šao čas, kad će ih Otac nebeski primiti u svoj Očinski zagrljaj, da 
se više nikad od Njega ne rastanu. »I smrti više neće biti — veli 
Duh sveti — ni tuge ni jauka ni boli!« 2 ) 

Dakle bit će dva plača na sudnji dan, neizrecivo veseli plač 
pravednika i očajni plač osuđenika. Pa s kim ćemo mi tada zapla¬ 
kati? To ovisi o nama, jer dok smo živi, moramo se kajati za svo¬ 
je grijehe. Zato veli Duh sveti po svome sluzi Sirahu: »Pred čov¬ 
jekom stoji život i smrt! Što izabere, dat će mu se!« 3 ) 

POKORA — POKORA — POKORA 


Iz sv. evanđelja znademo, da su dva muža, Josip iz Arimateje 
i Nikodem skinuli Isusa s križa.') A jedan je talijanski umjetnik 
naslikao baš taj prizor. Ali je kraj Josipa i Nikodema naslikao i 
samoga sebe, kako im pomaže izvlačiti čavle iz ruku i nogu Isuso¬ 
vih. Ljudi su to odmah primijetili i upitali ga, šta to znači, a on 
im je odgovorio: 

— Vi ste sigurno čitali u sv. Pismu one riječi sv. Pavla apos¬ 
tola, da ljudi koji teško griješe »nanovo razapinju Sina Božjega«. 2 ) 
A ja sam veliki grešnik, dakle i ja sam onim čavlima probo ruke i 
noge Isusove. Zato je već skrajnje vrijeme, da ih počmem vaditi 
iz tijela Isusova. 

Svaki bi se od nas morao duboko zamisliti u riječi ovog slika¬ 
ra, odnosno u riječi sv. Pavla, koje on navodi. Jer i mi smo svojim 
grijesima razapeli na križ Sina Božjega Isusa Krista. 

Možda će sada netko upitati: »A gdje su nam kliješta, kojima 
se vade čavli iz ruku i nogu Isusovih?« Na ovo pitanje odgovara 
nam Duh sveti, da se ta kliješta zovu »pokora« i nikako drukčije! 
Evo na primjer šta čitamo u sv. Pismu o dragom Bogu: »Ti gledaš 
kroz prste na grijehe ljudi, radi pokore«. 3 ) A naš božanski Spasitelj 
dovikuje nam u sv. evanđelju: »Ako ne budete pokore činili, svi 
ćete propasti!« 4 ) jer svi smo bez iznimke grešnici. 

Ovu snagu pokore dobro su razumjeli sveci Božji. Zato su ra¬ 
di svojih grijeha činili velike pokore. Da navedemo samo jednoga 
od njih, a to je sv. Petar od Alkantare (+1562). On je kroz 40 go¬ 
dina vrlo strogo postio radi nekoliko grijeha, što ih je počinio u 
svojoj mladosti. Kako je bio strog njegov post, nije potrebno go¬ 
voriti, jer mi ga u tom ne možemo ni izdaleka nasljedovati. 

A osim posta činio je i druge pokore. Spavao je vrlo malo, a 
ostali dio noći proveo bi u molitvi. Uvijek je hodao bos, a na go¬ 
lom tijelu nosio je grubu košulju od kostrijeti. Zato su ga ljudi 
još za života smatrali svecem. 

On se je odmah iza svoje smrti ukazao sv. Tereziji Avilskoj, 
kojoj je bio duhovni vođa. Evo, šta ona piše o tom ukazanju: 

— Bio je sav obasjan nebeskom slavom prema onim riječima 
Isusovim: »Tada će pravednici zasjati poput sunca u kraljevstvu 
Oca svoga«. 5 ) I čula sam — piše Terezija — kako kliče: »O blažena 
pokora, koja mi je donijela beskrajnu sreću u Bogu i slavu na ne¬ 
besima!« 

Mi naravno ne možemo i ne moramo nasljedovati ovog sveca 
i druge velike pokornike, jer to nadilazi našu snagu. Ali na njima 
vidimo, kako je Ocu nebeskom izvanredno draga pokora, koju nje¬ 
gova djeca čine za svoje grijehe. 

A sada evo, šta poručuje Gospodin Bog današnjoj generaciji 
ljudi, u kojoj mi živimo. Da lakše razumijemo tu poruku Oca ne¬ 
beskog, poslušaj mo šta piše prorok Jona u sv. Pismu o asirskom 
gradu Ninivi. Građani toga grada bili su tako pokvareni, da sam 
Bog veli u sv. Pismu: »Njihova se je zloća popela do mene«. 6 ) Zato 
im je Bog poslao Jonu, neka ih u ime njegovo pozove, da se obra¬ 
te Bogu i čine pokoru. Ako se ne poprave, njihov će grad biti uniš¬ 
ten iza 40 dana. Oni su poslušali tu Božju poruku i Bog ih je poš¬ 
tedio. 

A danas je cijeli svijet jedna ogromna i pokvarena Niniva. To 
mi gledamo na svoje vlastite oči. A šta na to Gospodin Bog? On je 
poslao u Ninivu proroka Jonu, a nama šalje u Lurd i Fatimu ne 
kojega od proroka, nego predragu Majku Sina svoga. Pa šta nam 
po njoj poručuje? Isto, što i građanima Ninive, jer evo šta veli sv. 
Bernardica iz Lurda: 

— Jednog se je dana BI. Gospa zagledala nekud u daljinu i tri¬ 
put viknula: »Pokora — pokora — pokora!« A u Fatimi je rekla, 
da nas jedino pokora može spasiti. 

Da se lakše odazovemo ovom pozivu Majke nebeske, poslušaj- 
mo šta nam dovikuje njezin Sin u sv. evanđelju: »Kažem vam, da 
će na nebu biti veće veselje radi jednog grešnika, koji čini pokoru, 
nego radi devedeset i devet pravednika, kojima ne treba pokore!« 7 ) 

BREGOVI SV. IVANA 


Dragi je Bog poslao sv. Ivana Krstitelja, da pripravi ljude na 
dolazak Sina Božjega. Stoga on dovikuje sakupljenom narodu one 
riječi Izaije proroka: »Pripravite put Gospodinu, poravnajte mu 
staze! Svaka dolina neka se ispuni, svaka gora i brežuljak neka se 
slegne! Krivudavi putovi neka postanu ravni!« 1 ) 

Mi ćemo ovdje promotriti samo jednu od ovih riječi sv. Ivana, 
i to onu: »Svaka gora i brežuljak neka se slegne!« Kakvi su to bre- 
govi, koji smetaju Sinu Božjemu, da dođe u naše srce? Evo, šta 
na to odgovaraju sveci Božji. 

Ako mi samo letimice prolistamo sv. evanđelje, odmah ćemo 
opaziti, da je naš božanski Spasitelj raskriljenih ruku primao sve 
ljude, koji su mu dolazili: siromahe i bogataše, zdrave i bolesne, 
pravednike i grešnike. Sjetimo se, na primjer, kako je bio ljubazan 
prema onoj javnoj grešnici, koja se kajala za svoje grijehe, te kle- 
kla pred Isusom na zemlju, i svojim mu suzama oprala noge. A 
Spasitelj ju nije odbio, nego joj na koncu reče: »Oprošteni su ti 
grijesi. Hajde u miru!« 2 ) 

A onom skrušenom razbojniku na križu oprostio je sve grije¬ 
he i rekao mu: »Zaista kažem ti, danas ćeš biti sa mnom u raju!« 3 ) 
— Mogli bismo dalje opisivati Isusovu blagost prema svim ljudi¬ 
ma, pa i najvećim grešnicima. 

Pa ipak one farizeje, o kojima sv. evanđelje često govori, nije 
mogao nikako podnijeti, nego ih je na svakom koraku, javno i pri¬ 
vatno, korio i opominjao. A zašto? šta je smetalo Sinu Božjemu, 
da se i k njima približi? Smetala ga je samo jedna stvar, vele sve¬ 

ci Božji, a to je njihova upravo đavolska oholost. Jer oni su sva 
svoja djela obavljali, ne iz ljubavi prema Bogu, nego samo zato, 
da ih ljudi pohvale, to jest iz oholosti. 

Tako, na primjer, svoje su molitve obavljali po javnim raskrš¬ 
ćima, da ih prolaznici vide i reknu: »Pogledajte, kako je onaj čo¬ 
vjek pobožan!« Isto tako, kad su dijelili milostinju, davali su po¬ 
velik dar, da ljudi reknu: »Vidi vidi, kako je milosrdan onaj čov¬ 
jek!« Eto dakle, šta je odbijalo Sina Božjega, da se približi i onim 
farizejima. Njihova oholost! 

Sada će nam biti jasno ,da su grijesi oholosti oni bregovi, koji 
smetaju Sinu Božjemu na putu u naše srce. Zato nas Ivan Krsti¬ 
telj poziva, da se ti bregovi slegnu, to jest da budemo ponizni. 

Sve su ovo dobro znali sveci i pravednici Božji, stoga su nas¬ 
tojali da budu iskreno i od srca ponizni. Mi ćemo spomenuti samo 
jednoga od njih, a to je glasoviti pustinjak 4. vijeka Makarije. On 
se je odrekao ovoga svijeta i povukao u egipatsku pustinju, gdje 
je provodio veoma pokornički život. Jednog dana skupili se oko 
Makarija drugi pustinjaci, te se neki od njih počeše diviti njego¬ 
vim velikim pokorama. Ali on im na to odgovori: 

— Jest braćo, svi mi ovdje u pustinji činimo razne pokore. Pa 
ipak sve naše pokore, bile ne znam kako velike, neće nam ništa 
koristiti, ako ne budemo duboko ponizni pred Bogom i pred lju¬ 
dima, jer veli Duh sveti po apostolu Jakovu: »Bog se oholima pro¬ 
tivi, a poniznima daje milost!« 4 ) Pa da im ove riječi duboko usadi 
u srce, ovako je nastavio: 

— Mi doduše strogo postimo, ali i đavao posti, pa ne jede niš¬ 
ta! Mi malo spavamo, ali i vrag ne spava nikad! Mi se oblačimo u 
grubo odijelo od kozje dlake, a đavao ni nema odijela! Pa ipak je 
propao na sve vijeke! A zašto? Evo šta o tome kaže sv. Pismo. 

—- Svi su đavli bili anđeli Božji u nebu. Ali se neki od njih 
uzoholiše i digoše proti samom Bogu. »I mjesta za njih nije više 
bilo u nebu — veli sv. Pismo, te ovako nastavlja. Bi zbačen veliki 
Zmaj, stara zmija, koja se zove đavao, zavodnik čitavog svijeta. I s 

njim su zbačeni njegovi anđeli!« 5 ) Dakle neki su anđeli radi svoje 
oholosti postali đavli. 

— Stoga braćo, završi Makarije, naučimo se pameti od đavo¬ 
love propasti, pa budimo iskreno ponizni pred Bogom i pred lju¬ 
dima. I duboko usadimo u srce ove riječi sv. Pisma: »Molitva po¬ 
niznog čovjeka prodrijet će oblake! I neće odstupiti, dok je Sve¬ 
višnji ne pogleda!« 6 ) 

RADNIČKE PLAĆE 


Providnost je Božja postavila svakog čovjeka na jedno odre¬ 
đeno mjesto. Nekom je dao Bog u ruke plug i motiku, drugom 
knjigu i pero, trećem kramp i lopatu. A dragi Bog traži od nas, 
da revno obavljamo poslove svojega zvanja. Zato nas šalje najmar¬ 
ljivi joj životinji i dovikuje u sv. Pismu: »Lijenčino, idi k mravu i 
promatraj njegove putove!« 1 ) A na drugom mjestu veli po svome 
apostolu Pavlu: »Tko neće da radi, neka i ne jede!« 2 ) 

A šta čovjeka najviše potiče, da marljivo obavlja svoje poslo¬ 
ve? Na ovo pitanje znade odgovor svako dijete u osnovnoj školi. 
Najviše ga potiče dobra plaća! Što bolja plaća, to marljiviji rad i 
obratno! Pokazat ćemo to na jednom zanimljivom primjeru. 

Čitao sam davno u jednoj knjizi, kako je neki bogataš gradio 
sebi veliku palaču, i baš su se kopali duboki temelji te zgrade. Ali 
radovi su vrlo sporo napredovali, jer je bila velika sparina, a pla¬ 
će vrlo mršave. Zato radnici ni jesu imali nikakve volje, da budu 
marljivi. 

Međutim, jednog dana oživješe oni, i to svi bez iznimke, kao 
da ih je netko elektrizirao. Prihvatiše za lopate i krampove, pa po¬ 
češe vrlo marljivo raditi. Upravo su se natjecali, tko će više zem¬ 
lje iskopati i na tačkama odvući. Pritom ih nije ništa smetala ne¬ 
snosna vrućina i žega. Stoga su temelji buduće zgrade za kratko 
vrijeme bili potpuno uređeni. 

A šta je bio uzrok tolikoj marljivosti ovih radnika? Je li im 
možda onaj bogataš povisio nadnice? Ni govora o tom! Jer on je 
svoje bogatstvo i stekao na radničkim žuljevima i znoju. Nego on 
je smislio ovu mudroliju. 

Uzeo je jednu staru pergamenu i na njoj napisao ove riječi: 
»Negdje u ovom zemljištu zakopano je veliko blago, mnogo zlata, 
srebra i dragog kamenja«. Tu je pergamenu stavio u jedan stari 
lonac i zakopao ga na tom gradilištu, ali tako, da ga radnici brzo 
iskopaju. 

I zaista, već sutradan iskopaše oni taj čarobni lonac. Pa kad 
su pročitali, šta piše na onoj pergameni, počeše veoma marljivo 
raditi, jer svaki se je od njih nadao, da će on iskopati taj lonac i 
postati bogat. Naravno, ostali su prevareni i nasamareni! 

Na ovom primjeru možemo upravo rukama pipati, kako novac 
ima upravo čarobnu moć na marljivost i ustrajnost u poslu! A to 
nam potvrđuje i cijeli život oko nas ... Pa ipak kršćanski radnik, 
bio on obrtnik ili obični ratar, profesor ili advokat, ne smije biti 
zadovoljan s tom plaćom, koju primamo ovdje na zemlji. Nego mo¬ 
ra svim silama nastojati, da za svoj rad dobije i vječnu nagradu 
gore na nebesima. Evo, kako ćemo to postići! 

Isus Krist veli u sv. evanđelju: »Radnik je dostojan svoje pla¬ 
će!« 3 ) Dakle sam Sin Božji tvrdi, da radnik zaslužuje svoju plaću! 
Stoga ako mi obavljamo svoje poslove marljivo i savjesno, iz lju¬ 
bavi prema Bogu, neće nas Isus prevariti kao onaj bogataš svoje 
radnike. Nego će nas nagraditi vječnom plaćom gore na nebesima. 

Zato su se Božji sveci upravo natjecali, tko će revnije i savjes¬ 
nije obavljati svoje svagdanje poslove iz ljubavi prema Bogu. A 
svima u tom prednjači sv. Josip, koji je bio obični tesar. Zato je 
Crkva, nadahnuta Duhom svetim, ustanovila »Blagdan sv. Josipa 
radnika« kojeg slavimo svake godine 1. svibnja. A u njegovim li¬ 
tanijama ovako kliče: »Uzore radnika, moli za nas!« Dakle zove 
ga uzorom svih radnika, jer je on sve svoje poslove obavljao vrlo 
marljivo iz ljubavi prema Ocu nebeskom. 

Pođimo i mi bar izdaleka za primjerom sv. Josipa radnika, pa 
će nas dragi Bog u nebu nagraditi ne samo za naše molitve i sluša¬ 
nje svete mise, nego i za marljivo obavljanje svojih svagdanjih po¬ 
slova. 

NAŠE SUZE 


Svi mi tugujemo i plačemo, kad nam smrt ugrabi koju dragu 
osobu. Plače mati za svojim djetetom, i dijete za dragom majkom. 
Oplakuje muž svoju vjernu ženu, a žena ljubljenog muža. Tuguje 
brat za bratom, prijatelj za prijateljem itd. Zato Crkva u svojim 
molitvama zove ovu zemlju »Dolinom suza«. 

A nitko nam ne brani, da plačemo za svojim pokojnicima, ni 
Bog ni Crkva ni ljudi. Jer Bog je i dao te suze, da nain olakšaju 
bolove i budu kao ventil našem ojađenom srcu. Stoga je plakala 
pod križem i ona najveća Majka BI. Djevica Marija. 

Ali nažalost, ove naše suze nijesu kojiput drage Ocu nebeskom. 
O tim suzama iskitila je mašta pobožnog katoličkog puka ovu ža¬ 
losnu priču. Jednoj ženi — veli ta priča — umro sin jedinac u dje¬ 
čačkoj dobi. Ona je za njim bez prestanka plakala i nitko je nije 
mogao utješiti. Od prevelikog plakanja nije se mogla ni Bogu mo¬ 
liti, niti je išla u crkvu, jer kadgod bi vidjela druge dječake, odmah 
je briznula u plač. 

Jedne noći — nastavlja ta priča — usnula je ona čudnovat san. 
U snu je vidjela veliku četu dječaka, koji su bili odjeveni u prek¬ 
rasne bijele haljine. Svi su čeznutljivo upirali pogled u jedan ča¬ 
robni grad, koji je stajao na vrhuncu visoke gore, i žurno koracali 
prema njemu. Stoga ona stvori zaključak, da su to duše pokojnih 
dječaka, koji idu u »Sveti grad novi Jeruzalem« 1 ) kako se u knjizi 
Otkrivenja zove nebo. Zato ona brzim okom preleti cijelu tu četu, 
da vidi je li tu i njezin sin. Ali njega nije bilo među njima. 

Kad su ti dječaci nestali u nebeskoj svjetlosti, ugleda žena da¬ 
leko za njima jednog dječaka, koji je išao veoma polako i umorno. 

Držao je u ruci veliku kristalnu vazu i svaki se čas sagibao, te ne¬ 
što skupljao po stazi kojom je išao, i stavljao to u onu vazu. Na 
njemu se vidjelo da ga to sagibanje veoma umara. Žena ga pogle¬ 
da malo bolje i prepozna u njemu svoga sinčića, te sva očajna po¬ 
viče: 


— Ma drago dijete, šta je s tobom! Zašto nijesi išao s drugim 
dječacima? I šta to skupljaš? 

Skupljam tvoje suze, odgovori dječak umorno. Doduše, sam 
je Bog ostavio suze, da ljudima, osobito majkama olakša bolove. 
Ali pošto ih ti bez potrebe toliko rasipaš, tugujući za mnom. Bog 
mi je naredio, da ih skupljam u ovu vazu. I kad ju napunim, da 
tvoje suze prolijem kao običnu vodu, jer i nijesu ništa drugo, ne¬ 
go voda! Stoga sam ovako umoran. 


— Eeeeee majko, nastavi dječak. Kad bi ti čvrsto vjerovala u 
život vječni, i da ćemo se doskora sastati u nebu, ne bi toliko pla¬ 
kala za mnom. I kad bi mjesto plakanja išla u crkvu, te molila kru¬ 
nicu i prikazivala svete mise za pokoj moje duše, tada bih i ja išao 
s onim dječacima i s njima stigao u nebeski grad Jeruzalem! 


Ovo je — kako smo rekli — samo pobožna priča. Ali onaj dje¬ 
čak u ovoj priči jasno je dokazao svojoj majci, zašto njezine suze 
nijesu drage Ocu nebeskom. I njegovim riječima ne treba ništa na- 
dodavati. 

Zato nam Isus dovikuje u sv. evanđelju: »Ja sam Život! Tko 
vjeruje u mene, živjet će ako i umre«. 2 ) A sv. Pavao apostol piše 
u ime Isusovo prvim kršćanima: »Nećemo braćo, da ostanete u ne¬ 
znanju glede umrlih, da se ne žalostite poput ostalih, koji nemaju 
nade. Ako vjerujemo, da je Isus uskrsnuo, tako će Bog i one, koji 
su umrli u Isusu, dovesti s Njim!« 3 ) 

Stoga slobodno tugujmo i plačimo za svojim dragim pokojni¬ 
cima. Ali nastojmo, da naše suze budu pune čvrste vjere u život 
vječni i nepokolebive nade, da ćemo se s njima doskora sastati u 
vječnoj domovini, gdje će Bog, kako veli Duh sveti: »Otrti svaku 
suzu s njihovih očiju. I smrti više neće biti, ni tuge ni jauka ni bo¬ 
li, jer prođe ono prijašnje!« 4 ) 

STRAŽAR PRED OLTAROM 


Jedna od najvećih tajna svete vjere svakako je presv. olt. Sa- 
kramenat. O toj tajni ovako pjeva sv. Crkva u misi na blagdan 
Tjelova: 

Nauke nam svete glase: 

Kruh u tijelo pretvara se, 

Vino u krv Gospodnju! 

A kako to biva, i na koji se način pretvara kruh u tijelo Gos¬ 
podnje, to je čudo, koje nadilazi svaki ljudski razum. Stoga čov¬ 
jek ne može o tome puno govoriti i pisati, nego mora u poniznosti 
vjerovati riječima Sina Božjega. Zato Crkva dalje ovako pjeva: 

Ne shvaćamo, ne gledamo, 

Al po živoj vjeri znamo, 

Što se čudom zbiva tu! 

Pa ipak sveci su Božji pokušali, da raznim usporedbama, bar 
donekle, prikuče ovu tajnu našem razumu. Evo jedne takove — 
moramo odmah reći! — dosta primitivne usporedbe. 

Ako čovjek uzme kokošje jaje u ruku — vele sveci Božji — 
odmah vidi da je to jaje bijelo i glatko, da ima ovalan oblik i svo¬ 
ju težinu. Pa ako to jaje stavi pod kvočku, te ga poslije dvije-tri 
nedjelje opet uzme u ruku i pogleda, šta će vidjeti? Vidjet će ono 
isto jaje, kakvo je bilo i prije, glatko i bijelo, isti oblik, ista težina! 

Pa ipak to više nije jaje! Jer pod onom bijelom ljuskom, mje¬ 
sto žumanjca i bjelanca, krije se tijelo jedne male ptice, to jest pi¬ 
leta! 

Nešto slično — vele sveci Božji — samo u neizmjerno čudes¬ 
nijem obliku, događa se i u svakoj sv. misi. Jer Hostija je prije i 
poslije podizanja potpuno jednaka, bijela i okrugla, te ima okus 
kruha. Ali iza podizanja to više nije kruh, nego tijelo Gospodina 
našega Isusa Krista. Isto je tako i s vinom. Iza podizanja to više 
nije vino, nego krv Isusova, jer evo šta veli sv. evanđelje. 

Na zadnjoj večeri Isus »uze kruh, razlomi ga i dade svojim u- 
čenicima govoreči: Uzmite i jedite, ovo je moje tijelo! Zatim uze 
kalež i dade im govoreći: »Pijte iz njega svi! Ovo je moja krv!« 1 ) Na 
koncu im je rekao: »Ovo činite na moju uspomenu!« 2 ) Ovim zad¬ 
njim riječima dao je apostolima i njihovim nasljednicima vlast, da 
pretvaraju kruh u njegovo tijelo i vino u krv njegovu, to jest da 
služe sv. misu. 

A Isus je to učinio iz ljubavi prema nama grešnicima. Htio je 
da do konca svijeta boravi u našoj sredini i da nas pomaže u ži¬ 
votnoj borbi s vragom paklenim i našim naopakim strastima. Sto¬ 
ga se sveci i pravednici Božji nijesu mogli nikada dosta zahvaliti 
Spasitelju na toj neshvatljivoj ljubavi. Evo, na primjer, šta čitamo 
u životopisu glasovitog španjolskog pisca Ludvika de Ponte (+1624) 
koji je napisao mnogo divnih knjiga o tajnama našeg vječnog spa¬ 
senja. Usput spominjemo, da su mnoge njegove knjige prevedene 
na sve evropske jezike. 

Njemu su još za života nadjenuli ime »Vjerni stražar pred Ol¬ 
tarom« jer je vrlo često pohađao Spasitelja u presv. Sakramentu. 
Ako je uhvatio samo malo slobodnog vremena, već je bio u crkvi 
i klanjao se Spasitelju. A kojiput je i cijelu noć probdio pred olta¬ 
rom. A da i mi, bar izdaleka pođemo za njegovim primjerom, po- 
slušajmo nekoliko izreka iz njegovih knjiga. 

Sin je Božji — piše on — sišao čak s neba u ovu suznu dolinu, 
da može prebivati među nama i krijepiti nas svojim milostima, 
potrebnim za dušu i za tijelo. Stoga bi se morali stidjeti pred Bo¬ 
gom i pred ljudima, kad bi žalili ono stotinjak koraka, da ga pos¬ 
jetimo u presv. Sakramentu. 

Nadalje, kraljica je s Istoka došla iz vrlo velike daljine, da vi¬ 
di slavu izraelskog kralja Salamona i čuje njegovu mudrost. 3 ) A u 
presv. Sakramentu nalazi se malo veći od Salamona, sam Sin Bo¬ 
žji, za kojega veli sv. Pismo, da je »Kralj nad kraljevima«. 4 ) 

A tumačeći one riječi Velepjesme: »Privuci me k sebi!« 5 ) piše 
de Ponte, da je Isus u presv. Sakramentu naš Magnet, koji nas mo¬ 
ra bez prestanka, snagom svoje ljubavi privlačiti k sebi! 

Stoga pođimo za primjerom svih svetaca i pravednika Božjih, 
pa pohađajmo što češće Spasitelja u presv. Sakramentu. I klečeći 
pred oltarom uzdahnimo sa sv. Tomom Akvinskim: 

Rana kao Toma ja ti ne vidim. 

Ipak Bogom svojim priznajem te s njim! 

Daj da moja vjera uvijek življe sja, 

Da se ufam u te, da te ljubim ja! 

BLATO IJ RUKAMA ISUSOVIM 


Kad čovjek razmišlja o uzvišenim službama, što ih je Sin Bo¬ 
žji povjerio svojim svećenicima, snebiva se od čuđenja. Sigurno će 
sada mnogi upitati, a koje su to službe? Evo koje! 

Isus je odmah iza svoga uskrsnuća rekao svojim apostolima, 
a preko njih svim svećenicima: »Kao što je Otac poslao mene, ta¬ 
ko i ja šaljem vas. Primite Duha svetoga! Kojima oprostite grije¬ 
he, bit će im oprošteni.« 1 ) Dakle dao im je božansku vlast, da lju¬ 
dima opraštaju grijehe, što ne može nitko osim Gospodina Boga. 

A evo, što im je rekao na zadnjoj večeri: »Dok su blagovali — 
veli sv. evanđelje — uze Isus kruh, razlomi ga i dade svojim uče¬ 
nicima govoreći: Uzmite i jedite, ovo je moje tijelo! Zatim uze ka- 
lež — pun vina — i dade im veleći: Pijte iz njega svi, ovo je moja 
krv! 2 ) To činite na moju uspomenu!« 3 ) Ovim riječima dao im je ču¬ 
desnu vlast, da pretvaraju kruh u njegovo presv. tijelo, a vino u 
njegovu krv. 

Nadalje Sin je Božji rekao svojim svećenicima: »Idite i nau¬ 
čavajte sve narode! Učite ih da drže sve, što sam vam zapovjedio. 
I evo ja sam s vama do svršetka svijeta! 4 ) Tko vas sluša, mene slu¬ 
ša. I tko vas prezire, mene prezire!« 5 ) 

A sada poslušajmo jednu zgodu, koju čitamo u životopisu sv. 
Franje Saleškog. On je na Petrovdan godine 1603. zaredio nekoliko 
svojih bogoslova za svećenike. A jednom od tih bogoslova — kako 
se je poslije saznalo — dao je Bog milost, da uvijek vidi svoga an¬ 
đela čuvara, koji je išao pred njim. Ali kad su poslije ređenja iz¬ 
lazili iz crkve, anđeo stade na crkvenim vratima i reče svome mla- 

domisniku: »Izađi ti prvi! Jer sada imaš pred Bogom veću vlast, 
nego mi anđeli«. 

Možda je ovo samo pobožna legenda, koju je oko Isusovih sve¬ 
ćenika iskitila mašta katoličkog puka. Ali nije legenda, nego su 
doslovne riječi sv. evanđelja, kojima je Sin Božji — kako smo čuli 
— dao svojim svećenicima vlast, da opraštaju ljudima grijehe i 
služe sv. misu. 

Stoga je sv. Franjo Asiški znao čestoputa reći: »Kad bih su¬ 
sreo anđela i svećenika, poklonio bih se najprije svećeniku, a onda 
anđelu«. A sv. Ivan Vianey veli: »Kad bi svećenik potpuno shvatio 
visinu, na koju ga je Gospodin Bog uzdigao, umro bi od vrtoglavi¬ 
ce!« Slično govore i svi ostali sveci Božji. 

Ali s druge strane sveci su dobro znali, da je i svećenik običan 
čovjek, podvrgnut svim slabostima djece Adamove, za koju veli 
Duh sveti: »čovječje su misli sklone na zlo od njegove mladosti«. 6 ) 
Pa zašto je Sin Božji tim slabim ljudima dao toliku vlast u svojoj 
Crkvi? Na ovo pitanje ima samo jedan odgovor. Zato da budu bla¬ 
gi prema nama, jer su i sami grešnici. 

Stoga umni kardinal Faulhaber, promatrajući s jedne strane 
slabost Isusovih svećenika, a s druge uzvišenost njihove službe, 
duhovito veli: »Ako me pitate, tko je i šta je svećenik, ja ću vam 
odgovoriti: On je blato u rukama Isusovim!« Da razumijemo ove 
kardinalove riječi, moramo otvoriti evanđelje sv. Ivana apostola. 
Evo šta tu čitamo. 

Jednog dana dovedoše k Isusu nekog slijepca od rođenja, da 
mu povrati vid. Tada Isus reče: »Dok sam na svijetu, svjetlo sam 
svijeta. Rekavši to, pijunu na zemlju i pljuvačkom načini blato, 
kojim slijepcu pomaza oči«. 7 ) Onda ga posla, da se umije u svetom 
jezeru Siloe. Slijepac je otišao tamo, umio se i Bog mu je povratio 
vid. 

Kad čovjek čita ovu zgodu iz sv. evanđelja, mora se i nehotice 
zadiviti ovom tajanstvenom blatu, koje u rukama Isusovim dobi¬ 
va čudesnu moć i daje vid slijepima! 

Takovo je blato — veli Faulhaber — i svaki svećenik Kristov! 
Naime i on je kao i svi ostali ljudi, pravo dijete Adamovo načinje¬ 
no »od blata zemaljskoga« 8 ) kako veli sv. Pismo. Ali po ovom »Bla¬ 
tu« kako smo vidjeli — oprašta Bog grijehe ljudima — silazi s ne¬ 
ba na naše oltare — a na propovjedaonici daje vid mnogim slije¬ 
pim dušama. 

ZA PRSTOM NEVVTONOVIM! 


Jedan od najvećih fizičara i astronoma u ljudskoj povijesti 
svakako je slavni Englez Izak Newton (+1772). Stoga je njegovo 
ime poznato svakome od nas, jer smo o njemu učili još u osnovnoj 
školi. Ali mnogi ne znaju, da je taj svjetski učenjak čvrsto vjero¬ 
vao u Gospodina Boga, te mu na svakom koraku iskazivao štova¬ 
nje. Tako na primjer uvijek je skinuo kapu, kadgod je spomenuo 
ime Božje. Htio je na taj način da se pokloni svome Stvoritelju. A 
sada poslušajmo jednu zgodu iz njegova života. 

Jedne krasne ljetne noći šetao je on ulicama Londona s nekim 
svojim prijateljem, dok su nad njima titrale zvijezde u gustim ro¬ 
jevima. Njegov prijatelj povede razgovor o Bogu i među ostalim 
reče mu: 

— Ja znam, da ti čvrsto vjeruješ u Boga, Stvoritelja neba i ze¬ 
mlje. Ali sad mi reci, kako ćemo dokazati, da ima Bog? Nato New- 
ton upre prstom u svod nebeski i reče mu: 

— Najjači dokaz da ima Bog, jesu one zvijezde nad našim gla¬ 
vama. Taj dokaz mogu lako razumjeti svi ljudi, pa i oni nepismeni. 

Eto, ovo je rekao taj slavni svjetski učenjak. A sada poslušaj- 
mo jednoga, koji je pošao za tim prstom Newtonovim, pa često 
razmišljao i raspravljao o svemiru i zvijezdama. Bio je to glaso¬ 
viti španjolski filozof Jakov Balmes (+1848). Jednog je dana sje¬ 
dio on u povećem društvu. A netko od prisutnih poče govoriti o Bo¬ 
gu i među ostalim upita, koji su dokazi da ima Bog Stvoritelj. 

Balmes odmah odgovori: »Taj dokaz nosim ja u svom džepu!« 
Nato svi prisutni prasnuše u smijeh, misleći da se on šali. Ali fi¬ 

lozof se nije šalio, nego izvadi iz džepa svoju uru i poče im tuma¬ 
čiti. Evo šta im je rekao: 

— Svi mi znademo da je sat mala sprava, koja se sastoji od 
mnogo kotačića i vijaka. Svi su ti kotači među sobom povezani, pa 
kad se sat navije, počmu se vrtjeti, te na svojim kazaljkama poka¬ 
zuju točno vrijeme. A sad mi recite, šta biste vi rekli za čovjeka, 
koji bi ozbiljno ustvrdio da su se ovi kotači i vijci sami od sebe 
poredali jedan kraj drugoga, i počeli okretati, da nam pokažu toč¬ 
no vrijeme. Dakle taj bi čovjek ustvrdio da je ovaj sat sam od se¬ 
be nastao. Pitam vas još jedanput, šta biste rekli o tom čovjeku. 
Naravno ,rekli biste, i to punim pravom, da nije pametan, ili kako 
se ono pučki veli, da mu fali jedan šaraf u glavi! Jer sat ne može 
nikako sam od sebe nastati, nego je za to potreban jedan majstor, 
a to je urar! 

— A sada mi recite, nastavi Balmes, po kojoj se uri ravnaju 
svi naši satovi ovdje na zemlji? To smo učili već u osnovnoj školi, 
i svaki od nas znade, da se svi satovi ovdje na zemlji ravnaju po 
suncu, mjesecu i zvijezdama. Mjesec se bez prestanka vrti oko ze¬ 
mlje, zemlja s drugim planetarna oko sunca, a sunce oko jedne da¬ 
leke točke u svemiru. Ali sunce, mjesec i zvijezde kreću se tako 
precizno, da se nikad ne pojave na obzoru ni za jednu sekundu ra¬ 
nije ili kasnije. 

— Stoga se malo zamislimo, završi Balmes. Ovaj sat u mojim 
rukama prava je igračka prema zvijezdama na svodu nebeskom. 
Pa ako ova igračka nije mogla sama od sebe nastati, je li moguće 
da su one zvijezde, po kojima ravnamo sve ure ovdje na zemlji, 
same od sebe nastale? Zdrav razum veli, da je to apsolutno nemo¬ 
guće! Nego mora biti jedan premudri i svemogući »Urar« koji je 
to stvorio i stavio u pokret. A to je Gospodin Bog! Zato veli Duh 
sveti po proroku Davidu: »Nebesa pripovijedaju slavu Božju! I 
svod je nebeski djelo njegovih ruku!« 1 ) 

TRSTIKE! 


Sveti su evanđelisti s malo riječi, ali tako snažno isklesali fi¬ 
guru sv. Ivana Krstitelja, da on stoji pred nama kao živ! Mi ćemo 
ovdje istaknuti samo jednu značajnu crtu toga Božjeg velikana, a 
to je njegova izvanredna jakost, da izvrši sve što mu je Gospodin 
Bog naredio. 

Ivan je — kako veli sv. evanđelje — od svoje mladosti živio 
»u judejskoj pustinji. Nosio je odijelo od devine dlake. Hrana mu 
je bila skakavci i divlji med«. 1 ) A to je i danas hrana sirotinje u 
Arabiji i Etiopiji, kako piše Dr. Zagoda u svom prijevodu novog 
Zavjeta. 

Prorok Malahija zove Ivana Krstitelja anđelom, koji će doći 
da pripravi ljude na dolazak Sina Božjega. Zato veli Isus u sv. evan¬ 
đelju, upirući prstom u Ivana: »Ovo je onaj, za kojeg je pisano: Evo 
ja šaljem svoga anđela pred licem tvojim, da pripravi put pred to¬ 
bom!« 2 ) 

Dakle Bog je sv. Ivanu povjerio zadaću, da svojim propovije¬ 
dima, a u prvom redu uzornim svetim životom, privede ljude Sinu 
Božjemu. I od te zadaće nije ga moglo ništa odvratiti — ni slava 
koju mu je narod iskazivao — ni laskanje židovskih starješina — 
ni progonstvo — ni tamnica — ni okrutna smrt, na koju ga je kralj 
Herod osudio! 

Zato ga je Spasitelj izvanredno pohvalio. Naime, kad se je vrlo 
mnogo naroda sleglo u pustinju, da vide toga Božjeg čovjeka, Isus 
ih je ovako upitao: »Šta ste izašli da gledate u pustinji? Zar trsti¬ 
ku, koju vjetar ljulja!« 3 ) To je Spasitelj upitao ono mnoštvo baš 
radi toga, jer su svi znali, da Ivan nije takova trstika, koju najma¬ 

nji vjetrić zaljulja i slomi! Nego baš obratno! On je bio kao plani¬ 
na, koja se ne da s mjesta pomaknuti. Jer njega — kako smo vid¬ 
jeli — nije mogla nikakva sila spriječiti, da izvrši zadaću, koju mu 
je Bog povjerio, to jest da privede ljude k Isusu. Zato Spasitelj 
veli u sv. evanđelju: »Zaista, kažem vam. Između rođenih od žene 
nije ustao veći od Ivana Krstitelja!« 4 ) 

Stoga svaki kršćanin, kad promatra ovog junaka Božjeg, mo¬ 
ra i nehotice uzdahnuti: »Bože moj! A kako sam ja slab i kukavan! 
Koliko me puta i najmanji vjetrić napasti slomi kao trstiku i obo¬ 
ri u razne grijehe. Pogledajmo nekoliko takovih trstika. 

Jedan gospodin moli se kod kuće Bogu, i uvijek se prekriži 
prije ručka i večere. Ali kad mora ručati izvan kuće u kakvom dru¬ 
štvu, ne bi se prekrižio ni pod koju cijenu, jer bi se netko mogao 
nasmijati na njegov račun! Zar ovaj kršćanin nije prava trstika, o 
kojoj govori Spasitelj! 

A evo i druge takove trstike. Bilo je to na jednom sveučilištu. 
Đaci su baš trčali niz stepenice, da izađu iz škole. Dok su tako tr¬ 
čali, ispade jednome od njih krunica iz džepa. To su nekoji opazili, 
pa brzo digoše krunicu i pokažu je ostalim đacima govoreći pod¬ 
rugljivo: »Evo jednog druškana, koji moli krunicu kao kakva 
baba!« 

I sada taj mladić, mjesto da bude junak i otvoreno prizna: 
»Jest, ja molim krunicu, i to je moja stvar, koja se nikoga ne ti¬ 
če!«, on se zastidio svoje krunice i promucao: »Eto vidite, šta 
mi je moja mati stavila u džep, da mi bude kao hamajlija i talis¬ 
man!« 

Međutim ne gledajmo na druge, nego bacimo jedan pogled na 
sebe. Ako pomno ispitamo svoju savjest, sigurno ćemo otkriti, da 
smo i mi često puta takova trstika, koju mali vjetrić napasti slo¬ 
mi i obori razne grijehe. 

A odakle to dolazi? Stvar je potpuno jasna, dolazi odatle što 
nemamo dovoljno snage, da se odupremo napastima. A tu nam 
snagu može dati jedino Otac nebeski, o kojem veli Duh sveti u knji¬ 
zi proroka Izaije: »Bog vraća snagu umornome. Onima, koji se u 
Boga uzdaju, snaga se obnavlja. Krila im rastu kao orlovima, trče 
i ne umore se!« 5 ) 

Sve su ovo dobro znali sveci i pravednici Božji. Zato su bez 
prestanka molili Boga, da im dadne tu jakost, o kojoj ovisi naše 
vječno spasenje. Stoga, ako i mi želimo da ne budemo trstika, sta¬ 
vimo sve svoje pouzdanje u dragog Boga i Njemu se molimo. On¬ 
da ćemo i mi sa sv. apostolom Pavlom moći uskliknuti: »Sve mo¬ 
gu u Onome, koji me krijepi!« 6 ) 

DASKA SV. JERONIMA 


Kad je kralj David teško sagriješio, Bog mu je poslao proroka 
Natana, i po njemu ga pozvao ,da se od svega srca pokaje za svoj 
grijeh. David je odmah pao na koljena i skrušeno uzdahnuo: »Sa¬ 
griješio sam protiv Bogu«. 1 ) A kasnije ovako vapije u svojim psal¬ 
mima: »Svezan sam u konopce pakla!« 2 ) I zaista svaka duša, koja 
je okaljana teškim grijehom, okovana je u paklene lance. I ako 
umre u tom stanju, sotona će ju na tim lancima povući u ponor 
vječne propasti »gdje njihov crv ne umire i oganj se ne gasi« ka¬ 
ko veli naš božanski Spasitelj. 3 ) 

Stoga nastaje veoma važno pitanje, kako ćemo raskinuti ove 
paklene lance. Sveta nas vjera uči, da ima samo jedan način, a to 
je ispovijed sa skrušenim pokajanjem i čvrstom odlukom, da će¬ 
mo se popraviti. Evo šta o tom veli crkveni Naučitelj sv. Jeronim: 

— Kad smo kršteni, veli on, Isus nas je popeo u svoju lađu, 
koja vozi u luku vječnog spasenja, a to je njegova Crkva. Ali ako 
kršćanin teško sagriješi ,onda nastaje brodolom i vječna propast! 
Pa kako ćemo se spasiti, pita sv. Jeronim i odmah odgovara. Ima 
na toj lađi jedna daska, koju je Sin Božji ostavio za sve brodolom¬ 
ce. Stoga dohvati tu dasku i na njoj plivaj dalje! A koja je to da¬ 
ska sveti Jeronime? Ta se daska zove Ispovijed, odgovara on, pou¬ 
čen od sv. Crkve. 

Eto dakle, koliko je važan ovaj sakramenat za svakog od nas, 
jer malo je ljudi koji ni jesu doživjeli taj fatalni brodolom. — Ali 
sve ovo dobro znade i sotona, pa nastoji svim silama, da otme gre- 
šnicima iz ruke ovu spasonosnu dasku. Zato sa svojim pomoćnici¬ 
ma ovdje na zemlji obilazi okolo, te iznosi sve moguće prigovore 

proti svetoj Ispovijedi. Među ostalim ovako šapće kršćanima: »I 
popovi su grešnici, čestoputa gori od tebe, pa zašto onda da im se 
ispovijedaš!« 

Šta ćemo na ovo odgovoriti? Ništa drugo, nego točno tako je, 
i oni su grešnici! Zato se svaki svećenik mora ispovijedati, makar 
on bio biskup i kardinal, ili sam sv. Otac Papa. Ali Sin je Božji 
dao tim grešnicima čudesnu vlast, da ljudima opraštaju grijehe, 
jer On je rekao svojim apostolima i njihovim nasljednicima: »Pri¬ 
mite Duha svetoga! Kojima oprostite grijehe, bit će im oprošte¬ 
ni«/) 

I sada nastaje pitanje, zašto je Isus dao tu božansku vlast lju¬ 
dima, za koje veli sv. Ivan apostol u ime sviju nas: »Ako tvrdimo 
da nemamo grijeha, varamo sami sebe i nema istine u nama«/) Na 
postavljeno pitanje ima samo jedan odgovor. To je Isus učinio iz 
ljubavi prema nama grešnicima. Jer dobro znade, da će njegovi 
svećenici biti vrlo obzirni i milosrdni s nama, pošto su i sami gre¬ 
šnici. Zato veli sv. Pavao apostol u ime Božje: »Svećenik se uzima 
između ljudi, da može biti blag prema onima, koji lutaju, jer je i 
on podvrgnut slabosti«/) 

Stoga mjesto da kritiziramo i ogovaramo svoje svećenike, bu¬ 
dimo zahvalni dragom Bogu, što je iz ljubavi prema nama »dao ta¬ 
kovu vlast i ljudima!« 7 ) 

KAMENITO SRCE 


Godine 1881. baš na blagdan Bezgriješnog Začeća, to jest 8. pro¬ 
sinca, izgorjelo je u Beču najveće kazalište, tako zvani Ringthea- 
ter, i to za vrijeme večernje predstave. Tom prilikom izgorjelo je 
oko 450 ljudi. Evo, radi čega se je dogodila ta velika nesreća. U 
tom kazalištu bilo je, osim glavnih vrata, dosta sporednih izlaza, 
koja su napravljena baš u tu svrhu, da se ljudi za vrijeme nesre¬ 
će i panike mogu kroz njih spasiti. 

Ali fatalno je bilo ovo. Ta mnogobrojna vrata bila su uvijek 
zaključana i godinama nije ih nitko otvarao. Zato su brave na tim 
vratima potpuno zahrđale. Pa kad su ljudi navalili, da kroz njih 
uteku od požara ,nitko ih nije mogao otvoriti. I zato su mnogi na¬ 
šli smrt u plamenu. 

Na ovakova zahrđala vrata nalik je svako ljudsko srce, koje 
stalno i tvrdoglavo odbija od sebe milost, koju mu dragi Bog ša¬ 
lje, da može vršiti njegove zapovijedi i spasiti se. Pogledajmo tu 
stvar malo izbližeg! 

Dragi Bog veli u sv. Pismu: »Evo stojim pred vratima i kucam! 
Ako tko čuje moj glas i otvori vrata, ući ću k njemu, te s njim 
večerati i on sa mnom!« 1 ) A sada uzmimo ovaj slučaj. 

Dragi Bog pokuca na srce jednog čovjeka prigodom nagle smr¬ 
ti njegova prijatelja i šapne mu: »Zamisli se malo nad njegovim 
grobom! Jer i ti bi mogao još danas umrijeti u svojim grijesima, te 
propasti zauvijek!« Taj čovjek čuje u svojoj duši ovaj glas, ali ne 
otvara svoga srca milosti Božjoj, nego nastavlja dalje sa svojim 
griješnim životom. 

Malo iza toga, prigodom jedne ganutljive propovijedi, navrati 
se Spasitelj opet k tome čovjeku i pokuca na njegovo srce. On je 
iza te propovijedi jasno čuo u svom srcu šapat Duha svetoga: »Ob¬ 
rati se već jednom Gospodinu i okani se svojih grijeha! Moli mu 
se i umanji svoju zloću!« 2 ) Ali taj čovjek, mjesto da se popravi, po¬ 
staje još gori. 

Zatim pokuca Spasitelj na njegovo srce prigodom misija u 
njegovoj župi, ili kod prve pričesti školske djece. Zatim kuca ra¬ 
znim križevima, koje svaki čovjek mora nositi za Isusom ... Ali 
on neće da otvori svoga srca milosti Božjoj! Pa šta se događa? Do¬ 
gađa se ista pojava kao u Ringtheatru. I vrata njegova srca, jer se 
godinama ne otvaraju milosti Božjoj, sve više i više hrđaju i sve 
se teže mogu otvoriti. Na koncu ti ljudi propadaju u svojim grije¬ 
sima. Zato veli Duh sveti, da takovi ljudi imaju »kamenito srce« 
koje se ne da umekšati. 3 ) 

Takovo srce od kamena imali su oni farizeji i književnici, koji 
su živjeli u vrijeme Isusovo. Oni su svojim očima gledali Isusa, 
Sina Božjega, s njim su razgovarali i općili. Slušali su njegove bo¬ 
žanske propovijedi, kakvih nitko prije Isusa i poslije njega nije 
izrekao. Osim toga gledali su na svoje oči njegova neviđena čude¬ 
sa. Zatim bili su svjedoci Isusove beskrajne ljubavi prema ljudima 
i drugih kreposti. Pa ipak se nijesu obratili, nego su Ga uhvatili i 
raspeli na križ. I zato su propali u svojim grijesima. 

To se je dogodilo onim farizejima i književnicima, a dogodit 
će se i svakom čovjeku, koji se stalno opire milosti Božjoj. A da se 
to i nama ne dogodi, pohranimo duboko u svom srcu one riječi 
Isusove: »Budite kao ljudi, koji čekaju svoga gospodara, da mu 
odmah otvore, čim dođe i pokuca«. 4 ) 

Odazovimo se ovom pozivu našeg božanskog Spasitelja, pa mu 
uvijek spremno otvorimo, kadgod pokuca na vrata našega srca. Pa 
kad jednom kucne naš čas, i mi pokucamo na vrata nebeska, on 
će nam odmah otvoriti i doviknuti: »Dobro došao slugo dobri i vje¬ 
rni! Jer si bio u malome vjeran, nad mnogim ću te postaviti. Uđi 
u veselje gospodara svojega!« 5 ) 

SVJEDOČANSTVO BOŽJE 


Ljudi čestoputa lažu. Pa ipak u mnogim stvarima moramo im 
vjerovati, i bili bismo upravo ludi, kad im ne bi vjerovali. Evo na 
primjer, mnogi od nas nijesu bili nikad u Americi. Ali svi sa sigur¬ 
nošću znademo, da postoji Amerika, jer o njoj govore i pišu mili¬ 
juni ljudi, koji su bili na tom kontinentu. I mi im moramo bez re¬ 
zerve vjerovati. 

Isto tako posve sigurno znademo — da u Africi postoji velika 
pustinja, koja se zove Sahara — da na zemlji ima južni i sjeverni 
pol sa vječnim snijegom i ledom — i tisuće drugih krajeva, kojih 
nijesmo nikad svojim očima vidjeli. Ali smo prisiljeni vjerovati 
bezbrojnim ljudima, koji su ondje bili. 

Zatim, mnogi crnci u srednjoj Africi nijesu nikad vidjeli sni¬ 
jega i leda. Pa ipak svi znaju, da se rijeke na sjeveru Evrope zimi 
tako stvrdnu, te ljudi i životinje komotno preko njih prelaze. A 
odakle to znaju? Samo odatle, jer moraju vjerovati tisućama lju¬ 
di, recimo misionarima, koji su to gledali na svoje oči, i njima o 
tom pripovijedali. 

A sada pređimo na drugo polje. Tko od nas ne zna, da je pri¬ 
je toliko i toliko godina živio francuski car Napoleon? A odakle to 
znademo, kad ga nikad nijesmo vidjeli? Na ovo pitanje svaki od 
nas odgovara: »Nijesmo ga vidjeli svojim očima, ali moramo vje¬ 
rovati onima, koji su živjeli u njegovo doba i napisali o njemu ci¬ 
jele knjige«. A to vrijedi i za druge ličnosti svjetske povijesti. 

Na koncu još jedno pitanje. Svaki od nas ima majku. A oda¬ 
kle ja znam, da je ta žena zaista moja mati? Jedino odatle, jer vje¬ 
rujem svojoj majci i drugim ljudima, koji su mi rekli, da me je 
te i te godine, toga mjeseca i dana rodila. 

A sada čujmo, šta veli Duh sveti po apostolu Ivanu: »Ako pri¬ 
mamo svjedočanstvo ljudi, veće je svjedočanstvo Božje!« 1 ) To jest, 
ako vjerujemo ljudima, da postoji Amerika i Sahara, da ima sje¬ 
verni i južni pol, da je živio Napoleon itd. onda moramo daleko 
više vjerovati Gospodinu Bogu, kad nam On nešto govori. 

A On je bez prestanka govorio ljudima od početka, pa sve do 
danas. Slao je ljudskom rodu svoje poruke po Abrahamu, praocu 
naše vjere — onda po Moj šiji — zatim po svojim prorocima Izaiji, 
Ezekielu, Danielu i mnogim drugima. Stoga piše sv. Pavao apostol 
Hebrejima: »Bog je mnogoputa i na razne načine govorio očima 
po prorocima. Na koncu nam progovori po Sinu«. 2 ) 

Naravno, Bog je uvijek svojim čudesima potvrdio, da baš On 
govori preko svojih izabranika. Tako je na primjer Mojsije — me¬ 
đu ostalim velikim čudesima — preveo cijeli izraelski narod po su¬ 
hom preko crvenog mora, i preko nabujale rijeke Jordana. 

Mi ćemo sada promotriti jedno čudo, koje se danas odigrava 
pred očima cijelog svijeta. Tim čudom potvrđuje Sin Božji one ri¬ 
ječi, što ih je rekao prvom Papi sv. Petru: »Ti si Stijena i na toj 
stijeni sagradit ću Crkvu svoju, i sva sila paklena neće je nadvla¬ 
dati!« 3 ) To je rekao Isus sv. Petru prije 2000 godina. Ali sotona je 
sa svojim pomoćnicima ovdje na zemlji kroz cijelo to vrijeme ku¬ 
šao na sve moguće načine, da sruši tu Petrovu stijenu i Crkvu na 
njoj sagrađenu. 

Eno odmah u početku rimski su carevi kroz tri stoljeća bez 
milosrđa sjekli glave rimskim Papama. Nešto se je slično opetova¬ 
lo u 16. vijeku, kad je engleski kralj Henrik VIII. dao pogubiti sva¬ 
koga, koji je ostao vjeran Papi. A bilo je silnika, koji su vukli Pa¬ 
pe u ropstvo i pokušali, da im budu gospodari. 

Ali ta stijena Petrova i Crkva na njoj sagrađena nije propala, 
nego baš obratno, svi progonitelji Kristove Crkve propali su i ne¬ 
stali, a Petrovi nasljednici uživaju danas neviđeni ugled u svim na¬ 
rodima po cijeloj kugli zemaljskoj. Jednom riječi, cijela povijest 
Papinstva pravo je čudo, kojim je Bog potvrdio Isusove riječi, što 
ih je rekao prvom Papi sv. Petru. 

To nas mora potaknuti, da čvrsto vjerujemo i ostalim riječi¬ 
ma Gospodina Boga, koje su po njegovu nalogu zapisane u sv. Pi¬ 
smu. Onda će Spasitelj i nama na koncu života doviknuti riječi, 
što ih je u evanđelju rekao Mariji Magdaleni: »Tvoja te je vjera 
spasila!« 4 ) 

PLAMEN LJUBAVI 


Isus se je višeputa ukazao sv. Margareti Alacoque (+1690) i 
po njoj pozvao sve vjernike, da na poseban način štuju i časte nje¬ 
govo presv. Srce. Evo, kako ona sama opisuje svoje prvo viđenje. 

Bilo je to jednog dana u tjelovskoj osmini god. 1675. Marga¬ 
reta je klečala u crkvi i klanjala se Spasitelju u presv. Sakramentu. 
Najednom ugleda na oltaru samoga Isusa. Od njega je — veli Mar¬ 
gareta — suknuo silan plamen, koji je zahvatio cijelu crkvu i sve, 
što je u njoj. Onda joj Spasitelj otvori svoja prsa, u kojima ona 
ugleda njegovo presv. Srce. I jasno sam vidjela, veli svetica, da 
onaj silni plamen izlazi baš iz njegova Srca, kao iz kakve užarene 
peći. Mi ćemo se malo zaustaviti kod ovog plamena i pogledati šta 
on znači. 

Vatra je odvajkada i kod svih naroda bila simbol ili slika ve¬ 
like i žarke ljubavi, evo zašto! Vatra nikad ne miruje, nego se širi 
na sve strane, te zahvaća sve, do čega stigne. Stoga bacaj u vatru 
ugljena ili drva, kolikogod hoćeš, njezin će plamen sve spaliti. Za¬ 
to veli Duh sveti po mudrom Salamonu: »Vatra nikad ne kaže: 
dosta je!« 1 ) 

A isto je tako i kod velike ljubavi. I ljubav ne miruje, nego 
svojim žarom zahvaća cijelog čovjeka, njegovu dušu i tijelo. Zato 
ljudi čestoputa žrtvuju sve što imaju za onoga, kojeg iskreno lju¬ 
be. Stoga veli Duh sveti: »Ljubav je jaka kao smrt i njezin je žar 
oganj plameni! Mnoge vode ne mogu ugasiti ljubavi!« 2 ) 

Eto dakle, Šta znači onaj silni plamen u presv. Srcu Isusovu. 
To je slika njegove neshvatljive ljubavi prema nama ljudima. Jer 

On je radi nas ostavio svoje božansko prijestolje, te postao pravim 
čovjekom, i trpio sve što i mi trpimo. Zato veli sv. Pavao apostol: 
»Prošao je sve kušnje kao i mi, osim grijeha!« 3 ) Na koncu je bio 
bičevan, trnjem okrunjen i razapet na križ, gdje je prolio i zadnju 
kap krvi, da spasi ljude od vječne propasti. 

Ali i to Mu nije bilo dosta, nego je baš one noči, kad je počela 
njegova muka, ustanovio presv. Oltarski Sakramenat. Tu se je On, 
Sin Božji! najdublje ponizio i sakrio pod onaj komadić kruha, da 
može do konca svijeta ostati u našoj sredini i krijepiti nas tom 
nebeskom hranom. Eto dakle šta je uradila ljubav od Isusa! Kao 
što vatra sprži sve, do čega stigne, tako je i plamen ljubavi Isuso¬ 
ve prema nama uništio sve, što je On imao, te od Njega učinio pra¬ 
vo zgarište! Prošetajmo malo po tom zgarištu. 

Iza požara ostaje samo pepeo i ništa drugo, jer je vatra sve 
uništila. A šta nam je ostalo od Isusa iza silnog požara njegove lju¬ 
bavi prema nama? Ostao je samo onaj komadić kruha, to jest 
presv. Hostija. Ali taj je komadić kruha tako neugledan, da ga mo¬ 
ramo stavljati u zlatne posude i okružiti svijetiljkama, da mu dad- 
nemo bar neki vanjski sjaj! 

Stoga se mnogo ne čudimo sv. Gerardu Majeli (+1755), koji je 
jednog dana, razmišljajući o tome, ovako uzdahnuo: »Eh moj Isu¬ 
se! Izgleda mi, da nijesi pri punoj pameti, kad si se mogao toliko 
zaljubiti u ovako bijedno stvorenje kao što sam ja, i radi mene 
sve žrtvovati«. Dakle prema njegovim riječima Isus je poludio od 
ljubavi prema nama. I opet moramo reći da se ne čudimo riječi¬ 
ma sv. Gerarda, jer i sam sv. Pavao apostol piše Korinćanima: »Mi 
propovijedamo Krista raspetoga, Židovima sablazan, a poganima 
ludost!« 4 ) 

A sada bacimo jedan pogled na sebe i druge ljude oko nas. 
Svakom je od nas poznato, da ljudsko srce ne može živjeti bez lju¬ 
bavi, zato mi često puta moljakamo od ljudi koju mrvicu ljubavi, 
recimo jedan ljubezan pogled, jedan stisak ruke, koju nježnu 
riječ ili što drugo. Ali badava! Ljudi nam ne mogu dati one ljuba¬ 
vi za kojom čezne naše srce, jer sva ta zemaljska ljubav ne može 
ni izdaleka zadovoljiti našeg srca. A čestoputa svršava razočara¬ 
njem, kajanjem i gorkim suzama. 

Ima samo jedno Srce, koje nam može dati onu ljubav, za ko¬ 
jom čeznemo, a to je presv. Srce Isusovo. Zato sv. Crkva i veli u 
litanijama, da je to Srce »Žarko ognjište ljubavi!« Stoga se pri- 
maknimo tome božanskom Ognjištu i zamolimo Spasitelja, da u 
našem srcu upali iskru svoje ljubavi, koja nas jedina može usre¬ 
ćiti. A Isus je svaki čas spreman, da to učini, jer evo šta veli u 
sv. evanđelju: »Došao sam da bacim oganj na zemlju. Pa šta hoću, 
nego da se upali!« 5 ) A taj je oganj ljubav prema Bogu i bližnjemu. 

NJEGOVOM MODRICOM OZDRAVLJENI ! 


U životopisu sv. Margarete Alacoque čitamo ovo. Njoj se je go¬ 
dine 1675. u osmini Tjelova ukazao naš božanski Spasitelj. Pritom 
je otvorio svoja prsa, u kojima je svetica ugledala njegovo presv. 
Srce. U Srcu — veli svetica — bio je usađen križ, oko Srca ovijena 
trnova kruna, a na Srcu velika rana. Mi ćemo malo razmotriti, šta 
je Isus htio da nam poruči ovim ukazanjem. Ali prije nego odgovo¬ 
rimo na to pitanje, evo jedne zgode iz života slavnog Pape Pija II. 
(+1464). 

On se je kao mlad svećenik sprijateljio s jednim siromahom, 
koji je patio od padavice, ili kako liječnici vele, od epilepsije. Zato 
je često puta gledao na svoje oči, kako ta strašna bolest muči toga 
čovjeka. I jednog dana, kad je bolesnik pred njegovim očima tres¬ 
nuo o zemlju, tako mu se je sažalio taj siromah, da je počeo moliti 
Boga, neka tu bolest prenese na njega, a siromah ozdravi. 

I čudnovato! Bog je uslišio njegovu molitvu. Bolesnik je potpu¬ 
no ozdravio, a on je obolio ... Naravno, onaj siromah nije mogao 
nikad zaboraviti tolike ljubavi. Zato je skoro svaki dan pohađao to¬ 
ga svog najboljeg prijatelja, dvorio ga i tetošio. — Na koncu Bog je 
nagradio veliku ljubav toga svećenika i ozdravio ga. Kasnije posta¬ 
de on biskup, onda kardinal i Papa. 

Mi ne znamo, je li ova zgoda iz života toga Pape istinit događaj, 
ili je to samo legenda, koju su oko njega ispleli njegovi štovatelji, 
jer takove ljubavi jedva da ima ovdje na zemlji. Ali nije legenda i 
priča, nego živa istina, da je Sin Božji Isus Krist to isto i daleko, 
daleko više učinio za sve nas. Evo šta o tom govori Duh sveti skoro 
na svakoj stranici sv. Pisma. 

Sin se je Božji iz ljubavi prema nama najdublje ponizio, osta¬ 
vio je svoje božansko prijestolje i sišao s neba na ovu zemlju, te 
postao malo i slabo ljudsko dijete. Onda je molio svoga Oca nebes¬ 
kog, da na njega natovari sve naše grijehe i opačine, sve naše zloće 
i prestupke. Pa neka Njega stavi na muke, a nas spasi od vječne 
propasti. 

Tako je i bilo! Evo šta o tom kaže sv. Pismo: »Svi smo mi kao 
ovce zalutali, a Gospod je stavio na njega grijehe sviju nas. On je 
žrtvovan, jer je sam to htio i — kad su ga vodili da ga razapnu na 
križ — nije otvorio svojih usta kao janje, koje vode da ga zako- 
1 ju!« Onda sv. Pismo ovako nastavlja: »Ranjen je radi naših grije¬ 
ha, izbijen za naše opačine. Njegovom modricom mi smo ozdravije- 
ni, njegove nas rane iscijeliše!« 1 ) 

Eto dakle šta je htio naš božanski Spasitelj da nam rekne s 
onim križem, trnovom krunom i velikom ranom na svom Srcu, ka¬ 
ko je to vidjela sv. Margareta. Htio je svakom od nas doviknuti: 
»Pogledaj sinko, koliko te ljubim i šta sam sve pretrpio, da te spa¬ 
sim od vječne propasti i privedem u život vječni!« Zato Crkva kliče 
u litanijama: »Srce Isusovo žarko ognjište ljubavi, smiluj nam se!« 

Stoga pravda traži, da mu se od sveg srca zahvaljujemo na toj 
neshvatljivoj ljubavi. A najbolja će Mu zahvala biti, ako se iskreno 
kajemo za svoje grijehe i obećamo, da ćemo se uz njegovu pomoć 
popraviti. 

Osim toga nastojmo, da iz ljubavi prema Isusu strpljivo nosi¬ 
mo za Njim svoje križeve, jer On nam dovikuje u sv. evanđelju: 
»Ako tko želi poći zamnom — u nebo! — neka uprti svoj križ i neka 
me slijedi!« 2 ) A na drugom mjestu veli: »Tko ne nosi svoga križa i 
ne ide za mnom, ne može biti moj učenik!« 3 ) 

BI JEČI BOŽJE 


U životopisu sv. Efrema đakona (+373) čitamo ovu zgodu. Jed¬ 
nog dana on se je pobožno molio Bogu. Usred molitve začuje ovaj 
glas: 

— Efreme, ustani i jedi! 

— A šta ću jesti Gospodine, upita Efrem. 

— Otiđi do Bazilija, odgovori mu onaj glas. On će ti dati hrane. 

A bio je to sv. Bazilije Veliki (+379) glasoviti biskup i propov¬ 
jednik u maloazijskom gradu Cezareji, gdje je živio i taj sveti đa¬ 
kon. Efrem odmah ustade, da potraži Bazilija. I nađe ga u crkvi, 
kako oduševljeno propovijeda Božju riječ sakupljenim vjernicima. 

Efremu postade odmah jasno, da su riječi Božje ona hrana, ko¬ 
jom se naša duša mora hraniti, ako želi da se spasi. Stoga je od 
onog dana pažljivo i veoma ponizno slušao riječ Božju, bilo da se 
čita iz sv. Pisma, ili da ju svećenik propovijeda. Zato ga Gosp. Bog i 
proslavio kao sveca u svojoj Crkvi. 

O tom viđenju sv. Efrema možemo držati, što god hoćemo. Ali 
ako mi samo prolistamo sv. Pismo, odmah ćemo vidjeti, da se to 
viđenje potpuno slaže s naukom svih patriarha i proroka, Mojsija, 
mudrog Salamona, Tobije, Joba i drugih izabranika Božjih. Evo na- 
primjer, kako kliče dragom Bogu pobožni prorok David: »O kako 
su slatke mojemu grlu tvoje riječi! Mnogo su slađe od meda«. 1 ) 

A evo šta čitamo u knjizi proroka Ezekiela. Njemu je Gosp. 
Bog naredio neka ide i propovijeda svome izraelskom narodu. A on¬ 
da mu reče: »Otvori svoja usta i progutaj, što ću ti dati!« Tada vid¬ 
jeh — nastavlja Ezekiel — ruku pruženu prema meni, i u njoj svi¬ 

tak knjige. On mi reče: »Sine čovječji, pojedi taj svitak, onda idi i 
propovijedaj domu izraelovu! Ja ga pojedoh — završava prorok — 
i bio je u mojim ustima sladak kao med!« 2 ) Ovaj svitak knjige jesu 
riječi Božje, kojima se je duša prorokova morala napuniti, prije ne¬ 
go što počme propovijedati. 

Dakle uči nas Duh sveti po svojim izabranicima, da su riječi 
Božje prava hrana ljudskim dušama, i to hrana slađa od meda. Pa 
kao što je potrebit svagdanji kruh, da održimo život svoga tijela, 
tako nam je potrebna riječ Božja, da sačuvamo život milosti u svo¬ 
joj duši, i spasimo se. Zato veli naš božanski Spasitelj u sv. evanđe¬ 
lju: »Ne živi čovjek samo o kruhu ,nego o svakoj riječi, što izlazi 
iz Božijih usta!« 3 ) Stoga, ako netko hotimice zanemari slušanje rije¬ 
či Božje, pa ju prezire i neće da sluša, mora propasti, kao što čov¬ 
jek bez hrane mora umrijeti. 

Zato blago čovjeku, koji rado sluša riječ Božju, kao što je slu¬ 
šao onaj silni narod, o kojem govori sv. Marko u osmom poglavlju 
svoga evanđelja. Taj je narod išao tri dana za Isusom, da sluša ri¬ 
ječi Božje iz njegovih usta. I mnogi su od njih na tom putu izne¬ 
mogli, pa ipak idu dalje za Njim, jer su bili upravo gladni riječi Bo¬ 
žje. Pa kao što se malo dijete ne da otrgnuti od majčinih prsa, tako 
se oni ni jesu mogli rastati od Isusa. 

To je Sinu Božjem bilo tako drago, da ih je odmah nagradio. 
Učinio je veliko čudo, pa je sa sedam kruhova i nekoliko ribica nah¬ 
ranio preko četiri tisuće ljudi. I još je ostalo sedam košara, punih 
kruha i riba. 

I nas će drag Bog nagraditi, ne samo zemaljskim kruhom, nego 
svim milostima potrebnim za naše vječno spasenje, ako rado slu¬ 
šamo riječ Božju kao sv. Efrem. Naravno, nije dosta samo slušati, 
nego i svoj život urediti prema tim riječima, jer kaže Isus u sv. 
evanđelju: »Blago onima, koji slušaju riječ Božju i drže ju!« 4 ) 

NJEGOVO OGLEDALO 


Čitao sam davno u jednoj knjizi i sebi pribilježio ovu zgodu. U 
talijanskom gradu Fiorenzi živio svećenik Hipolit Galleatino, koji 
je bio svima poznat radi svoje izvanredne pobožnosti. Preko puta 
njegove kuće stanovala je neka bogata i razmažena svjetska dama, 
koja je cijeli svoj život provela u gizdanju, plesovima i zabavama. 
A kad je bila kod kuće, sjedila je kraj prozora i promatrala građa¬ 
ne, koji su prolazili ulicom. 

Sjedeći tako opazila je, da onaj svećenik stoji vrlo često pred 
jednim zidom svoje sobe i nešto pažljivo promatra. Sudeći po sebi 
zaključila je, da on sigurno ima nekakvo krasno ogledalo, pred ko¬ 
jim voli stajati, te promatrati i dotjerivati ljepotu svoje kose i svo¬ 
ga lica. Zato ga jednog dana zaustavi na ulici, pa mu reče: 

— Velečasni, molim vas, da mi pokažete ono ogledalo, u kojem 
se vi tako često promatrate ... On u prvi mah nije razumio, o čem 
se radi. Ali se brzo dosjeti i odgovori dami: 

— Hoću gospođo! Odmah ću vam donijeti to ogledalo. Zatim 
se vrati u svoj stan i donese joj veliko raspelo, to jest križ, pa joj 
reče: »Evo gospođo, to je najljepše Ogledalo, pred kojim moramo i 
ja i vi često stajati, pa dotjerivati ljepotu svoje duše. Jer u tom će¬ 
mo Ogledalu spoznati »ljubav Kristovu, koja nadilazi svako spozna- 
nje«') kako veli apostol Pavao, nadahnut od Duha svetoga. A isto 
tako ćemo upoznati i svu težinu svojih grijeha, radi kojih je Sin 
Božji razapet na križ. 

Mi ne znamo, je li ova dama poslušala savjet toga svećenika ili 
nije. Ali evo šta o križu veli isti apostol Pavao: »Riječ je križa za 
nas, koji se spašavamo, sila Božja!« 2 ) Zato su svi pravi kršćani ođ- 

vajkada često stajali pred ovim Isusovim Ogledalom, pa u pobož¬ 
nom razmatranju dotjerivali ljepotu svoje duše. Spomenut ćemo 
samo jednu pravednicu. 

Bila jc to sv. Elizabeta, kćerka ugarskog kralja Andrije II. a 
kasnije žena tirinškog grofa Ludviga. I ona je bila razmažena svjet¬ 
ska dama, puna taštine i samodopadnosti. Ali jedne nedjelje došla 
je s velikom pratnjom u crkvu, obučena u skupocjeno i vrlo raskoš¬ 
no odijelo. Kad je sjela u svoju klupu pred oltarom, pade joj oko 
na veliki križ, koji je bio obješen na suprotnom zidu crkve. Stoga 
poče pomno promatrati Isusa raspetoga. 

Gledala je njegovu glavu, trnjem okrunjenu. A eno na njezinoj 
glavi blista se kićena kapa, urešena dijamantima! — Zatim je pro¬ 
matrala Isusove ruke, prikovane oštrim čavlima za drvo križa. Sto¬ 
ga i nehotice pogleda u svoje ruke, što ih tako brižno njeguje raz¬ 
nim pomadama. — Onda je bacila oko na onu krv, koja je kapala 
ispod trnove krune i skupila se oko njegova vrata. Zato digne ruku, 
da napipa bisernu ogrlicu, koja je vjesila o njezinu vratu. 

Uto joj se pričini, kao da čuje glas raspetog Spasitelja: »Pog¬ 
ledaj kćerko, kolika je razlika između mene i tebe! Pa ipak ja sam 
potpuno nevin, a tvoja je duša puna raznih grijeha. Stoga nastoj 
svim silama, da umanjiš tu razliku. Tim ćeš meni prirediti najveće 
veselje, a sebi osigurati vječno blaženstvo u zagrljaju Oca nebes¬ 
kog!« 

Elizabeta nije začepila uši na taj Isusov šapat s križa. Nego čim 
se je vratila kući skide sa sebe ono skupocjeno odijelo i prigrli si- 
romštvo, te poče živjeti prema onim riječima sv. Pavla: »Kad ima¬ 
mo hranu i odijelo, budimo tim zadovoljni!« 3 ) Među ostalim osobi¬ 
to je nastojala, da ljubi svoje bližnje i čini djela milosrđa. Zato je 
podigla veliku bolnicu, u kojoj je sama njegovala bolesnike. Umrla 
je god. 1231. a njezinu svetkovinu slavimo 17. studenog. 

Pođimo i mi za primjerom ove svetice i svih pravednika Bož¬ 
jih. Pa često stanimo pred ono Ogledalo sv. križa, u kojem se odsi- 
jevaju najdublje tajne Božje ljubavi prema nama grešnicima. Ras¬ 
peti Isus čeka nas i poziva da mu dođemo. Evo šta o tom veli sv. 
Augustin: »On je na križu raskrilio ruke, da nas zagrli. I prigeo 
svoju glavu, da nam dade poljubac pomirenja!« 

MARTINOVA KLADA 


Bog je posvuda, i zato Mu se možemo na svakom mjestu moli¬ 
ti — kod svoje kuće iu šumi, na njivama i u planinama. Pa ipak Go¬ 
spodin Bog traži od nas, da idemo u crkvu i ondje se zajednički mo¬ 
limo. Eno već u starom Zavjetu naredio je Davidu i Salamonu, da 
mu podignu hram u Jeruzalemu i veli po svome proroku Izaiji, da 
će i »tuđince dovesti i razveseliti u svojem domu molitve«. 1 ) Dakle 
veli sam Bog, da je hram, na posebni način određen za molitvu. 

A u novom Zavjetu traži od nas po svojoj Crkvi, da nedjeljom 
i blagdanima idemo u crkvu, te zajednički slušamo svetu misu. A 
zašto Bog traži to od nas, kad Mu se možemo na svakom mjestu 
moliti? Ima zato više razloga, ali mi čemo istaknuti samo jedan. 

Poznati katolički pisac Mehler pripovijeda u svojoj jednoj knji¬ 
zi o dvojici siromašnih radnika, Mart inu i Rudolfu, koji su palili 
ćumur u šumi i od toga živjeli. Martin je bio veoma pobožan pa je 
išao u crkvu, kad god je mogao. A Rudolf je samo o Božiču i Us¬ 
krsu zavirio u crkvu, ali uglavnom radi toga, da s drugim vjerni¬ 
cima ispjeva vesele božične i uskrsne pjesme. 

Martinu je to bilo žao, pa je često puta nagovarao svoga kole¬ 
gu, da barem nedjeljom ide u crkvu. Ali mu je Rudolf uvijek odgo¬ 
vorio: »Ja se mogu Bogu moliti bilo gdje, pa i pod onom bukvom. 
I On će me čuti jer je posvuda!« 

Jednog dana počeo je Martin opet o tome razgovarati, ali je 
dobio isti odgovor. Tada on dohvati jednu kladu sa zemlje i zamoli 
svoga druga, neka je zapali. Rudolf je to pokušao, ali nije išlo. Onda 
Martin skupi cijeli naramak grančica, stavi ih na zemlju, te upali 

samo jednu od njih. Iskre su odmah počele prelaziti od grančice 
do grančice, i za nekoliko sekundi pretvori se onaj naramak granja 
u veliku vatru. 

Sada poče Martin tumačiti svome drugu: »Eto Rudolfe, zašto 
dragi Bog traži od nas, da idemo u crkvu, premda se On nalazi pos¬ 
vuda. Jer kao što iskre u ovoj vatri prelaze od jedne grančice na 
drugu, tako i plamen svete vjere prelazi od jednog vjernika na dru¬ 
gog, kad se u crkvi zajednički molimo. Dapače Rudolfe, kad bih ja 
sada bacio u ovu vatru onu veliku kladu, i ona bi se upalila. Tako 
će i čovjek, u kojem je vjera oslabila, opet učvrstiti svoju vjeru, ako 
ide redovito u crkvu«. Rudolf je na koncu uvidio, da Martin ima 
pravo i počeo opet ići u crkvu — završuje Mehler. Dakle Bog traži 
od nas da idemo u crkvu, samo radi našeg dobra i spasenja, prem¬ 
da se On nalazi na svakom mjestu. 

A sada ćemo progovoriti nekoliko riječi o jednoj velikoj kladi 
kako ono reče Martin. — Slavni francuski pjesnik Pavao Claudel 
bio je potpuni bezvjerac. Ali kasnije vjera je uhvatila duboki kori¬ 
jen u njegovu srcu. A odakle toliki preokret? Evo šta sam o tome 
piše. 

Godine 1886. otišao je na Božić u parišku katedralu Notre Da¬ 
me. I to — kako sam veli— jer nije imao drugog posla, dakle od do¬ 
sade! Crkva je bila puna vjernika, koji su se zajedno i s velikom 
pobožnošću molili Bogu i pjevali. Promatrajući taj prizor, upali se 
u njegovu srcu plamećak vjere, i on poče od uzbuđenja plakati. 

Od onog je dana išao redovito u crkvu i ponizno čitao sv. Pis¬ 
mo. Na koncu je vjera uhvatila tako dubok korijen u njegovoj du¬ 
ši, da je on sam napisao ove riječi: »Nema toga čovjeka ni filozof¬ 
ske knjige, koja bi mogla pokolebati moju vjeru!« 

A nije on sam! Evo na primjer šta mi pripovijeda jedan moj 
prijatelj, koji nije bio Bog zna kako pobožan. Jednog je ljeta otišao 
on u Bistricu. I kad je vidio, s kakovom se vjerom i pobožnošću 
moli onaj silni narod, pao je i nehotice na koljena, te počeo tako 
pobožno moliti, kao još nikad u životu. 

Eto dakle, zašto Bog traži od nas, da idemo u crkvu, premda je 
On na svakom mjestu. A to je također razlog, da Otac nebeski naj¬ 
radije dijeli svoje milosti baš u crkvi. Zato nam dovikuje Isus u 
sv. evanđelju: »Gdje su dvojica ili trojica skupljeni u moje ime, 
ondje sam ja među njima«. 2 ) 

STROJNICA U POZADINI 


Isus je u naše doba dva puta poslao svoju Majku s neba na ovu 
zemlju, prvi put u Lurdu a onda u Fatimi. Pa šta nam je Gospa do¬ 
nijela s neba od Isusa? Oba puta došla je s krunicom u rukama. 
Dakle Spasitelj nam preporučuje da molimo krunicu. Da se lakše 
odazovemo ovom pozivu Isusovu, mi ćemo ovdje nabrojiti nekoliko 
velikana svjetske povijesti, koji su rado i pobožno molili krunicu. 
A pošto se nalazimo u teškim vremenima, kad se na sve strane vo¬ 
de ratovi — da spomenemo samo prvi i drugi svjetski rat! — mi 
ćemo sada nabrojiti nekoliko slavnih vojskovođa. 

Jedan od najvećih ratnih genija svjetske povijesti svakako je 
Princ Eugen Savojski (+1736). On je vodio mnoge bitke proti tur¬ 
skoj carevini, koja je u ono doba bila najjača država u Evropi, Azi¬ 
ji i Africi. I uvijek je ostao pobjednik osim dva puta. 

To je svakome od nas dobro poznato. Ali mnogi ne znaju, da je 
taj slavni vojskovođa djetinjski štovao BI. Djevicu Mariju, i zato 
su mu njegovi vojnici dali ime »kapucin«. Među ostalim on je prije 
svake bitke šetao kroz svoj tabor i pobožno molio krunicu. Čim bi 
to opazili vojnici, počeli bi među sobom šaputati: »Sutra će sigurno 
biti okršaja, kad naš kapucin moli krunicu!« 

Zato je Majka nebeska izlila svoj obilni blagoslov na sve njego¬ 
ve podhvate, jer on je često puta s malim snagama, upravo na ču¬ 
desan način pobijedio tursku vojsku. 

Drugi slavni muž jest Andrija Hofer (+1810), najveći tirolski 
junak, koji je oslobodio svoju domovinu od Napoleonova jarma. U 
njegovoj je kući svaku večer cijela obitelj zajedno molila krunicu. 

Dapače on je i svoje goste pozvao, da s njima izmole krunicu, jer 
im je pola u šali, pola u zbilji rekao: »Pošto ste s nama večerali, 
pravo je da s nama izmolite i krunicu!« 

A kad je taj seljački vojvoda na brdu Iselu raspršio Napoleo- 
nove čete, odmah je tu na mjestu klekao i sa svojim vojnicima iz- 
molio krunicu, da se zahvali Bogu na pobjedi. Iza toga je u Inns- 
brucku održana sveta misa zadušnica. Tom prigodom rekao je pro¬ 
povjednik u svojoj propovijedi, među ostalim i ovo: »Vašu pobjedu 
zahvaljujemo više zrncima svete krunice, nego zrnima vaših puša¬ 
ka!« 


Da navedemo samo još jednog slavnog muža, a to je genijalni 
vojskovođa iz tridesetogodišnjeg rata Tilly (+1632). I on spada u 
galeriju vojničkih genija, jer je ostao pobjednik u 22 velike bitke. 
A on je u svaku bitku, osim mača ponio križ i krunicu. Kad je pao 
smrtno ranjen kod Raina u Bavarskoj, nađoše kraj njega mač, i u 
jednom džepu križ, a u drugom krunicu. S tim je i pokopan u slav¬ 
nom Gospinu svetilištu Altottingu. 

Mogli bismo dalje nizati slična imena, jedno slavnije od drugo¬ 
ga, ali dosta je i ovo, što smo rekli. Mjesto toga poslušajmo duho¬ 
vite riječi jednog vojnika iz prvog svjetskog rata: »Krunica je — 
veli on — strojnica u pozadini. Jer ja sam na ratištu uvijek osjetio 
očitu pomoć Božju, kad su moji kod kuće molili krunicu za mene!« 

A sada povucimo iz svega toga praktičan zaključak. Naime svi 
mi bez iznimke moramo neprestano voditi borbu s đavlom pakle¬ 
nim i svojim naopakim strastima. Stoga prihvatimo u ruke tu stroj¬ 
nicu Majke Božje, to jest molimo rado i pobožno krunicu. Pa ćemo 
zrncima svete krunice oboriti na zemlju sve neprijatelje našeg vječ¬ 
nog spasenja i sretno prispjeti u vječni zagrljaj svoga Oca nebes¬ 
kog. Zato nam BI. Gospa dovikuje u svojim misama ove riječi sv. 
Pisma: »Tko mene nađe, naći će život i spasit će ga Gospodin!« 1 ) 

KNJIGA OD TRI LISTA 


Sv. Antun Pustinjak bio je sin prilično bogatih roditelja. Ali on 
je još kao mladić prezreo sve bogatstvo ovoga svijeta i povukao se 
u egipatsku pustinju, da živi kao pustinjak. A za njim pođoše mno¬ 
gi mladići, i skupiše se u pustinji oko njega, da pod njegovim vod¬ 
stvom provode pustinjački život. Zato su sv. Antunu još njegovi 
suvremenici dali ime »Otac monaha« to jest redovnika. Umro je 
god. 356. u dubokoj starosti od 105 godina, a slavimo ga 17 siječnja. 

A sada poslušajmo ovu zgodu iz njegova života. Jednog dana on 
je posjetio glavni grad Egipta Aleksandriju, gdje je imao dosta pri¬ 
jatelja. I oni ga upitaše, kako provodi vrijeme u pustinji, čime se 
bavi, koje knjige čita itd. Nato im svetac odgovori: 

— Ja čitam samo jednu veliku knjigu, koja je uvijek pređam- 
nom otvorena. Ta knjiga ima tri lista! A što je glavno, iz nje može 
čitati svaki čovjek, bio pismen ili nepismen, učen ili neuk ... Prija¬ 
telji postaše znatiželjni i upitaše ga, kako se zove ta čudnovata knji¬ 
ga? Nato im svetac poče tumačiti: 

— Prvi list u toj knjizi jest priroda oko mene, sa svojim viso¬ 
kim gorama i ravnicama, sa šumama i životinjama, s oblacima i 
gromovima. Sva ta stvorenja, od onog cvijeta u travi do munje u 
oblacima, dovikuju mi, kako je silan i svemoguć Gosp. Bog! On je 
sve to stvorio, pa zapovijeda i munji u oblacima, jer evo šta veli 
Duh sveti po svome proroku Davidu: »Bog zagrmje s neba i rastje¬ 
ra svoje neprijatelje. Odape munju, i na zemlju ih obori!« 1 ) 

— A drugi list u toj knjizi jest zvjezdano nebo nada mnom. Jer 
onaj nebeski svod, s milijunima svojih blistavih zvijezda, uvijek 

mi doziva u pamet one riječi sv. Pisma: »Nebesa pripovijedaju sla¬ 
vu Božju!« 2 ) 


— Treći je list, završi Antun, beskrajno more, čijem se veličan¬ 
stvu i ljepoti ne može čovjek dosta nadiviti. A kako istom veličan¬ 
stven mora biti Onaj, koji je stvorio te vode i njima zapovijeda. 
Evo šta o tom čitamo u sv. evanđelju. Jednog su dana vozili aposto¬ 
li Isusa u lađi preko jezera. Oni su veslali, a Isus je kraj njih spa¬ 
vao. »Najednom se podiže tako velika oluja — veli sv. evanđelje — 
da valovi pokriše lađicu. Tada pristupiše učenici k Njemu, probudi- 
še ga i rekoše: »Gospodine spasi nas, propadosmo! A Isus ustade, 
zapovjedi vjetrovima i moru, te nastade velika tišina!« 3 ) Iz ovog vi¬ 
dimo — završi Antun — da je Bog apsolutni gospodar i zemaljskih 
oceana. 

Eto dakle, šta veli ovaj svetac o prirodi, koja nas okružuje. A 
slično govore svi ostali velikani Božji, i zovu prirodu najmudrijom 
knjigom. Tako naprimjer kaže sv. Bernard: »Više mudrosti nalazi¬ 
mo u šumama, nego u knjigama. Od drveća i kamenja naučit ćeš 
više, nego od ijednog učitelja!« Ali nažalost, mnogi ljudi prolaze 
kraj ove knjige, kao da su slijepi. Neće da iz nje čitaju i po prirodi 
upoznaju Onoga, koji je sve to stvorio. Stoga nam dovikuje Duh 
sveti po svome sluzi Jobu: »Upitaj stoku, i naučit će te. Ili ptice 
nebeske, i kazat će ti. I ribe će ti morske pripovjedati, da je sve to 
Gospodnja ruka stvorila!« 4 ) 


Zato je naš božanski Spasitelj s obje ruke vodio blago iz te naj¬ 
mudrije knjige, pa govori u sv. evanđelju o smokvi i gorušici, o kvo- 
čki i pilićima, o pastiru i njegovim ovcama, o vinogradu i lozama, o 
nebeskom svodu i oblacima itd. 


Evo naprimjer šta veli Isus o cvijeću: »Pogledajte ljiljane u 
polju, kako rastu. Ne trude se niti predu! A kažem vam, da se ni 
Salamon u svojoj slavi, nije obukao kao jedan od njih! Pa ako polj¬ 
sku travu Bog tako odijeva, kako neće više vas, malovjerni!« 5 ) Kad 
čovjek pročita ove riječi Isusove, ne može se dosta nadiviti mudro¬ 
sti, koju nas uče i najmanja stvorenja u Božjoj prirodi. — Na kon- 

cu poslušajmo stihove jedne mlade moderne duše, koja je ljubila 
prirodu i znala čitati iz te najmudrije knjige: 


Blistava noć se spustila, 
Umorna zemlja snije, 

S plavetnog svoda nebeskog 
Bezbroj se zvijezda smije! 

A naši bistri pogledi 
K zvijezdama sjajući lete, 
Višnjem se Bogu večernje 
Molitve uzdižu svete! 

POMIRENJE 


U životopisu sv. Ivana Milostinjara (+619), koji je bio patriar- 
ha u Aleksandriji, čitamo ovu zgodu. Jedne nedjelje bila je njegova 
katedrala puna pobožnih vjernika. U određeno vrijeme izađe sv. 
patriarha iz sakristije, okružen mnogim svećenicima, da služi svetu 
misu. 

Ali usred mise prekine on molitve i naredi svećenicima, da se 
svi zajedno odmah vrate u sakristiju. Naravno, u crkvi je nastalo 
pravo komešanje, jer su se svi začudili, šta je to bilo njihovom pat- 
riarhi! Kad su došli u sakristiju, naredi on zvonaru, da ode u grad, 
pa dozove toga i toga svećenika, neka odmah dođe. A evo, šta je bi¬ 
lo na stvari. 

Dan prije toga patriarha je, po svojoj dužnosti, ukorio ovog 
svećenika, jer je bio dosta nemaran u svojoj službi. Ali svećenik ni¬ 
je primio ukora, nego se je oštro odupro patriarhi. Zato je među 
njima došlo do prepirke. I tako su se rastali. 

Kad je patriarha sutradan služio sv. misu, dođoše mu na pamet 
one riječi Isusove: »Ako prineseš svoj dar na oltar i sjetiš se ondje, 
da tvoj brat ima nešto protiv tebe, ostavi svoj dar pred oltarom, pa 
idi te se najprije pomiri sa svojim bratom. Onda se vrati i prinesi 
svoj dar!«’) 

Ove riječi Sina Božjega nijesu patriarhi dale mira, jer neki mu 
je glas bez prestanka šaptao u srcu: »Evo, ti se spremaš, da prine¬ 
seš Ocu nebeskom najveći dar, što ga ima na nebu i na zemlji, tije¬ 
lo i krv njegova Sina, a nijesi se pomirio sa svojim bratom, kako 

to Spasitelj traži!« I svetac nije mogao izdržati, nego se je vratio u 
sakristiju, da pozove toga brata. 

Kad je došao spomenuti svećenik, patriarha se pred njim du¬ 
boko nakloni i reče: »Dragi brate, evo ja se spremam, da prikažem 
dragom Bogu žrtvu svete mise, a ni jesam se s tobom izmirio, kako 
to Isus traži. Stoga oprosti mi brate!« 

A onaj svećenik, videći toliku poniznost i ljubav svoga patriar¬ 
ha, pade pred njim na koljena i zavapi: »Sveti oče, ja sam kriv a ne 
ti! Stoga te pred svima najponiznije molim, da mi oprostiš!« Nato 
sv. patriarha diže toga svećenika i zagrli kao svoga rođenog brata. 

Ovakovim i sličnim primjerima upravo vrve životopisi svetaca 
Božjih. Pođimo i mi bar izdaleka za njima, pa se kod svake svete 
mise u svom srcu zagrlimo i pomirimo sa svim ljudima. A na to nas 
poziva i sv. Crkva, jer svećenik kod svake mise prije sv. pričesti 
dovikuje nam ove riječi: »Pružite mir jedni drugima!« Nato se vje¬ 
rnici međusobno rukuju u znak pomirenja i opraštanja. 

Naravno, to rukovanje ne smije biti samo puka ceremonija, ne¬ 
go treba zaista oprostiti svome bližnjemu od svega srca, ako nas je 
bilo čim uvrijedio. Onda će i nama dragi Bog biti milostiv, jer evo 
šta veli naš božanski Spasitelj u sv. evanđelju: »Opraštajte, pa će se 
i vama oprostiti! Jer kakvom mjerom mjerite, onakovom će se i 
vama odmjeriti!« 2 ) 

Na koncu moramo spomenuti, da je sveta misa najprikladnije 
vrijeme, za ovo opraštanje i pomirenje, evo zašto! U svakoj svetoj 
misi ponavlja se ona ista žrtva, koju je Spasitelj prikazao na križu 
za sve nas. Stoga se i mi pridružimo Isusu, pa razapnimo na njegov 
križ onu svoju mržnju prema bližnjemu, zatim one osvetne i zavid¬ 
ne misli, onda ogovaranje i osuđivanje bližnjega itd. 

Onda ćemo od svake sv. mise otići iz crkve kao preporođeni, 
puni ljubavi prema Bogu i svome bližnjemu. I moći ćemo slobodno 
sa sv. Pavlom apostolom uskliknuti: »Naš je stari čovjek razapet 
zajedno s Isusom!« 3 ) 

PROPOVIJED JEDNOG ZRAKOPLOVA 


Godine 1930. jedne večeri u mjesecu listopadu digao se u En¬ 
gleskoj orijaški zrakoplov »R-101« da putuje u Australiju. U njemu 
je bilo oko stotinu putnika, muževa i žena, djece i djevojaka. Ali 
već nad Francuskom zrakoplov je nastradao. Zadnji radiogram s 
njega doslovno je glasio ovako : »Putnici se iza izvrsne večere i dob¬ 
rih cigara spremaju na počinak«. 

Ali nekoliko časaka iza toga zapao je zrakoplov u strahovitu bu¬ 
ru, koja ga je kao slamku bacala na sve strane. Stoga se je cijeli 
zrakoplov za nekoliko minuta pretvorio u jedan plamen i srušio na 
zemlju kao kakva orijaška buktinja. Naravno, svi su putnici u nje¬ 
mu izgorjeli. 

Svaki čovjek, kad ovo čita ili sluša, mora se — hoćeš nećeš! — 
duboko zamisliti nad ovom katastrofom, osobito zbog onog zadnjeg 
radiograma: »Putnici se iza izvrsne večere spremaju na počinak«. 
Ali mjesto na počinak otišli su ravno na sud Božji! 

Možda će sada netko reći: »Zašto se vi tome toliko čudite! Pa 
to je svagdanja stvar i može se svakome od nas dogoditi. I mi se 
možemo još danas, iza dobre večere — mjesto u krevetu — naći 
pred vječnim Sudcem!« 

Točno, tako je! To se može dogoditi i meni i tebi i svakom dru¬ 
gom čovjeku. Baš zato nam Sin Božji bez prestanka dovikuje: »Bu¬ 
dite pripravni, jer ne znate dana ni časa!« 1 ) Zamislimo se malo u 
ove riječi Isusove, pa ćemo i nehotice uzdahnuli: »Bože moj, koliko 
se mudrosti krije u njima«! I kad čovjek ne bi znao iz sv. evanđelja 

ništa drugo osim ovih riječi, pa prema njima uredio svoj život, do¬ 
šao bi iza smrti ravno u nebo! 

A ovu mudrost razumiju vrlo dobro svi ljudi, kad se radi o ze¬ 
maljskim stvarima, recimo o novcu. I državna vlast postupa točno 
prema onim riječima Isusovim: »Budite pripravni!« Jer i država 
šalje svoje kontrolore sad u jednu tvornicu, sad u drugu, onda u 
jedno poduzeće, zatim u drugo. I šalje ih baš u vrijeme, kad se rav¬ 
natelji tih poduzeća najmanje nadaju. 

A s druge strane direktori tih poduzeća, bojeći se svaki čas kon¬ 
trole, drže računske knjige sa svim namirama i potvrdama u redu, 
da budu uvijek pripravni položiti račune. I svi mi kažemo, da je to 
jedino pametno, jer kad bi drukčije radili, izgubili bi službu i na-, 
vukli na sebe sramotu pred ljudima, te došli u zatvor. 

Dakle, kad se radi o zemaljskim stvarima, svi mi dobro razu¬ 
mijemo veliku mudrost, koja se krije u Isusovim riječima: »Budite 
pripravni, jer ne znate dana ni časa!« Ali nažalost, kad se radi o 
vječnom spasenju ili vječnoj propasti, mnogi ljudi neće da razumi¬ 
ju te mudrosti. Jednog takovog opisuje Spasitelj u evanđelju sv. 
Luke. 2 ) 

— Bijaše neki bogataš, veli Isus, kojem je njiva izvanredno 
urodila .1 on poče razmišljati, što da učinim? Nemam u što sabrati 
svoje ljetine, te reče: »Ovo ću učiniti! Srušit ću svoje žitarice i sa¬ 
graditi veće, pa u njih sabrati svu ljetinu. I reći ću svojoj duši: 
dušo imaš mnogo imanja za puno godina. Počivaj, jedi, pij, uživaj!« 
A Bog mu reče: »Luđače, još ove iste noći tražit će tvoju dušu od 
tebe!« 


I svaki od nas mora reći: »Naravno, da je luđak, jer samo lud 
čovjek može kazati, da će živjeti još puno godina!« Stoga pazimo 
dobro, da Gospodin Bog i nama ne dovikne tu riječ. Zato nemojmo 
iz dana u dan odgađati svoga popravka i govoriti: ima vremena! 
Nego se još danas od svega srca pokajmo za svoje grijehe i pomi¬ 
rimo s Ocem nebeskim, jer možda već sutra bit će kasno. I upiši- 
mo duboko u svoje srce one riječi Duha svetoga: »Pazite, sad je 
pravo vrijeme, sad je dan spasenja!« 3 ) 

BOŽJA BANKA 


Bilo je to u drugoj polovini 18. vijeka u Beču. Jednog su dana 
šetale dvije gospođe po trgu sv. Stjepana, a bile su to vrlo dobre 
katoličke žene. One su često puta među sobom razgovarale, a to su 
na koncu i odlučile, da o svom trošku odgoje kojeg mladića za sve¬ 
ćenika, jer su bile prilično imućne. 

Idući tako, sretnu pekarskog šegrta s košarom peciva na leđi¬ 
ma. Bio je to već mladić od svojih 15—16 godina. Kad je došao do 
njih, pade jednoj rukavica na zemlju. A on brzo priskoči, digne ru¬ 
kavicu i dade gospođi s nekoliko uslužnih riječi. Mladić se je na pr¬ 
vi pogled svidio tim ženama, jer se je po svemu vidjelo, da je to 
dobar i bistar dječak. Stoga će jedna od njih: 

— Čuješ mladiću, bi li ti htio poći u više škole, da učiš za sve¬ 
ćenika? 

— Eh gospođo, odgovori šegrt, ove ste mi riječi izvadili iz dna 
srca, jer i ja čestoputa razmišljam o tome, kako bi bilo, da budem 
svećenik. Ali pošto su mi roditelji siromašni, nijesam se mogao 
upisati u gimnaziju, nego u pekare. 

Žene se značajno pogledaše. Evo im se pruža sjajna prilika, da 
ispune svoju davnu želju. Stoga se pomno raspitaše o tom mladiću 
i njegovoj obitelji. I sa svih strana dobile su isti odgovor, da je to 
vrlo dobra obitelj, a najbolji je član te obitelji, baš taj mladić. 

Zato ga odmah upišu u gimnaziju, koju on završi s odličnim 
uspjehom. Iza toga — opet njihova pomoć — svrši on bogosloviju. 
Na koncu postade svećenik i stupi u družbu Redemptorista. Onda 
je kao pučki misionar neumorno propovijedao u Austriji, Njemač¬ 
koj, Poljskoj, a najviše u Beču. Zato se i danas zove »Bečki apos¬ 
tol«. Bio vam je to sv. Klemens Holbauer (+1820.) 

A sada se malo zamislio u rad toga sveca. Bože moj, koliko je 
on grešnika obratio, koliko žalosti srdaca utješio, koliko duša spa¬ 
sio u ispovjedaonici, sa propovjedaonice, kod bolesničke postelje! 

Ali s druge strane jasno je kao sunce, da i one dvije Bečanke 
imaju svoj dio u nebeskoj nagradi ovog apostola Isusovog. Jer one 
su — kako reče jedan svećenik — uložile svoj novac u banku. Zato 
će im Gospodin Bog dati preobilne, božanske kamate gore na nebe¬ 
sima. 

Ali nije to sve! One su Bečanke došle i do nas, evo kako. Jedan 
je naš župnik čitao u životopisu sv. Klementa, tko mu je pomogao, 
da postane svećenik. Stoga je u jednoj propovijedi govorio o tome. 
A već sutradan dođe k njemu jedna njegova župljanka. Kad mu je 
unišla, odmah reče: 

— Velečasni, vi ste jučer govorili o svećenicima, koji su nam 
potrebni kao sol. Pa ste nas u ime nadbiskupa pozvali, da se puno 
molimo za svećenike. Ali uz molitvu, da i svojim doprinosom pomo¬ 
gnemo Crkvi u odgoju naših bogoslova. Mene su do suza ganule one 
dvije gospođe iz Beča, koje su o svom trošku odgojile onog svetog 
misnika. 

— Pa da i ja, barem izdaleka pođem za njihovim primjerom, 
evo sam nešto donijela za naše svećenike. I žena izvadi iz svoje nov¬ 
čarke 50 tisuća, stavi ih na stol i reče: 

— Evo velečasni moga priloga. Samo vas molim, da toga nikom 
ne kazujete. Jer ako ljudi daju milostinju samo zato, da ih drugi 
pohvale, reći će Isus o njima na sudu: »Zaista kažem vam, primili 
su svoju plaću!« 1 ) 

Župnik je ostao veoma iznenađen, jer je znao, da ta žena prima 
veoma skromnu mirovinu, pa ipak daje toliku svotu za odgoj sve¬ 
ćenika. Stoga joj od svega srca zahvali i dade joj, po svojoj dužno¬ 
sti, priznanicu za darovani novac. 

Iza kratkog vremena umre ta žena spokojno u Gospodinu. A 
slijedeće nedjelje oglasi župnik u crkvi, da je ona umrla. Među os¬ 
talim spomene i njezin velikodušni dar za odgoj svećenika. Na kon¬ 
cu reče, da će joj ona priznanica biti najbolja karta, da joj se otvo¬ 
re vrata nebeska. Jer Spasitelj je rekao svojim učenicima: »Tko vas 
napoji čašom hladne vode, zaista vam kažem, neće mu propasti pla¬ 
ća!« 2 ) 

LANAC LJUBAVI 


Bilo je to prije pedesetak godina. U zagrebačku bolnicu časnih 
sestara Milosrdnica donijeli jednog bolesnika, od kojeg se je širio 
nepodnosiv smrad. Stoga nitko nije mogao dulje vremena kraj nje¬ 
ga ostati. 

Čim su ga donijeli u bolnicu, odredi časna Majka jednu sestru, 
koja će ga dvoriti. Ali sestra se brzo vrati i reče, da ne može dulje 
izdržati, jer će pasti u nesvijest. Zato poglavarica pošalje drugu ses¬ 
tru. Ali ni ova nije mogla dugo ostati kod bolesnika, nego iza krat¬ 
kog vremena iziđe iz njegove sobe. Na koncu pošalje treću sestru. 
Ova je malo dulje izdržala. A onda se i ona vrati, noseći u rukama 
podugačak lanac i reče poglavarici: 

— Ja ne znam, hoću li dugo izdržati kraj ovog bolesnika. Ali u 
svakom slučaju, mi ga ne smijemo ostaviti bez naše njege. Stoga 
vas molim, da me ovim lancem privežete za njegov krevet. Tako ću 
biti prisiljena, da ostanem kraj njega. Samo zavirite koji put u tu 
sobu, da vidite, jesam li još pri svijesti. 

Poglavarici nije preostalo drugo, nego da tako učini. I sestra 
je izdržala, a bolesnik ozdravio! — Ovaj nam lanac doziva u pamet 
one riječi Isusove: »Kraljevstvo se nebesko silom osvaja!« 1 ) Jer eto, 
ova je sestra sebi silu nanijela, da izvrši svoju dužnost prema Bogu 
i bližnjemu. 

Ali mi možemo sebi silu nanijeti i na drugi način, a ne samo 
vezanjem za lanac. Stoga poslušajmo, šta nam pripovijeda jedan 
stari svećenik. Jedne nedjelje on je posjetio dobru katoličku obi¬ 
telj, s kojom su ga vezale davne prijateljske veze. U toj obitelji, 

među ostalom djecom, bio je i sin Tomislav, koji je upravo svrša¬ 
vao gimnaziju. 

— Kad sam sjeo, veli svećenik, donesoše nam obligatnu crnu 
kavu. I dok smo pili kavu, zakuca netko u susjednoj sobi na vrata, 
i odatle se javi Tomislav, koji je pitao, koliko je sati. Stoga upitam 
njegove roditelje, zašto je on u drugoj sobi, a nije ovdje među na¬ 
ma? 

— Nije zato, odgovori njegova mati smiješeći se, jer sam ga ja 

zaključala u onoj sobi. Evo ključa kod mene. 

— Zaključala! Začudi se svećenik. A zašto? 

— Evo zašto, odgovori mati. On, kako vam je poznato, pohađa 

vjeronauk za gimnazijalce viših razreda. I kad je nedavno ublažen 
crkveni post do skrajnjih granica, rekao im je vjeroučitelj, da mo¬ 
žemo postiti i na druge načine, a ne samo uzdržavanjem od jela i 
mesa. Evo naprimjer! Ako netko voli gledati utakmice, neka se koji- 
put, iz ljubavi prema Bogu, odrekne utakmice. A novac, što bi ga 
dao za ulaznicu, neka podijeli siromasima. To je također post i po¬ 
kora! Stoga jednog dana reče meni Tomislav: 

— Mama, ja sam odlučio, da svake prve nedjelje u mjesecu, ko¬ 
ja je posvećena presv. Srcu Isusovu, ne idem na utakmicu iz ljuba¬ 
vi prema Bogu. A onaj novac, koliko stoji ulaznica, dat ćemo siro¬ 
masima. Ja sam mu na to odgovorila: 

— Već unaprijed znam, da ti nećeš to izvršiti. Jer tko bi tebe 
zadržao, da ostaneš kod kuće kad je utakmica! On se je iza toga 
malo zamislio, pa mi reče: 

— Dobro mama! Kad je tako, ti mene za vrijeme utakmice za¬ 
ključaj u onu sobu. Ja ću ondje učiti i spremati se za maturu. A 
kad utakmica bude gotova, ti me otključaj i pusti iz one sobe. 

— Ja sam to prihvatila, završi njegova majka. I svake prve ne¬ 
djelje u mjesecu, a danas je prva nedjelja, zaključam ga u onu so¬ 
bu, dok traje utakmica. 

— Aferim Tomislave! Pljesne stari svećenik rukama. Naš Spa¬ 
sitelj veli u sv. evanđelju: »Tko hoće da pođe za mnom, neka se 
odrekne samoga sebe!« 2 ) A eto, ti si se iz ljubavi prema Isusu odre¬ 

kao svoje najmilije zabave. A Isus ti neće ostati dužan, nego će te 
pratiti svojim blagoslovom ovdje na zemlji i nagraditi vječnom sla¬ 
vom gore na nebesima! 

A sada se vratimo onoj sestri, koja se dala svezati u lance, da 
može ispuniti svoju dužnost prema Bogu i bližnjem. Zamolimo i 
mi Oca nebeskog, da našu dušu sveže lancima svoje božanske lju¬ 
bavi i privuče k Sebi u kraljevstvo nebesko »gdje smrti više neće 
biti, ni tuge ni jauka ni boli!« 3 ) jer je prošao život u ovoj suznoj 
dolini! 

BOŽANSKI TRGOVAC 


U evanđelju sv. Mate ja čitamo ove zagonetne riječi: »Kraljev¬ 
stvo je nebesko kao trgovac, koji traži skupocjene bisere«. 1 ) Svaki 
kršćanin, kad pročita ovaj redak iz sv. evanđelja, zapitat će se: A 
koji je to trgovac, što hoda po ovoj zemlji i skuplja te dragocjeno¬ 
sti? Na ovo pitanje odgovaraju sveci Božji u jedan glas, da je to 
sam Sin Božji, koji je ostavio svoje božansko prijestolje i došao na 
ovu zemlju, da potraži to svoje izgubljeno blago. 

A kakvi su to biseri tako skupocjeni, da ih je sam Bog došao 
potražiti? Na ovo će nam pitanje najbolje odgovoriti jedna zgoda 
iz života sv. Ante Padovanskog, koji je na krštenju dobio ime Fer¬ 
dinand. 

Bilo je to jedne zime, kad je Ante imao desetak godina. Jednog 
dana otišli svi njegovi na posao, a on je sam ostao u kući. Najed¬ 
nom pokuca netko na vrata. Anto otvori i ugleda pred vratima dje¬ 
čaka, koji je bio vrlo siromašno odjeven, a u ruci je držao prosjač¬ 
ku torbu. Dakle prosi! Anto mu odmah reče: 

— Oprosti mali, ja ti ne mogu ništa dati, jer nemam nikoga 
kod kuće osim mene. 

— Pa ipak možeš mi nešto dati, odgovori dječak, jer ja ne tra¬ 
žim novaca. 

— Nego šta tražiš? 

— Tražim ljudska srca. 

— Ljudska srca, začudi se Anto. 

— Jest, ljudska srca, potvrdi dječak na vratima i otvori svoju 

torbu. Anto zaviri unutra i ugleda u torbi mnogo ljudskih srdaca, 
malih i velikih. Sva su ta srca živo kucala i blistala se kao najljepši 
rubini na suncu. 

— A tko si ti? Upita Anto. 

— Ti mene dobro poznaješ, jer ti mama svaki dan govori o me¬ 
ni. Ja sam Isus i došao sam Ferdinande, da mi i ti daruješ svoje 
srce ... I nestade malog Prosjaka. 

Ferdinand se je, kako znademo, odazvao Isusovoj želji, te Mu 
u najnježnijoj dobi darovao svoje srce. Kasnije, još kao mladić stu¬ 
pi u franjevački Red, gdje mu dadoše ime Anto. I tu postade jedan 
od najvećih svetaca Kristove Crkve. 

Ovoj zgodi iz života sv. Ante doslovno odgovaraju riječi sv. Pis¬ 
ma: »Evo stojim na vratima i kucam!« 2 ) Pa ako Ga upitamo, zašto 
kucaš Isuse, šta tražiš od mene, On će nam odgovoriti onim riječi¬ 
ma sv. Pisma: »Daruj mi sine svoje srce!« 3 ) Eto dakle, zašto je Sin 
Božji sišao s neba na ovu zemlju. Došao je da potraži naša srca, jer 
to su njegovi najdragocjeniji biseri. 

A sada ćemo postaviti jedno pitanje. Koliko taj Trgovac plaća 
za ljudsko srce? Evo šta na to pitanje odgovara Isus u sv. evanđe¬ 
lju: »Svaki koji radi mene ostavi kuću, ili oca i majku ili njive, 
primit će strostruko — ovdje na zemlji! — i baštiniti život vječni!« 4 ) 

Dakle potpunu i vječnu plaću za ljudsko srce daje On gore na 
nebesima. Ali i ovdje na zemlji plaća On stostruko! To mi svaki dan 
gledamo na svoje oči. Uzmimo na primjer naše redovnike i redov¬ 
nice. Oni su se iz ljubavi prema Isusu odrekli svega, pa i svoje obi¬ 
teljske kuće. Ali za to su dobili na stotine kuća ovdje na zemlji! Jer 
svaki samostan njihova Reda, bilo u Beču — Parizu — Madridu — 
Njujorku ... njihova je kuća! I tu su im otvorena sva vrata i po da¬ 
nu i po noći. 

Stoga budimo i mi pametni trgovci, kad prodajemo svoju »ro¬ 
bu« tome božanskom Trgovcu. Pa pošto On toliko plaća, nemojmo 
dugo čekati, nego odmah danas đarujmo Spasitelju svoje srce. I 
nastojmo, da to srce ostane uvijek u Torbi Isusovoj, jer jedino tu 
će naći svoj mir ovdje na zemlji i vječno blaženstvo gore na nebe¬ 
sima. 

TRNOVA KRUNA 


Evo najprije, šta o loj kruni veli sv. evanđelje. Dok se je narod 
natezao s Pilatom tražeći glavu Isusovu »vojnici ga odvedoše u dvo¬ 
rište, ogrnuše ga skrletnom kabanicom, pa opletoše krunu od trnja 
i njome ga okruniše. 1 ) A u desnicu staviše mu trstiku. 2 ) Tada ga po¬ 
češe pozdravljati: Zdravo kralju židovski! Pritom su ga udarali trs¬ 
kom po glavi i pljuvali po njemu«. 3 ) 

Dakle priznali su ga svojim kraljem. Ali mjesto zlatne dodoše 
mu trnovu krunu — mjesto kraljevskog grimiznog plašta ogrnuše 
ga nekakvom crvenom kabanicom — a mjesto žezla staviše mu u 
ruke trstiku! Šta je Isus pritom pretrpio, ne može se ljudskim rije¬ 
čima iskazati, nego samo u srcu osjetiti. Stoga nećemo ni pokušati, 
da opišemo te Kristove bolove, skopčane s najvećim poniženjem. 

Mjesto toga poslušajmo riječi Duha svetoga, kojima je po Izai- 
ji proroku unapred opisao te muke Isusove: »Mnogi su se užasnuli 
— veli prorok — kad su ga vidjeli. Lice mu je bilo tako iznakaženo, 
da nije bio nalik na čovjeka«. 4 ) Pa ipak to nijesu bile najgore muke 
Isusove. Evo šta je njega u taj čas još više zaboljelo. 

Pilat je svakako htio spasiti Isusa, jer je vidio da je potpuno 
nevin. Zato ga je, okrunjena trnovom krunom, izveo pred narod i 
svima doviknuo: »Pogledajte čovjeka!« 5 ) Nadao se je, da će oni po¬ 
žaliti Isusa i tražiti njegovo pomilovanje. Ali mjesto toga svi povi- 
kaše: »Razapni ga, razapni!« 

Ova crna nezahvalnost vlastitog naroda, kojem je posvetio cije¬ 
li svoj život, i u kojem je bezbrojne bolesnike na čudesni način oz¬ 

dravio, zabola se je u njegovo Srce oštrije nego stotinu trnovih 
kruna. 

A sada ćemo postaviti jedno zanimljivo i za naš duhovni život 
praktično pitanje. Tko je zapravo okrunio Sina Božjega trnovom 
krunom? Rekli smo malo prije, Pilatovi vojnici! Ali to je samo upo¬ 
la istina, jer iza tih vojnika stoji drugi, pravi krivac, u kojeg prstom 
upire sam Duh sveti! Ali prije nego što otkrijemo toga krivca, pos¬ 
lušajmo šta nam pripovijeda jedan župnik. 

U njegovoj župi živio veoma dobar i pobožan mladić, kojeg su 
roditelji od malih nogu veoma brižno i u kršćanskom duhu odgaja¬ 
li. Jedne godine, desetak dana prije korizme, dobio je mladić od 
svoga krsnog kuma mali kipić Isusov, načinjen od voska. U slije¬ 
dećoj korizmi propovijedao je župnik o muci Isusovoj. I tako jed¬ 
ne nedjelje bila je propovijed o trnovoj kruni Isusovoj. Ova je pro¬ 
povijed dirnula mladića usred srca, pa evo šta je učinio. 

Kad se je vratio kući, nabere u šumi dosta trnja pa ga — sve 
trn po trn u obliku krune! — zabode u glavu onog kipića. Onda je 
svako jutro kleknuo pred taj kip i obećao Spasitelju, da će se toga 
dana, iz ljubavi prema njemu, čuvati ovog ili onog grijeha. A uvečer 
bi pomno ispitao svoju savjest, pa ako je pao u taj grijeh, žabo je 
novi trn u glavu Isusovu. Ako se je nadvladao, izvadio bi jedan trn. 
I tako se je vježbao iz dana u dan, pa je u glavi Isusovoj bilo sve 
manje trnja. 

Evo, ovaj je mladić odgovorio na postavljeno pitanje, tko je 
Spasitelja okrunio onom strašnom trnovom krunom. Da to zapravo 
nijesu učinili Pilatovi vojnici, nego mi i naši grijesi. A da je zaista 
tako, uči nas sam Duh sveti, koji veli po Izaiji proroku: »Mi smo 
držali, da Ga je Bog udario. Ali on je bio ranjen za naše grijehe! Jer 
Gospod je natovario na njega grijehe sviju nas i njegove nas rane 
iscijeliše!« 6 ) A sv. Petar apostol piše kršćanima: »Krist je na svom 

vlastitom tijelu uzdigao naše grijehe na križ«. 7 ) 

Dakle, pošto smo mi svojim grijesima zaboli ono trnje u glavu 
Isusovu, pravda traži da ga već jednom počmemo vaditi svojim po¬ 
kajanjem i pokorom, a u prvom redu pravim kršćanskim životom. 
A Spasitelj nam neće ostati dužan. On će za svaki trn, što ga izva¬ 
dimo iz njegove glave, usaditi u naše srce koji cvijet Božje milosti 
i blagoslova. A jednom će nam, ako Bog da! staviti na glavu »neu¬ 
ništivu krunu slave« na nebesima. 8 ) 

BUDI VOLJA TVOJA! 


U kuhinji spremala mati ručak za svoju obitelj. Kraj nje na 
podu puzao njezin sinčić, dječak od svoje dvije godine, i nečim se 
igrao. A na stolu usred kuhinje bila je britva, koju je otac tu osta¬ 
vio, jer se je žurio na posao. 

Dječak se najednom zagleda u tu britvu i diže se na nožice, te 
poče pružati ruku za njom. Čim je to mati opazila, uze britvu i sta¬ 
vi je gore visoko na ormar, da ju dijete ne može nikako dohvatiti. 
Ali on poče u sav glas plakati, jer je htio pošto poto, da mu majka 
dadne britvu. Međutim, što je on više drečao, mati je sve dalje sa¬ 
krivala britvu. A zašto? To je svakom čovjeku potpuno jasno! Pa 
ona ne bi bila mati, nego nemajka, kad bi svome djetetu dala tako 
opasnu igračku, koja bi za njega možda bila propast. Ali dijete toga 
ne razumije i ljuti se na nju, premda ga ona ljubi više nego itko 
ovdje na zemlji, i želi mu samo dobro. 

A sada čujmo, šta vele sveci Božji. Mnogi su ljudi, vele oni na¬ 
lik na ovo nerazumno dijete. Evo po čem! Mi u svojoj kratkovidno¬ 
sti ne znamo, šta je bolje za naše vječno spasenje: zdravlje ili bo¬ 
lest, bogatstvo ili siromaštvo, sloboda ili progoni. To znade jedino 
sveznajući Bog. Stoga se često puta dogodi ovo. 

Recimo, jedan je čovjek prilično siromašan, i štono se kaže, 
jedva sastavlja kraj s krajem. Stoga se moli dragom Bogu, da ga 
oslobodi od te neimaštine. Ali Gospodin Bog znade, da bi se on, kad 
bi mu dao svega u izobilju, uzjogunio i zanemario molitvu, prezirao 
siromahe, dao bi se na bludnost i druge grijehe, te propao zauvijek! 

Dakle vidi Otac nebeski da bi ono izobilje u njegovim rukama 
bilo njegova propast kao britva za ono dijete. I baš zato, jer mu je 

Otac i ljubi ga daleko više, nego ona majka svoje dijete, ne damu 
te britve u ruke. Ali mjesto toga obasut će ga drugim milostima, 
dat će mu slogu u obitelji, kruh svagdanji i na koncu vječno blažen¬ 
stvo u svome Očinskom zagrljaju. — Naravno, sve ovo što smo rek¬ 
li o siromaštvu vrijedi i za sve druge križeve, što ih moramo nositi 
u ovoj suznoj dolini. 

Pa ipak ima dosta ljudi, koji se bune proti Oca nebeskog i viču 
u sav glas: »Gdje je taj Bog! Zašto ne usliši moje molitve! Neću mu 
se više ni moliti!« Svakom takovom čovjeku dovikuje naš božanski 
Spasitelj one riječi sv. evanđelja: »Oooo, kad bi ti upoznao, šta je 
za tvoj mir! No sad je to sakriveno od tvojih očiju!« 1 ) Ali doći će 
čas, možda vrlo brzo, kad će on upoznati, da je Otac nebeski najbo¬ 
lje upravljao njegovim životom. A može onda biti prekasno. 

Stoga pođimo za našim božanskim Spasiteljem, koji nam je u 
sv. evanđelju ostavio najsvjetliji primjer, kako se moramo moliti 
Ocu nebeskom. Bilo je to u Maslinskom vrtu, uoči njegove pregor- 
ke muke i smrti. On je kao Bog dobro znao, šta ga čeka sutradan: 
bičevanje, trnova kruna, prikivanje na križ i najbolnija smrt. A on 
je bio od tijela i krvi kao svi ostali ljudi, jer kaže Duh sveti po apo¬ 
stolu Pavlu: »On je izdržao iste kušnje kao i mi, osim grijeha«. 2 ) 

Zato je kao čovjek drhtao pred tim strašnim mukama i molio 
Oca nebeskog, da ga oslobodi od tih strahota. No odmah zatim do¬ 
dao je ove riječi: »Ali neka ne bude moja, nego tvoja volja!« 3 ) 

Pođimo i mi za primjerom Isusovim, pa kad god molimo Oca 
nebeskog, da nas oslobodi od kojeg križa, dodajmo na koncu te ri¬ 
ječi Isusove. Onda će sve, što nam dragi Bog pošalje, zdravlje ili 
bolest, siromaštvo ili obilje, slobodu ili progone, biti za naše vječno 
spasenje, jer kaže Duh sveti po apostolu Pavlu: »Onima koji ljube 
Boga, sve služi na dobro!« 4 ) Zato nas je Isus učio, da u svakom Oče- 
našu od svega srca zavapimo dragom Bogu: 

— Budi volja tvoja! — Budi volja tvoja! — Budi volja tvoja! 

POMIRNA ŽRTVA 


Sv. Lovro Justiniani veli: »Nijedan ljudski jezik ne može opisa¬ 
ti sve darove, što nam ih Bog daje u svetoj misi«. Slično govore svi 
ostali sveci i pravednici Božiji. Tako na primjer kaže sv. Dominik: 
»Nigdje ne teku izvori Božje milosti tako obilno i bogato kao na 
oltaru«. Mi ćemo sada promotriti samo jednu svijetlu zraku onih 
milosti, što ih primamo u svakoj svetoj misi. A da nam ta zraka 
bude još sjajnija, uzet ćemo najprije jednu usporedbu. 

U životopisu slavnog španjolskog admirala Albuquerque-a čita¬ 
mo ovu zgodu. Jednog je dana on s cijelom svojom flotom plovio 
na otvorenom moru, daleko od svakog kopna i otoka. A vrijeme je 
bilo vrlo ružno, i crni su se oblaci sve više gomilali na svodu nebes¬ 
kom. Na koncu provali strašna bura, koja je prijetila, da sve njego¬ 
ve brodove uništi i strovali na dno mora. Kad su to vidjeli morna¬ 
ri, padoše na koljena i počeše, zajedno sa svojim admiralom moliti 
Boga, da ih spasi. Ali bura je postala sve jača i žešća. 

Na koncu admiral, ne znajući šta će, uze u naručaj jedno malo 
dijete, što je bilo na njegovu brodu, diže ga prema nebu i poče ova- 
ko moliti: »Dragi Bože, priznajemo da smo radi svojih mnogobroj¬ 
nih grijeha, osobito radi psovke i kletve, bludnosti i pijanstva za¬ 
služili veliku kaznu. Ali te molimo, ne gledaj na naše grijehe, nego 
pogledaj na ovo nevino dijete, pa nam se radi njega smiluj i pošte¬ 
di nas!« 

I čudnovato! — vele njegovi životopisci — u isti se čas razido¬ 
še oblaci i zasvijetli sunce, a valovi se polako umiriše. Dakle Bog ih 
je spasio radi onog nevinog djeteta! — Nešto slično odigrava se i 

kod svake svete mise, samo u neizmjerno savršenijem obliku. Evo 
šta! 


Na ovoj zemlji toliko se griješi, da su se naši grijesi popeli sve 
do neba i ondje skupili u crne oblake, pune pravedne srčbe Božje, 
koja se može svakog časa srušiti na nas. Zato govori Duh sveti u 
knjizi Otkrivenja o »sedam čaša, napunjenih srčbom Božjom«. 

Pa šta nato sveta majka Crkva? Ona radi nešto slično kao onaj 
pobožni španjolski admiral. Naime i ona u svakoj svetoj misi diže 
prema nebu nevinog Jaganjca Božjeg Isusa Krista, moleći dragog 
Boga, da nas poštedi radi njega. A Otac nebeski ne može odbiti ove 
molitve, koju mu šaljemo po rukama i u ime njegova predragog 
Sina. Zato se odmah ublaži i spusti svoju rasrđenu desnicu, koja se 
je digla da nas pravedno kazni. A tako to i mora biti, jer naš božan¬ 
ski Spasitelj silazi s neba na naše oltare, da nas pomiri sa svojim 
Ocem nebeskim. Zato se sveta misa i zove »Pomirna žrtva«. 

Stoga s pravom veli sv. Leon Veliki, Papa: »Sveta je misa sun¬ 
ce Kristove Crkve. Pa kao što sunce razgoni oblake i razvedruje ne¬ 
bo, tako i sveta misa goni od nas crne oblake pravedne srčbe Bož¬ 
je«. A sv. Leonardo piše: »Ja sa svoje strane vjerujem, da bi svijet 
već davno propao pod strašnim teretom svojih grijeha, kad ne bi 
bilo svete mise«. Stoga idimo revno u crkvu i pobožno slušajmo 
svetu misu, pa će nam Otac nebeski, radi svoga predragog Sina, bi¬ 
ti milostiv u životu i na času smrti. 

ZA JEDAN FRANAK! 


U životopisu slavnog francuskog slikara Delacroix-a (+1863) či¬ 
tamo ovu zgodu. On se je na večeri kod jedne pariške grofice upo¬ 
znao s čuvenim bogatašom i multimilionerom Rotschild-om. Slikar 
je na prvi pogled primjetio, da taj čovjek ima veoma izrazito lice, 
kao stvoreno za slikanje. Zato ga zamoli, da mu bude za jednu sli¬ 
ku. Rotschild pristade i več sutradan bio je u njegovoj radionici. 

Slikar ga odmah obuče u odijelo jednog prosjaka i stavi mu na 
leđa prosjačku torbu, pa poče slikati Rotschilda kao velikog siroma¬ 
ha. Međutim pokuca netko na vratima i umjetnik je morao izaći 
napolje, gdje se je zadržao nekoliko minuta. 

Dok je on bio napolju, uniđe u atelier neki mladić s kistovima 
u ruci i stavi ih na stol, pa da će izaći. Uto opazi onog prosjaka, te 
izvadi iz džepa jedan franak i dade mu to kao milostinju. Prosjak 
primi novac i zahvali mu se od svega srca. Kad se je umjetnik vra¬ 
tio u radionicu, upita ga Rotschild, tko je onaj mladić, što je baš 
ovog časa bio u radionici. 

— To je đak slikarske akademije, odgovorio mu Delacroix. Do¬ 
bar talenat, ali velika sirotinja. Radi siromaštva morao je prekinuti 
studije na akademiji i zaposlio se kod mene, mogu reći kao sluga. 
On mi kod slikanja dodaje kistove i boje, te kupuje po trgovinama 
sve, što mi je potrebno. A usput gleda, kako ja slikam da tako bar 
nešto nauči. 

Bogataša je zadivila ljubav toga mladića prema siromasima, jer 
eto i sam je veliki siromah, pa ipak dijeli milostinju prosjacima! 
Ali Rotschild nije ostao samo kod divljenja, jer taj je mladić iza 

nekoliko dana dobio pismo ovog sadržaja: »Vi ste neki dan u radi¬ 
onici našeg slavnog slikara dali jednom siromahu franak. Stoga iz¬ 
volite doći k meni, da vam taj franak vratim s kamatama, jer onaj 
prosjak bio sam ja. — Rotschild.« Mladić je već sutradan posjetio 
bogataša i dobio od njega ček na 10.000 franaka, a to je onda bilo 
više nego glavni zgoditak na državnoj lutriji! 

Dakle onaj je mladić s jednim frankom stekao sebi velikog i 
vrlo bogatog prijatelja, koji mu je potvrdio onaj franak sa basno¬ 
slovnim kamatama ... A sveta nas vjera uči, da mi možemo s još 
manjim darom — s jednim dinarom! — steći neizmjerno većeg i bo¬ 
gatijeg prijatelja. Evo kojeg! 

Onaj đak nije znao, da se pod siromašnim odijelom onog pros¬ 
jaka krije veliki bogataš. A mi kršćani dobro znademo, da se u sva¬ 
kom siromahu krije sam Gospodin Bog, jer evo šta nam dovikuje 
Spasitelj u sv. evanđelju: »Zaista vam kažem, što god ste učinili jed¬ 
nom od moje najmanje braće, meni ste učinili!« 1 ) Dakle što god udi¬ 
jelimo siromasima, to dajemo samom Bogu! 

Pa dobro! Ako je bogataš Rotschild uzvratio onu milostinju s 
tako bogatim kamatama Bože moj, s koliko će istom kamatama 
uzvratiti Gospodin Bog i najmanju milostinju, koju dajemo Njemu 
po njegovim siromasima, jer Boga ne može nitko natkriliti u veli¬ 
kodušnosti. On će nas radi te ljubavi prema siromasima pratiti svo¬ 
jim blagoslovom ovdje na zemlji i — što je glavno! — privesti jed¬ 
nom k sebi u život vječni! 

Zato vele Bošnjaci: »Što god udijeliš siromahu kroz vrata, Bog 
će ti vratiti kroz prozor!« A Duh sveti dovikuje nam u knjizi Izaije 
proroka: »Podijeli svoj kruh gladnima, uvedi pod svoj krov siroma¬ 
he i beskućnike, ako vidiš gologa, obuci ga! Pa kad zavapiš Gospo¬ 
dinu, on će ti odgovoriti: Evo me!« 2 ) 

NIJESI GOSPODAR, NEGO UPRAVITELJ! 


Jednog dana reče naš božanski Spasitelj svojim učenicima: 
»Bio je neki bogataš, koji je imao upravitelja. I ovaj bi optužen, da 
rasipa njegovo imanje. On ga pozove, te mu reče: šta to čujem o 
tebi! Položi račun o svom upravljanju!«’) O tim riječima Isusovim 
moramo često razmišljati, jer sličan odnošaj vlada između nas i 
Gosp. Boga. O tom ćemo se brzo uvjeriti, ako promatramo slijede¬ 
će. 


Svaki čovjek ima dušu i tijelo, razum i slobodnu volju. Osim 
toga može biti vrlo zdrav i lijep, bogat i mudar. A može postati i 
slavan po cijelom svijetu kao Aristotel, Kopernik, Edison i drugi 
velikani ljudskog rada. Pa ipak ništa od svega toga ne pripada čov¬ 
jeku, nego jedino Gosp. Bogu, kojemu kliče prorok David: »Sve je 
tvoje, što je na nebu i na zemlji! Od tebe je bogatstvo i slava, sila i 
moć!« 2 ) 

Prema tome sve što imamo, dobili smo od Gosp. Boga, dušu i 
tijelo, život i zdravlje, imetak i čast, apsolutno sve! Dakle ništa nije 
naše, nego Božje. On je gospodar svega toga, a mi smo samo upra¬ 
vitelji njegovih dobara. Pa kako mi upravljamo tim Božjim dobri¬ 
ma? AJjesto odgovora na to pitanje, evo nekoliko sličica iz života 
oko nas. 

Jedna djevojka živjela je dosta raskalašeno. I badava su je opo¬ 
minjali njezini rođaci, ona je uvijek prkosno odgovorila: »Šta se to 
koga tiče! Ja sam gospodar svoga tijela, pa ću živjeti onako, kako 
mi se svidi. Nitko ne treba da se u to miješa!« 

Ali djevojko, razmisli malo o Božjim riječima, koje si čula, pa 
ćeš se brzo uvjeriti, da nijesi ti apsolutni gospodar svoga tijela nego 

»Stvoritelj svijeta, koji svemu dade početak« — pa i tvom tijelu! 
kako veli Duh sveti po majci Makabejki. 3 ) 

Zato se moraš služiti svojim tijelom, kako to Bog zapovijeda. 
A evo šta On veli po svom apostolu Pavlu: »Tijelo nije za bludnost, 
nego za Gospodina! Dakle proslavite Gospodina svojim tijelom«. 4 ) 
Stoga zapamti djevojko, da ćeš na sudu Božjem polagati strogi ra¬ 
čun, jesi li svojim tijelom slavila Boga, ili si ga upotrijebila za blu¬ 
dnost. 

A sada uzmimo drugu zgodu iz svijeta oko nas. Sigurno ste u 
svom životu vidjeli razne bogataše, koji žive u raskošnim palača¬ 
ma i priređuju svojim poznanicima bogate gozbe uz glazbu i ples. 
Jednom riječi rasipaju novac na sve strane. Ali kad siromah poku¬ 
ca na njihova vrata, oni ga grubo odbiju i ne daju mu ništa. Pa ako 
netko opomene kojega od njih, da bude milostiviji prema siromasi¬ 
ma, jer nije ljudski ni pravedno, da on rasipa novac na pijanke i 
orgije, a mnogi siromasi oko njega željni su kruha, dobije često- 
puta ovaj odgovor: »Šta se to koga tiče! Ja sam gospodar svoga 
novca i mogu s njim raditi, štogod hoću! Mogu ga baciti i u more, 
ako mi se prohtije!« 

I ovom bogatašu moramo reći: Polako čovječe! Tvoje bogatst¬ 
vo primio si od Gosp. Boga, kako smo čuli, a ti si samo njegov up¬ 
ravitelj. Zato moraš svojim novcem raspolagati, kako On želi i za¬ 
povijeda. A evo šta On veli svakome od nas, pa i tebi po svome slu¬ 
zi Tobiji: »Dijeli milostinju od svoga imetka. Budi milosrdan, koli¬ 
kogod možeš!« 5 ) A ti radiš baš obratno! Rasipaš novac na sve stra¬ 
ne, samo ne daješ ništa siromasima. Zato ćeš jednom polagati stro¬ 
gi račun na sudu Božjem, kako si upravljao svojim bogatstvom. 

A sada bacimo pogled samo na jednog čovjeka, a to je Poncije 
Pilat, namjesnik rimskog cara u Palestini. Kad su pred njega do¬ 
veli Isusa i tražili, da ga osudi na smrt, Pilat ga je najprije upitao: 

— Odakle si? A Isus mu ne dade odgovora. Tada mu reče Pilat: 

— Meni ne odgovaraš! Zar ne znaš, ja imam vlast, da te os¬ 
lobodim, a imam vlast i da te razapnem! A Isus mu odgovori: 

— Ne bi imao nikakve vlasti, da ti nije dano odozgor. 

Jesi li čuo Pilate, šta veli Sin Božji, da ti je sva vlast koju 
imaš, data odozgor, to jest od Gosp. Boga. Zato ćeš na sudu Bož¬ 
jem polagati strogi račun, jesi li sudio pravedno ili nepravedno. 

Na koncu ispitajmo svoju savjest i obećajmo dragom Bogu, 
da ćemo upravljati njegovim dobrima onako, kako On traži. Onda 
će Isus, kad kucne naš čas, izaći pred nas i uskliknuli: »Vjerni slu¬ 
go! Bio si vjeran u malom. Zato ću te nad velikim postaviti. Uđi u 
veselje svoga Gospodara!« 6 ) 

BOŽJA POLITIKA 


U sv. Pismu st. Zavjeta čitamo ove riječi, što ih Gospodin Bog 
dovikuje ljudima po svome proroku Izaiji: »Vaše misli nisu moje 
misli, i moji putovi nisu vaši putovi! Jer kao što je nebo visoko nad 
zemljom, tako su moji putovi visoko nad vašim putovima, i moje 
misli nad vašim mislima!« 1 ) Dakle Gospodin Bog postupa na pos¬ 
ve drugi način, nego mi ljudi. Jedan je pjesnik opisao tu razliku 
ovim duhovitim riječima: »Božja politika je posve drukčija od na¬ 
še ljudske«. Da se o tom uvjerimo, mi ćemo sada pogledati samo 
jednu točku te Božje politike. 

Krist nam u sv. evanđelju pripovijeda, kako je neki domaćin 
posijao najčistiju pšenicu u svoju njivu, ali kasnije pojavi se u 
pšenici i kukolj. Kad su to opazili njegovi orači, dođoše mu i re¬ 
koše: »Gospodaru, zar ti nijesi posijao dobro sjeme na svojoj nji¬ 
vi? Odakle onda kukolj! Hoćeš li da odemo i da ga pogulimo? A 
on im reče: Ne! Ostavite, neka oboje raste do žetve. A u vrijeme 
žetve — to je sudnji dan! — reći ću žeteocima: Pokupite najprije 
kukolj, te ga svežite u snopove, da se spali. A pšenicu spremite u 
moju žitnicu« 2 ) to jest u nebo! 

Zatim je svojim apostolima rastumačio ovu usporedbu i rekao 
im: »Sin je čovječji — to jest sam Isus — onaj, koji sije dobro 
sjeme. Njiva je svijet. Dobro sjeme, to su sinovi Kraljevstva, a ku¬ 
kolj sinovi đavla«. 3 ) 

Iz ove Kristove usporedbe, jasno se vidi, da Bog postupa po¬ 
sve drukčije nego mi ljudi. Jer mi bismo onaj kukolj na njivi ovo¬ 
ga svijeta odmah počupali i bacili u vatru. Ali Bog to ne da, nego 

pušta neka kukolj raste dalje sa pšenicom. A sada pogledajmo, ka¬ 
ko to izgleda u svagdanjem životu. 

Francuski pjesnik Jean Richepin (+1926) izdao je zbirku pje¬ 
sama, u kojoj se biranim riječima ruga Bogu i sv. Crkvi, Isusu i 
njegovoj Majci. Jedna pjesma u toj zbirci nosi naslov »Molitva bez¬ 
božnika«. Evo šta on veli u toj pjesmi: 

— Otišao sam u crkvu i klekao na studeni kamen. Onda sam 
sklopio ruke i ovako se molio: Bože, tebe nema! Uostalom ako je¬ 
si, pošalji svoju strijelu s neba, neka me ovdje na mjestu ubije ... 
Onda je neko vrijeme šutio i čekao, te ovako završio svoju molit¬ 
vu: Ali ti ne šalješ svoje strijele, jer evo ja živ i zdrav ustajem s 
ovog kamena, te odlazim iz crkve. Dakle tebe nema! 

Evo jednog krupnog zrna kukolja na Božjoj njivi ovoga svije¬ 
ta. Zato će mnogi od nas, kad pročita njegovu pjesmu, ovako uz- 
dahnuti: »Bože, Bože! Zašto šutiš na ovakovo ruganje? Zar nemaš 
strijele, da pukneš u ovog bezbožnika i začepiš mu pogana usta 
zauvijek!« Ali dragi Bog šuti i ne šalje svoje strijele, jer vodi dru¬ 
gu »politiku« nego mi ljudi. 

A danas je pun svijet takova kukolja, kako gledamo na svoje 
oči. Ali dragi Bog — proti svakom ljudskom očekivanju! — ne ču¬ 
pa odmah toga kukolja s njive ovoga svijeta, nego pušta neka da¬ 
lje raste. A zašto? Zato, jer ljubi sve ljude, pa i grešnike. Stoga 
strpljivo čeka, ne bi li se grešnik popravio i spasio. To nam potvr¬ 
đuju i ove njegove riječi: »Tako ja bio živ! — kune se Bog u sv. 
Pismu — Neću smrti bezbožnikove, nego da se bezbožnik vrati sa 
svojega puta i živi!« 4 ) 

I takovom ustrpljivošću, ili kako reče onaj pjesnik, takovom 
»politikom« spasio je Otac nebeski mnoge ljude. Evo na primjer, 
onaj bogohulni pjesnik Richepin uvidio je kasnije ,da je na kri¬ 
vom putu, i pokajao se od svega srca za svoje grijehe. Onda je stu¬ 
pio u strogi trapistički Red, gdje je činio pokoru i zahvaljivao se 
Ocu nebeskom na njegovoj ljubavi i ustrpljivosti, koju je pokazao 
prema njemu. 

Na koncu bacimo jedan pogled na sebe! Svi smo mi od reda 
grešnici i kukolj na njivi Božjoj, ja prvi! Pa šta bi od mene bilo, 
da je Otac nebeski iščupao to zrno kukolja sa svoje njive? Davno 

bih propao! Ali dobri Bog me čeka, ne bih li se popravio i od kuko¬ 
lja postao njegovo zrno pšenice, da me u vrijeme žetve spremi u 
svoju nebesku žitnicu. Do neba mu hvala na toj ljubavi i ustrplji¬ 
vosti sa mnom! 


101 








44 


DOBRI TATICA! 


Duh sveti dovikuje svima ljudima, u prvom redu članovima je¬ 
dne obitelji ove riječi: »Obucite se u dobrotu, poniznost, krotkost 
i strpljivost. Podnosite jedan drugoga i praštajte jedan drugome, 
kao što je i Gospodin vama oprostio!« 1 ) Mi čemo se malo zadržati 
kod ovih riječi Duha svetoga. 

Bilo je to u jednoj radničkoj obitelji od tri člana: otac, mati 
i malo dijete. Muž je bio prilično odan piću i vrlo naopake naravi. 
Za svaku je sitnicu žestoko planuo i počeo ženu psovati, a kadka- 
da i tući. 

Žena je sve to vrlo ustrpljivo podnosila, ali on se nije poprav¬ 
ljao. Jedne je večeri, radi neke sitnice, opet počeo bjesniti i psova¬ 
ti. Na koncu dohvati šešir i psujući odjuri iz kuće, naravno u krč¬ 
mu. Ali se na hodniku predomisli i polako prišulja do sobnih vra¬ 
ta, da čuje hoće li žena psovati ili plakati. 

Međutim ona je počela spremati dijete u krevet, na spavanje. 
Kad ga je položila na madrac, izmolila je s njim: »Anđele moj dra¬ 
gi!« A onda reče djetetu: »Sada ćemo izmoliti jednu Zdravomariju 
za našeg dobrog i dragog taticu!« 

Njega su ove riječi upravo prenerazile, te on prošapta u sebi: 
»Ova žena vrlo dobro zna, tko sam i šta sam ja, jer već godinama 
podnosi moju naopaku ćud. Pa ipak je toliko obzirna prema meni, 
da me pred djetetom zove dobrim i dragim taticom!« To ga je to¬ 
liko ganulo, da su mu potekle suze na oči. Stoga se odmah vrati u 
sobu, poljubi svoju ženu i zamoli je za oproštenje. Na koncu joj 
obeća, da će odsada biti posve drugi čovjek, a to je obećanje i o- 
držao. 

Evo, ova je žena potpuno uredila svoj život prema onim rije¬ 
čima Duha svetoga: »Podnosite jedan drugoga i opraštajte jedan 
drugome!« Naravno, to nije išlo bez pobožne i ponizne molitve, jer 
Sin Božji kaže u sv. evanđelju: »Bez mene ne možete ništa učini¬ 
ti!« 2 ) Dakle bez Boga ne možemo ništa, a kamo li ustrpljivo pod¬ 
nositi psovke i progone od drugih ljudi. 

A sada ćemo okrenuti list i pogledati obitelj, u kojoj se nije 
pazilo na one riječi Duha svetoga: »Podnosite jedan drugoga i pra¬ 
štajte jedan drugome!« — Čitao sam davno u jednoj knjizi ovu 
zgodu. Bilo je to u jednom belgijskom gradu. Na ulici skupili se 
ljudi oko jednog dječaka, starog 5-6 godina. On je glasno plakao, 
jer se je izgubio u gradskoj vrevi i nije znao puta kući. Međutim 
pristupi k njemu jedna žena, pogladi ga nježno po glavi i upita: 

— Mali, kako ti je ime? 

— Vražje dijete, odgovori on plačući. 

— A kako se zove tvoj tata? 

— Stari vrag, odgovori on kroz suze. 

— A kako je ime tvojoj mami? 

— Vražja mati. 

Ljudi su sa zgražanjem slušali ove riječi iz usta nevinog dje¬ 
teta. Zato ga odmah odvedoše na policiju i tu su brzo saznali, tko 
su njegovi roditelji. Bila je to jedna nesretna obitelj, u kojoj su 
vladale neprekidne svađe i prepirke, psovke i kletve. 

Među ostalim, žena je u tim svađama nazivala svoga muža »sta¬ 
ri vrag« a on nju »vražjom materom«. A dječaka su obično zvali 
»vražje dijete!« Na koncu je mali zaista mislio, da se svi oni tako 
zovu. Stoga je onoj ženi onako odgovorio. 

Zato upišimo duboko u svoje srce one riječi Duha svetoga, pa 
budimo strpljivi jedan s drugim i opraštajmo od srca jedan dru¬ 
gome. Osim toga moramo uvijek imati na pameti, da i drugi ljudi 
moraju podnositi naše mane, jer i mi nijesmo anđeli. Stoga je pra¬ 
vedno, da i mi njihove pogreške strpljivo podnašamo i velikoduš¬ 
no opraštamo. Onda će nam doviknuti Duh sveti po apostolu Pav- 
lu: »I Bog mira bit će s vama!« 3 ) 

KUPELJ PREPOROĐENJA 


Jedan afrički misionar pripovijeda nam ovo. On je svojim pro¬ 
povijedima i vjeronaučnom obukom obratio nekog starog pogani¬ 
na, koji je imao 80 godina. Starac je najpobožnije primio sakrame- 
nat sv. Krsta i počeo živjeti pravim kršćanskim životom. Iza krat¬ 
kog vremena razboli se starac na smrt. Zato se oko njega skupe 
rođaci i prijatelji, da ga malo utješe i razvesele. U razgovoru upita 
jedan mladić starca: 

— Djede, koliko je tebi godina? 

— Dvije godine, odgovori starac ... Na to svi prasnuše u smi¬ 
jeh, misleći da se starac hoće još jedanput našaliti prije smrti. Ali 
stari se nije šalio, nego još jedanput posve ozbiljno reče: Ja sam 
star točno dvije godine i nimalo više! 

— Pa kako to može biti, upitaše ga svi prisutni čudeći se. 

— Evo kako, odgovori starac. Ja sam kršten prije dvije godi¬ 
ne, te sam istom tada počeo živjeti božanskim životom i mogu re¬ 
ći sa sv. Pavlom apostolom: »Ne živim više ja, nego Krist živi u 
meni!« 1 ) 

Ovaj je starac vrlo dobro upamtio, što mu je misionar govorio 
o sakramentu sv. Krštenja. Jer evo šta nas u sv. evanđelju uči naš 
božanski Spasitelj. Jedne noći dođe k Njemu židovski vijećnik Ni- 
kodem na razgovor. Tada mu Isus među ostalim reče: 

— Zaista, zaista kažem ti! Tko se ponovno ne rodi, ne može 
vidjeti kraljevstva Božjega. Na to Mu Nikodem odgovori: Kako se 
čovjek može roditi, kad je već star? Zar može po drugiput ući u 

majčinu utrobu, te se opet roditi! Odgovori mu Isus: Tko se ne 
rodi od vode i Duha svetoga, ne može ući u kraljevstvo nebesko!« 2 ) 

Dakle prema riječima Isusovim, čovjek se u vodi sv. Krštenja 
rađa od Duha svetoga na novi božanski život. Stoga možemo s pra¬ 
vom reći, da se svaki kršćanin rodi dvaputa. Prviput od oca i maj¬ 
ke kao i svaki drugi čovjek. I po tom rođenju postaje bijedno di¬ 
jete Adamovo. A u sv. Krštenju rađa se kao dijete Božje, određeno 
za život vječni na nebesima. Zato sv. Pavao apostol zove sakrame- 
nat sv. Krštenja »kupelju preporođenja i obnovom Duha svetoga«. 3 ) 

Sveci se Božji služe raznim usporedbama, da ovu tajnu duhov¬ 
nog preporođenja bar donekle prikuče našem razumu. Evo jedne 
takove usporedbe. Divljaka u šumi — vele oni — može rađati sa¬ 
mo gorke i kisele plodove. Ali ako mi na nju ucijepimo grančicu 
kakve plemenite voćke, divljaka počme živjeti posve drugim živo¬ 
tom ,te donosi dobre i slatke plodove. 

Nešto slično događa se i u sakramentu sv. Krštenja. Jer i mi 
smo, po svom rođenju od našeg praoca Adama, prava divljaka, za¬ 
trovana istočnim grijehom i mnogim osobnim grijesima. Stoga ne 
možemo — sami po sebi — rađati plodovima raznih kreposti. 

Ali u sv. Krštenju »ucijepi« Duh sveti na tu divljaku klicu Bo¬ 
žjeg života i mi počmemo živjeti božanskim životom. Tada posta¬ 
jemo sposobni, da donosimo plodove svih kreposti i tako zasluži¬ 
mo, da nas jednom Otac nebeski presadi k sebi u svoj nebeski vrt. 
To nam dokazuju životopisi svih svetaca i pravednika Božjih. Jer 
i oni su bili prava djeca Adamova, pa ipak su rađali plodovima lju¬ 
bavi prema Bogu i bližnjemu, plodovima poniznosti-pokore-ustrp- 
ljivosti i svih drugih kreposti. 

Eto dakle, kakvo se čudo Božje milosti odigrava u svakoj krs¬ 
tionici. Zato svi pravi kršćani visoko cijene ovu »kupelj preporo¬ 
đenja«. Evo na primjer, šta rade kineski kršćani. Oni kroz cijeli 
svoj život brižno čuvaju onu bijelu košuljicu, koju su primili od 
svećenika prigodom Krštenja. A kad umru, meću im tu košuljicu 
u lijes, da ju ponesu sa sobom na sud Božji. 

Stoga zahvaljujemo se i mi Duhu svetome na velikoj milosti 
sv. Krštenja. A najbolja će Mu zahvala biti, ako se čuvamo grije¬ 
ha i provodimo život dostojan djece Božje. 

NAVUKLI MU MRENU! 


Ima jedna vrsta ljudi, za koje veli sv. Pismo: »Njihove riječi 
teku mekše od ulja, a oni su isukani mačevi!« 1 ) To su laskavci, o 
kojima ćemo napisati nekoliko riječi. Ali moramo se najprije spo¬ 
razumjeti! Ako ti nekoga pohvališ radi njegovih dobrih djela i us¬ 
pjeha, ne moraš zato biti laskavac, jer treba ljude kojiput i poh¬ 
valiti! Nego evo tko su laskavci. 

To su svi oni, koji hvale čovjeka radi njegovih tobožnjih dob¬ 
rih djela, što ih on nije nikada učinio. A njegove vrline uvećavaju 
preko svake mjere. Dapače laskavac će i tvoje grijehe nazvati kre- 
pošću! A sve to oni čine, da se dodvore čovjeku i od toga izbiju 
kakvu korist za sebe. 

Dakle laskavci su svi od reda lažljivci. A dragi Bog mrzi laž, 
jer »đavo je lažac i otac laži« 2 ) kako veli Spasitelj u sv. evanđelju. 
A na drugom mjestu kaže sv. Pismo: »Oni, koji reknu grešniku: 
pravedan si, neka budu prokleti!« 3 ) 

A sada poslušajmo jednu značajnu pripovijest, koju je o las¬ 
kanju napisao ruski pisac Radiščev u svojoj knjizi »Od Petrograda 
do Moskve«. Evo sadržaja te priče. — U jednoj dalekoj zemlji na 
Istoku živio car, koji je bio vrlo mudar, marljiv i krepostan. Ali 
je imao jednu veliku manu, volio je da mu se laska. 

To su opazili njegovi dvorjanici, pa su hvalili sve, štogod je on 
uradio, bilo dobro ili zlo! Na koncu ova su mu laskanja pomutila 
vid i štono se kaže »navukla mrenu na oči« te je počeo i sam vje¬ 
rovati, da je sve, štogod on učinio, dobro i pametno. 

Stoga je zanemario svoje vladarske dužnosti i dao se na ras¬ 
kalašen život. A da dobije novaca za takav život, teškim je porezi¬ 
ma opteretio seljake i radnike. 

Ali laskavci su i njegov nemar za državne poslove nazivali oš- 
troumnošću, jer naš car — govorili su oni — rješava u tren oka 
najteža politička pitanja, za koja drugi vladari trebaju dane i dane 
razmišljanja. Isto tako njegove raskalašene zabave nazivali su za¬ 
služenim odmorom iza napornih državnih poslova. A za prevelike 
poreze rekli su, da je to očinska briga za procvat domovine i na¬ 
roda! 

Jednog dana — nastavlja ta priča — sjedio car na svome zlat¬ 
nom prijestolju. A oko njega četa dvorskih ulizica, koji su ga svo¬ 
jim pjesmama i deklamacijama uzdizali do neba. Ali dok su oni 
tako udarali u talambase, ugleda car u dvorani jednu ženu, koju 
dosad nije nikad vidio. Zato ju zovne preda se i upita: 

— Kako se ti zoveš? 

— Zovem se »Istina«, odgovori žena. 

— A zašto si došla u moju palaču? 

— Čula sam care, da imaš mrenu na oba oka, pa sam došla 
da ju skinem... I žena pristupi k caru, te mu s obje ruke nježno 
pređe preko očiju. 

I dogodi se čudo! Istina je otvorila caru oči, te on progleda! 
Najprije upozna, da on nije ni izdaleka onako mudar i krepostan, 
kako su mu laskavci govorili i kako je sam vjerovao. Nego baš ob¬ 
ratno! — Na svojim rukama ugleda puno suza i krvi radi preveli¬ 
kih poreza, kojima je svoj narod tlačio. — Isto je tako vidio, da 
su svilene haljine onih bludnica, kojima se je okružio, poškroplje- 
ne kapljicama krvi. 

A kad je pogledao na svoje dvorjanike i laskavce, odmah je 
shvatio ,da su to njegovi neprijatelji, koji su mu iz dana u dan bez- 
dušno lagali, da se dočepaju visokih položaja. Zato ih je odmah 
otpustio. I toga dana — završuje ta Radiščevljeva priča — sve je 
u njegovom carstvu krenulo na bolje. 

Ovo je samo pripovijest toga ruskoga pisca, ali se u njoj krije 
velika istina, jer laskavci su zaista naši neprijatelji. Zato veli Duh 
sveti: »Čovjek koji laska svome bližnjemu, razapinje mrežu nje¬ 
govim nogama!« 4 ) A na drugom mjestu dovikuje svim laskavcima: 
»Teško vama, koji zlo nazivate dobrim i tamu opisujete kao svjet¬ 
lost!« 5 ) 

ZELENA BOJA 


Svaki svećenik oblači za sv. misu posebno odijelo, koje može 
biti bijelo-crveno-ljubičasto-zeleno i crno. Ali Crkva upotrebljava 
najviše zelenu boju. Stoga ćemo ovdje malo promotriti, šta označu¬ 
je i simbolizira ta boja. Odmah velimo, da je zelena boja simbol 
nade i pouzdanja. Evo zašto! 

Počet ćemo od patriarha Noe, koji je živio u vrijeme općeg 
potopa, kad su propali svi ljudi, a njega je Bog spasio u jednom 
brodu. Na koncu potopa doletjela je k njemu jedna »Golubica, no¬ 
seći u kljunu zelen maslinov list«. 1 ) Taj zeleni list dao je Noi si¬ 
gurnu nadu, da će brzo biti spašen, jer eto vode već opadaju i 
stabla se zelene! 

Ili uzmimo drugi slučaj. Kada mi na koncu veljače ili počet¬ 
kom ožujka ugledamo u živici svoga vrta samo jedan zeleni listić, 
veoma se obrađujemo. A zašto? Zato, jer to je znak, da je proljeće 
blizu. I taj zeleni listić daje nam nadu, da ćemo se brzo ogrijati! 

Zato je zelena boja kod svih kulturnih naroda simbol nade i 
pouzdanja. Stoga Crkva upotrebljava tako često zelenu boju u svo¬ 
me bogoslužju. Hoće ona da i tom bojom oživi u nama čvrstu na¬ 
du i pouzdanje u Oca nebeskog, koji nas neće nikad ostaviti, ma¬ 
kar nas sve ovdje na zemlji ostavilo i napustilo! Pogledajmo malo 
izbližeg ovo kršćansko pouzdanje i nadu. 

Ljudsko srce ne može živjeti u ovoj suznoj dolini bez nade i 
ufanja, jer ono bi svisnulo! Ali nažalost, mnogi ljudi stavljaju svu 
svoju nadu u zemaljsko bogatstvo, te nastoje svim silama, da zgr- 
nu što više novaca, zlata i srebra. A jedan je bogataš dao mladići- 

ma ovaj savjet: »Napravi — veli on — rupu u zidu. Pa kad dobi¬ 
ješ koji dinar, kupi za njega dukat, ili kako vele Dalmatinci cekin, 
pa ga stavi u tu rupu. Jer ako i sve valute propanu, zlato ima uvi¬ 
jek svoju vrijednost. A osim toga može se lako sakriti!« 

Ali kad ovi ljudi napune svoje blagajne, ili kako onaj reče ru¬ 
pe u zidu, dođe smrt i sve im otme! Stoga veli sv. Pismo: »Tko se 
uzda u bogatstvo, propada! A pravednici uspijevaju kao zeleno li¬ 
šće« . 2 ) 

A ima ih dosta, koji stavljaju svu svoju nadu u lutriju i razne 
srećke. Ali kod lutrije dobiva glavni zgoditak samo jedan, a mili¬ 
juni drugih ostaju praznih ruku. — Međutim ima jedna srećka, 
koja nikad ne gubi nego uvijek dobiva, a to je nada i pouzdanje u 
Oca nebeskog i njegovu svetu Providnost! To nam potvrđuje cijela 
povijest ljudskoga roda, osobito povijest svetaca Božjih, od pra¬ 
vednog Abela do naše suvremenice sv. Terezi je od malenoga Isusa. 
Zato veli Duh sveti: »Tko se uzda u Boga, on je kao brdo Sion. Ne 
pomiče se, nego ostaje dovijeka!« 3 ) Njega ne može ništa pokole¬ 
bati, ni bolest ni progonstvo ni tamnica ni smrt! Da lakše upam¬ 
timo ove riječi Duha svetoga, poslušajmo jednu indijansku priču. 

Čelik je jak — veli ta priča — jer buši kamen. Ali je od njega 
jača vatra, koja ga rastapa. A od vatre jača je voda, jer ju trne. A 
od svega je jači čovjek, koji je i vatru i čelik i vodu prisilio da mu 
služe. Ali i od čovjeka jača je smrt, koja ga baca u grob! 

Dakle prema tomu smrt je najjača sila ovdje na zemlji. Ali i 
od smrti jači je svaki kršćanin, koji čvrsto vjeruje da sa smrću 
nije sve gotovo. Jer on je pun nade, da će iza smrti doći u vječni 
zagrljaj svoga Oca nebeskog. Zato sv. Pavao apostol ovako kliče: 
»O smrti, gdje je tvoja pobjeda! Gdje je žalac tvoj!« 4 ) 

Stoga Crkva — kako smo prije rekli — upotrebljava najčešće 
zelenu boju u svome bogoslužju, jer je to boja nade i pouzdanja. 
Hoće ona da nam i tom bojom dovikne one riječi Duha svetoga: 
»Blagoslovljen čovjek, koji se uzda u Gospoda! On je nalik na sta¬ 
blo, posađeno uz vodu. Na njemu uvijek ostaje zelenilo«. 5 ) A sam 
Sin Božji dovikuje nam u sv. evanđelju: »Uzdajte se! Ja sam po¬ 
bijedio svijet«. 6 ) 

KRISTOVO STADO 


Naš božanski Spasitelj govori u sv. evanđelju čestoputa o svo¬ 
joj Crkvi. Jednom veli, da je njegova Crkva veličanstvena i nera- 
zoriva građevina, podignuta na stijeni sv. Petra apostola. — Drugi 
put kaže, da je Crkva Božji vinograd, a mi loze u tom vinogradu. 
— Ali najčešće opisuje svoju Crkvu kao Božje stado, u kojem je 
svaki od nas jedna ovca ili janje Kristovo. Mi ćemo malo izbližeg 
promotriti ovo stado Kristovo. 

Već u starom Zavjetu dovikuje nam Isus po svome proroku 
Ezekielu: »Ja ću sam pasti svoje stado! Zalutale ću tražiti, ozlije¬ 
đene zavijati, bolesne krijepiti!« 1 ) A prorok Izaija piše o budućem 
Spasitelju: »On kao pastir pase svoje stado. Uzima u ruke janjad 
i nosi ih u naručaju!« 2 ) A ta su se proročanstva do zadnjeg slova 
ispunila. To nam potvrđuje sam Spasitelj, koji veli u sv. evanđelju: 
»Ja sam dobri Pastir i poznajem svoje ovce, a moje ovce poznaju 
mene. I ja dajem svoj život za ovce!« 3 ) 

Dakle prema riječima Isusovim i njegovih proroka, mi smo 
Božje stado. A On je Pastir, koji se najnježnijom ljubavlju brine 
za svaku svoju ovcu i svako janje. Na koncu daje i svoj život na 
križu za naše vječno spasenje. 

A da još bolje upoznamo ljubav toga Pastira, pogledajmo paš¬ 
njake, na kojima On pase svoje stado, to jest nas. Još u starom 
Zavjetu dovikuje nam Isus po istom proroku Ezekielu: »Ja ću ih 
pasti na izvrsnim pašnjacima, po visokim gorama« 5 gdje je najbo¬ 
lja paša! Naravno, Isus ne hrani svoje ovce travom, nego naukom 
sv. evanđelja i snagom svetih sakramenata. 

Ali i sam prorok Ezekiel, kad je napisao da će nas Isus pasti 
na izvrsnim pašnjacima, nije ni slutio, da će taj Pastir hraniti svo¬ 
je slado vlastitim tijelom i pojiti svojom presv. krvlju. U toliku 
ljubav ne bismo ni mi vjerovali, da Isus nije na zadnjoj večeri re¬ 
kao nad kruhom i vinom one riječi: »Uzmite, jedite i pijte! Ovo je 
moje tijelo, ovo je krv moja!« 5 ) 

Eto dakle šta je Crkva Kristova! Božje stado ovdje na zemlji. 
U tom je stadu glavni, ali nevidljivi Pastir sam Isus. A vidljivi su 
pastiri namjesnici Kristovi, to jest Pape, jer prvom je Papi, sv. Pe¬ 
tru apostolu rekao sam Isus: »Pasi ovce moje!« 6 ) 

A sad se malo zamislimo! Mi smo od svoga rođenja ovce u 
tom stadu Božjem, jer već u sakramentu sv. krštenja postali smo 
janje Isusovo. I čuli smo, koliko nas ljubi taj božanski Pastir. Sto¬ 
ga se moramo uvijek i od svega srca zahvaljivati dragom Bogu na 
toj velikoj milosti. Neka nas na to potakne i jedan moj prijatelj, 
inače svestrano izobražen čovjek. Umro je davno, pokoj mu duši! 

Jednog dana bio sam kod njega na ručku. Za stolom dođe raz¬ 
govor i o Crkvi Kristovoj. Iza nekoliko riječi o toj temi, ustade on 
i reče mi pred svojom ženom i djecom: »Velečasni! Ja sve više u- 
viđam, da se ne mogu nikad dosta zahvaliti dragom Bogu, što sam 
rođen i odgojen u krilu svete Crkve kao janje i ovca Kristova!« 

Zahvalimo se i mi Ocu nebeskom na toj velikoj milosti. A kad 
nas stignu nevolje i razni križevi, nemojmo klonuti duhom, nego 
uprimo pogled, pun pouzdanja u našeg božanskog Spasitelja i uz- 
dahnimo s prorokom: »Bog je moj Pastir, ni u čem ja ne oskudi¬ 
jevam! On mi daje odmora na zelenim poljanama! Vodi me na ti- 
hane izvore i krijepi moju dušu!« 7 ) — Sve su to vrlo dobro znali 
naši hrvatski djedovi. Zato su u čast toga božanskog Pastira ispje¬ 
vali onu divnu pjesmu, koja se i danas pjeva u našim crkvama: 

Spasitelju, dobri Isukrste, 

Ti si vjerni Pastir stada svog! 

Ti nad njime uvijek bdiješ, paziš, 

Tjeraš od njeg vuka paklenog! 

I ja hoću biti ovca tvoja, 

Vjerno ići za tobom ću svud! 

Glas ću slušat premili tvoj vazda, 

Jer od tebe nemam ići kud! 

KIRCHEROV GLOBUS 


Ima dosta knjiga, i u našoj kršćanskoj literaturi, u kojima pi¬ 
sci kroz vrlo učene i zamršene filozofske labirinte vode čovjeka do 
spoznaje Boga Stvoritelja. Kad čitamo ove knjige, moramo i ne¬ 
hotice uzdahnuti: »Vidi vidi, kako je teško dokazati, da ima Bog!« 
A ovo je mišljenje potpuno krivo. Jer malo ima istina, do kojih 
čovjek tako lako i sigurno dolazi, kao što je ova istina o Bogu Stvo¬ 
ritelju. Evo naprimjer šta čitamo u životopisu glasovitog Isusov¬ 
ca Atanazija Kirchera, poznatog učenjaka svoga vremena (+1680). 

On je radio u jednom laboratoriju zajedno s nekim profeso¬ 
rom, koji je bio potpuni bezbožac. Stoga je Kircher, kadgod je do¬ 
šao razgovor o Bogu, iznosio razne dokaze, da ima Bog. Ali profe¬ 
sor se nije dao ni osedlati, nego je uvijek odgovarao: »Kakav Bog! 
Tko ga je vidio? Postoji samo materija, koja se je razvila iz sve¬ 
mirske maglice!« 

Ali mu je taj Isusovac na koncu otvorio oči. Naime jednog 
dana donese Kircher u njihovu radnu sobu globus naše zemlje, 
precizno izrađen od drveta, pa ga stavi u jedan kut sobe. Na glo¬ 
busu bile su urezane i odgovarajućom bojom obojene planine i ra¬ 
vnice, oceani rijeke gradovi, i sve drugo, što je potrebno. Malo 
poslije dođe u radionu i taj profesor. Čim je unišao, zape mu oko 
za taj model naše zemlje i on upita Kirchera: 

— Ma tko vam je napravio tako lijep i precizan globus? 

— Nitko, odgovori Kircher, nego se je sam napravio. Drvo se 
je samo od sebe istesalo, a crteže na njemu nije nitko naslikao, 
nego su se sami od sebe nacrtali! 

— Nemojte zbijati šale! upade mu u riječ profesor. Kako će 
globus sam od sebe nastati! Morao ga je netko napraviti. 

— Tako je prijatelju, tako je! potvrdi Kircher. Morao ga je 
netko napraviti. 1 kad bi se našao čovjek, koji bi ustvrdio, da je 
ovaj mali drveni globus sam od sebe nastao, mi bismo rekli da 
nije pri zdravoj pameti, jer to ne može nikako biti! 

— A šta ćemo istom reći o onom pravom ogromnom Globu¬ 
su, a to je naša zemlja sa svojim planinama i ravnicama, sa svojim 
rijekama i morima, ljudima i životinjama. Je li taj Globus mogao 
sam od sebe nastati? Zdrav razum kaže, da je to apsolutno nemo¬ 
guće. Nego mora biti jedan Umjetnik, koji je to napravio i uredio. 
A to je Gosp. Bog. 

— Stoga veli Duh sveti po svome sluzi Jobu: »Zapitaj zvijeri, 
naučit ćete. Ili ptice nebeske, kazat će ti. Pogledaj zemlju i ona će 
ti pokazati. I ribe će ti morske pripovijedati: da je ruka Gospod¬ 
nja to stvorila!« 1 ) — Onaj profesor napeto je slušao Kircherovo iz¬ 
laganje, te je na koncu morao reći: »Točno tako je!« I nekoliko 
je dana razmišljao o tom globusu, pa se svim srcem obratio Bogu. 

A sada poslušajmo, šta mi je pripovijedao jedan stari bosan¬ 
ski svećenik. On je tu zgodu o Kircherovu globusu prviput čuo pri¬ 
godom duhovnih vježbi u drugom razredu gimnazije, a to je bilo 
prije sedamdesetak godina. I taj mi se je globus — veli mi on — 
tako usjekao u pamet, da ga ni jesam nikad, sve do danas zabora¬ 
vio. Jer dokaz s tim globusom, da Bog postoji, tako je lagan, da ga 
svaki učenik u osnovnoj školi može razumjeti. A s druge strane 
tako je oštrouman, da mora zadovoljiti i najučenijeg čovjeka. 

A to sam opazio i kod vjernika u crkvi, veli mi svećenik. Jer 
kadgod sam u propovijedi govorio o tom globusu, svi su napeto 
slušali. I na koncu je izgledalo, da bi najradije od veselja zaplje- 
skali rukama i uzviknuli: »Tako je, tako je! Ima Bog!« 

DVIJE TORBE 


Stari su Grci sastavili i zapisali u svoje knjige ovu duhovitu 
priču. Kad je Zeus stvorio čovjeka — veli ta priča — bacio mu je 
na ramena dvije torbe. Na jednoj je bilo napisano »tuđi grijesi« a 
na drugoj »tvoji grijesi«. I sudbina je htjela, da mu ona torba s 
tuđim grijesima padne na prsa, a ona s njegovim grijesima na le¬ 
đa. Za to se i danas u onu torbu na prsima skupljaju grijesi dru¬ 
gih ljudi. A naši vlastiti grijesi padaju u onu torbu na leđima. 

Odatle dolazi, zaključuju stari Grci, da svaki čovjek ima veo¬ 
ma oštro oko za grijehe i mane drugih ljudi, jer se njihovi grijesi 
nalaze u onoj torbi na prsima, i uvijek su mu pred očima. A svoje 
vlastite grijehe teško upoznaje, pošto se nalaze u torbi na njego¬ 
vim leđima, pa ih ne vidi! 

Ovo je samo priča starih Grka, ali se u njoj krije velika život¬ 
na istina. Evo, šta o toj istini kaže sv. Bazilije Veliki: »Mi smo lju¬ 
di poput oka u našoj glavi. Jer oko vidi sve predmete, samo sebe 
ne vidi! Nešto slično možemo kazati i o nama ljudima. Jer mi do¬ 
bro vidimo grijehe i mane drugih osoba, a svojih vlastitih grijeha 
čestoputa ne vidimo!« 

Ovu su istinu upoznali već stari Grci svojim zdravim razumom. 
Stoga su i sastavili onu priču o dvije torbe, da si bar donekle ras¬ 
tumače, zašto je čovjeku tako teško upoznati sebe i svoje grijehe. 
A da je to zaista težak posao, uči nas svagdanje iskustvo. Evo na- 
primjer, šta mi je pripovijedao jedan moj prijatelj: 

— U mom gradu, veli mi on, živi jedan gospodin, koji se voli 
napiti, ili kako se ono kaže, voli dobro gucnuti. Zato ga moramo 
često voditi kući ispod ruke, jer bi inače pao na zemlju, te slomio 

nogu ili ruku. Jednog dana, priča dalje moj prijatelj, sjedi on kod 
mene u kancelariji. Govorili smo o svemu i svačemu, pa dođe raz¬ 
govor o alkoholu, rakiji, vinu, likerima itd. Tada mu ja, onako us¬ 
put i vrlo oprezno rekoh: 

— Ti bi morao odlučiti, da nikad ne stupiš u gostionicu, jer 
to je za tebe velika napast. On me nato začuđeno pogleda i reče: 

— Pa valjda ja ni jesam pijanac! 

— Kad je on to rekao, nastavlja moj prijatelj, sve se je oko 
mene okrenulo i ja sam u sebi uzdahnuo: Bože moj kako čovjek 
može biti tako slijep za svoje mane i grijehe! Jer eto, svi znaju, da 
je on odan piću, samo on toga ne vidi! 

A takovi smo više-manje svi mi ljudi, teško upoznajemo svoje 
vlastite grijehe. Zato nam Spasitelj dovikuje u sv. evanđelju: »Za¬ 
što vidiš trun u oku svoga brata, a grede u svom vlastitom oku ne 
zapažaš!« 1 ) Pa ipak mi moramo pošto-poto upoznati sebe i svoje 
grijehe, jer kako ćemo se popraviti i pokajati, ako toga nijesmo 
upoznali? Apsolutno nemoguće! Evo dakle, šta moramo činiti. 

Treba svaki dan u određeno vrijeme, najbolje navečer iza ve¬ 
černje molitve, ispitati svoju savjest. Ili da ostanemo kod grčke 
priče. Moramo onu torbu s leđa, u kojoj se nalaze naši vlastiti gri¬ 
jesi, staviti na prsa i pomno razgledati, šta se u njoj nalazi. 

Bez toga nećemo nikad upoznati svojih grijeha, pa ćemo dalje 
griješiti i propasti zauvijek. Stoga nam u ime Božje dovikuje sv. 
Pavao apostol: »Kad bismo sudili sami sebe, ne bismo bili osuđe¬ 
ni!« 2 ) A to isto veli sv. Bernard drugim riječima: 

— Bio ti ne znam kako bogat, morat ćeš kad umreš, ostaviti 
sve što imaš, osim jedne knjižice, koju moramo ponijeti sa sobom 
na sud Božji! A ta je knjižica tvoja savjest. Stoga svaki dan listaj 
marljivo po toj knjižici, da ona bude u redu, kad s njom stupiš 
pred vječnoga Sudca!« 

